礼八十九开元礼纂类二十四嘉礼八
亲王纳妃（一品以下至庶人并附）
纳采
前一日，主人设使者次（百官皆云宾，下准此。）於大门外道右，南面。（一品以下先使媒氏通书，女氏许之，乃致纳采之礼。前一日设次如亲王。其后纳吉、纳徵、请期、亲迎设次皆如之。）
其日大昕，使者公服乘犊车，备仪仗，至於妃氏大门外，掌次者延入次。（凡宾主及行事者公服。一品以下使者入次，主人公服，无使者犊车仪仗等事。凡百官以下皆云女氏。）主人受其礼於庙。（无庙者於正寝。）掌事者布神席於室户外之西，莞筵纷纯，加藻席画纯，南向，右雕几。（三品以下布席室户外之西，右几。）使者公服（不合公服即常服。）出次，谒者引立於大门外之西，东面。（一品以下无谒者引。）主人立於东阶下，西面。傧者立於主人之左，北面受命，出於大门外之东，西面曰： 敢请事。 使者曰： 某公贶室某王，（谓皇弟、皇子。一品以下，宾曰 吾子有命贶室某 也。吾子，女父。某，婿名。凡百官以下相称，皆至 吾子 。下仿此。）某王率由先典，使某也请纳采。 （某王，主婚者也。某也，使者名。一品以下曰： 某有先人之礼，使某也请纳采。 上某，婿父名。下某，使者名。）傧者入告。主人曰： 某之子憃愚，又弗能教，某王命之，某不敢辞。 （某王亦谓主婚者。）傧者出告。掌畜者以雁授使者，退立於后。使者左手执之。主人迎於大门外之东，西面再拜。使者不答拜。主人入门而右，宾入门而左。至於次门，主人揖，入。至内霤，将曲揖，当阶揖，至阶，主人曰： 请吾子升。 宾曰： 某敢辞。 主人曰： 固请吾子升。 使者曰： 某敢固辞。 主人曰： 终请吾子升。 使者曰： 某敢终辞。 主人升东阶，当阿（阿，栋也。）西面；宾升西阶，当阿东面。使者曰： 敢纳采。 主人阼阶上北面再拜，进，立於楹閒，南面。使者进立於主人之西，俱南面，使者授雁，降自西阶以出。
问名
纳采礼毕，使者既降，立於庙门（一品以下内门。下准此。）外之西，东面。主人还阼阶东，左右受雁於序端，主人降立於阼阶下，西面。傧者进受命，出请事。使者曰： 某既受命，将加诸卜，敢请女为谁氏。 傧者入告。主人曰： 某王有命，且以备数而择之，某不敢辞。 傧者出告。掌畜者以雁授使者，退立於后。傧者引主人迎於庙门外之东，西面揖。使者以入，主人入门而右，使者入门而左，二揖至阶，三让如初。主人升阼阶，当阿西面，使者升西阶，当阿东面，曰： 敢问名。 主人阼阶上北面再拜，进立於楹閒，南面。使者进立主人之西，俱南面。使者授雁，还立西阶上，东面。主人还阼阶上，西面，曰： 某第某女，某氏出。 使者降，出立於庙门外之西，东面。主人还阼阶东，左右受雁於序端。
主人降立於阼阶下，西面。傧者进受命，出请事。使者曰： 礼毕。 傧者入告。主人曰： 吾子为事，故至於某之室，某有先人之礼，请礼从者。 傧者出告。使者曰： 某既得将事，敢辞。 傧者入告。主人曰： 先人之礼，敢固以请。 傧者出告。使者曰： 某辞不得命，敢不从。 傧者入告，遂引主人升立於序端。
掌事者彻几改筵，东上。（莞席纷纯，加藻席缋纯。一品二品雕几，三品彤几，四品以下漆几。主人设神席亦准此。）设樽甒醴於东房内西墉下，加勺幂，坫在樽北，实觯一，角柶一，加幂；笾豆在坫北，实以脯醢。设洗於东房近北，罍水在洗西，篚在洗东，北肆。（篚实巾，加勺幂。）
设讫，傧者引主人降，迎使者於庙门外之东，西向。主人揖使者，使者报揖。主人入，使者从入，至阶，一让升。（一品以下二揖至阶，三让升。）主人於阼阶上北面再拜，旋立於阶东，西面。宾於西阶上北面答拜，旋立於阶西，东面。主人受几於序端，掌事者内拂几三，奉两端西北向以进；主人东南向外拂几三，振袂，内执之进，西北向；使者迎受於筵前，东南向以俟；主人还阼阶上，北面再拜送，西面立；使者以几避，进，北面坐设於座左，兴，退於西阶上，北面答拜，旋立於阶西，东面。
赞者盥手，洗觯，酌醴，加柶於觯，覆之，面叶，出房南面立。主人受醴，面柄，进筵前，北面立。使者西阶上北面一拜，进筵前，东南面受醴，复西阶上位。主人还阼阶上，北面一拜送。赞者荐脯醢於筵前。使者进，升筵坐，左执觯，右取脯，擩於醢，祭於笾豆之间；以柶祭醴三，始扱一祭，又扱再祭，兴，以柶兼诸觯，上擸，降筵，於西阶上北面坐，啐醴，建柶，奠觯，遂拜，执觯兴。主人答拜。使者进，升筵坐，奠觯於荐东，降筵，立於西阶上，东面。
掌事者牵两马，入陈於门内三分庭一在南，北首西上。（一品以下无马。）又掌事者奉篚币，升自东阶，主人受於序端，进，西面立。使者西阶上北面再拜。主人进楹閒，南面立；使者立於主人之西，俱南面。主人以篚币授使者，使者退立於西阶上，东面。主人还阼阶上，北面再拜送。使者降自西阶，从者讶受币。使者揖马以出，牵马者从之。使者出大门外之西，东面立，从者讶受马。主人出门东，西面拜送。使者退。主人入立於阼阶下，西面。傧者告於主人曰： 宾不顾矣。 主人乃还於寝。（一品以下，又於使者归，主人公服立於阼阶下，西面。使者入告，立於主人之左，北面曰： 某既得将事，敢告。 主人曰： 闻命。 使者退，主人入。以下复命准此。）
纳吉
其日大昕，使者至妃氏大门外，赞礼者（一品以下掌事者。）延入次。掌事者设几筵如初。使者出次，谒者引立於主人大门外之西，东面。（一品以下无谒者。）主人立於阼阶下，西面。傧者进受命，出请事。使者曰： 某公有贶，命加诸卜，占曰吉。某王使某也敢告。 （某王，主婚者。一品以下云： 某使某也敢告。 上某，婿父。下某，使者。）傧者入告。主人曰： 某之子弗教，恐弗堪。某王有吉，某与在焉，某不敢辞。 傧者出告。其拜迎、升堂受雁之仪，并如纳采，唯致命云纳吉为异。使者出立於庙门外（一品以下次门外。）之西，东面。主人还阼阶东，左右受雁於序端。主人降立於阼阶下，西面。傧者进受命，出请事。使者曰： 礼毕。 其礼宾如问名之礼。
纳徵
其日大昕，使者至妃氏大门外，掌次者延入次。宾之掌事者入布幕於庙门之外，（百官入次门外。）玄纁束（玄三疋，纁二疋，合束之。）陈於幕上，乘马（四品五品两马，六品以下鹿皮二，其执皮，内摄之，手相向，左手并执前足，右手并执后足。）在幕南，北首西上。掌事者奉璋以椟，俟於幕东，西面。（一品以下无璋。）主人掌事者设几筵如初。
使者出次，谒者引立於大门外之西，东面。主人立於东阶下，西面。傧者进受命，出请事。使者曰： 某公有嘉命，贶室某王。卒由先典，（一品以下，宾曰 有嘉命贶室某也，有先人之礼束帛乘马 。六品以下云 束帛俪皮 。）使某也以玉帛乘马请纳徵。 傧者入告。主人曰： 某王顺先典，贶某重礼，某敢不承命。 傧者出告。又傧者引主人出迎，立於大门外之东，西面再拜。使者不答拜。主人揖入，使者从入；主人入门而右，使者入门而左。至於内门，主人立於门东西面；使者立於门西，东面。（一品以下宾立於门西东面。）掌事者坐启椟取璋，（一品以下无璋，但取玄纁而已。六品以下取俪皮。）加於玄纁上，兴，以授使者，退复位。使者奉玉帛，主人揖，与使者俱入。牵马者从入，陈於庭三分庭一在南，北首西上。主人入，二揖至阶，三让如初。主人升阼阶，当阿西面；使者升西阶，当阿东面。使者曰： 敢纳徵。 （六品以下，执俪皮者释外足，见文。）主人阼阶上北面再拜，进立於楹閒，南面，使者进立於主人之西，俱南面。使者授玉帛，降自西阶，出，立於内门外之西，东面。主人还阼阶东，左右受玉帛於序端。主人立於阼阶下，西面。主人还受玉帛，受马者自左受之以东。牵马者既授马，自前西而出。傧者进受命，出请事。使者曰： 礼毕。 其礼宾如问名之仪。
请期
前一日，设次。其日大昕，使者至妃氏大门外。其主人设几筵、傧者出请事并如纳吉仪。使者曰： 某公有赐，既申受命矣，某王使某也请吉日。 （一品以下 既申受命，惟是三族之不虞，使某也请吉日 。）傧者入告。主人曰： 既前受命矣，惟命是听。 傧者出告。使者曰： 某王命听命於某公。 （一品以下云 吾子 。吾子，婿父名也。）傧者入告。主人曰： 某唯命是听。 傧者出告。使者曰： 某王使某受命於某公，公不许，某敢不告期。曰某日。 （某，吉日之甲乙。）傧者入告。主人曰： 某敢不敬须。 傧者出告。掌畜者以雁授，其受雁及礼宾并如纳徵之仪。
册妃
其日，妃氏亲属咸集。使者公服，乘辂备仪仗，至妃氏大门之外，赞礼者延入次。使主副以下俱公服。使者出次，典谒者引使者，持节者前导，立於门西，东面。持节者立於使者之北少退，使副立於使者西南，史二人对举册案立於使副之南少退，俱东面。主人公服以出，赞礼者引立於东阶东南，诸宗人立於主人东南，俱西面。外姻立於西方，东面，皆北上。妃严於别室以俟，姆服礼衣立於其右。（傅保各一人。）女相者采礼衣，帅女赞者二人采礼衣，立於内寝东阶东南，西面北上。
赞礼者公服引主人出门东，西面再拜。使者不答拜。谒者引使者，持节者前导，入门而左，使副以下从之。主人立於閤外之东，西面。典谒引使者入閤，立於内寝阶閒，南面，持节者立於使者之东少南，西面，使副立於使者西南，持册案者又立於使副之南少退，俱东面。女相者引妃出，障以行帷，其侍从提挈如式，姆左右以相，进当使者南，北面立。持节者脱节衣。又女相者引宗人、外姻之妇人序立於东西厢，俱北上。（宗人在东，外姻在西。）立定，史举案诣使副前，使副受册，史以案退复位；使副举册授使者，退复位。使者称： 有制。 女相者曰： 再拜。 女赞者承传，妃再拜。使者读册讫，女相者曰： 再拜。 女赞者承传，妃再拜讫，女相者引妃少前，傅姆进，受册以退，其羽仪依式俱进。持节者加节衣。典谒引使者，持节者前导以出，俱复门外位。主人拜送於门外。使者还，主人入。初使者出，女相者引妃入。
亲迎
其日大昕，妃父服其服告於祢庙。（以酒醢脯告之，一献。无庙者告於寝。一品以下，其日大昕，婿之父、女之父各服其服，告於祢庙。将行，父醮子於正寝。赞者布席於东序，西向。又设席於户牖之间，南向。父公服，庶人常服，坐於东序，西向。子服其上服。其一品衮冕，二品鷩冕，三品毳冕，四品绣冕，五品玄冕，六品爵弁，庶人绛公服。升自西阶，进立於席西，南向。赞者酌酒进，北面以授子，子再拜受爵。赞者进脯醢於席前，脯醢出自房。子升席，跪，左执爵，右取脯，擩於醢，祭於笾豆之间，右祭酒，执爵兴，降席西，南面跪，卒爵，奠爵再拜，执爵兴。赞者受虚爵，还樽所。子进於父席前，东面。父命之曰： 往迎尔相，承我宗事，勖率以敬先妣之嗣，若则有常。 庶子但云 往迎尔相，勖率以敬 。子再拜曰： 不敢忘命。 又再拜，降出。初昏，设洗於阼阶东南，东西当东霤，南北以堂深；罍水在洗东，加勺幂；篚在洗西，南肆，实爵二，巾一，加幂。设妇洗於东房近北，罍水在洗西，加勺幂，篚在洗东，北肆，实以巾，加幂。陈馔於东房内西墉下，一品以下，牲用少牢及腊，六品以下用特牲鱼腊，皆三俎。簋二，簠二一。其豆数：一品十六，二品十四，三品十二，四品十，五品八，六品六。婿及妇共牢，妇之簋簠及豆之数，各视其夫。牲体皆节折。簋实稷黍，簠实稻粱，实以羹。豆实醢酱齑菹。簋簠豆加盖，俎加幂。樽於室中北墉下，玄酒在西，加勺幂，面柄。又设樽於房户外之东，加勺幂，无玄酒，篚在南，东肆，实四爵合卺，加幂。夫妇酌於内樽，四爵两卺，凡六，夫妇各三酳。）
初昏，王著衮冕之服，乘辂，备仪仗，从者乘车后部从，诣妃第。（三品以上主人乘革辂。四品五品木辂。五品、非京官职事者，乘青通幰犊车。六品以下青偏幰犊车。备仪仗，从者公服，乘车以从。妇车及从车，各准其夫。至妇氏大门外，延入次。）车将至，主人布席（百官以下赞者布席。）於室户外之西，西上，右几。又席於户内，南向。设樽甒醴於东房东北隅，加勺幂，篚在樽南，（三品以上醴樽於房内东壁下，坫在北，笾一豆一又在坫北。四品以下篚在北。）实觯一，角柶一，脯醢在篚南。王至妃氏大门外，降辂，赞礼者引王停次。
妃著花钗褕衣，纁袡，入於房，即席南向立。（百官以下，女各准其夫，服花钗翟衣。一品花钗九树，翟九等。二品花钗八树，翟八等。三品七树，翟七等。四品六树六等。五品五树五等。入於房即席南向立。六品以下花钗大袖之服。庶人花钗连裳。）姆礼衣在其右，从者陪其后。主人（一品以下，父公服。）升自阼阶，立於房户外之东，西面。内赞者诣醴樽所，以觯酌醴，加柶，覆之，面柄，进妃筵前，北面。妃降席西，南面再拜，受觯。内赞者荐脯醢於席前。妃升席，跪，左执觯，右取脯，擩於醢，祭於笾豆之间，遂以柶祭醴三，始扱一祭，又扱再祭，兴，筵末跪，啐醴，建柶，奠觯於荐东，（一品以下豆东。）降筵西，南面再拜，升席立。内赞者彻荐觯。
主人降立於东阶东南，西面。赞礼者赞王（一品以下皆云宾。宾，婿也。下仿此。）出次，立於门西东面，左右羽仪及执烛者如常。傧者进受命，出於门东，西面曰： 敢请事。 王曰： 以兹初昏，某将请承命。 （一品以下云： 以兹初昏，某父使某将请承命。 ）傧者入告。主人曰： 某固敬具以须。 傧者引主人迎於大门外之东，西面再拜，王答拜，主人逡巡。（百官以下无逡巡。）主人揖，王报揖。主人入。掌畜者以雁进，王受雁，左首执之以入。及内门，主人曰： 请王入。 王曰： 某弗敢以先。 主人又曰： 固请王入。 王曰： 某固不敢以先。 主人揖，王报揖，王与主人俱入，左右从者如常。主人揖入，及内霤，将曲揖，当阶揖，王皆报。至阶，主人曰： 请王升。 王曰： 某敢辞。 主人曰： 固请王升。 王曰： 某敢固辞。 主人曰： 终请王升。 王曰： 某敢终辞。 主人升阼阶，西面立。王升西阶，进当房户前，北面跪奠雁，兴，再拜，降，出。主人不降送。
初王入门，母出立於房户外之西，南面。於王拜讫，姆导妃出於母左。父少进，西面戒之，必有正焉，若衣若花，命之曰： 戒之敬之，夙夜无违命。 母戒於西阶上，施衿结帨，戒之曰： 勉之敬之，夙夜无违。 庶母及门内，施鞶，申之以父母之命，命之曰： 敬恭听宗父母之言，夙夜无愆，视诸衿鞶。 （鞶，囊也。妇人鞶丝，所以盛帨巾之属。）妃出，至车后，王授绥，姆辞不受曰： 未教，不足与为礼。 妃乘以几，从者二人坐，相对持之，（一品以下无持几者。）姆加幜。王乃驭轮三周，驭者代之。王出大门，乘辂还第如来仪，妃卤簿次从而行。（一品以下主人使其属送之。）
同牢（一品以下同牢与亲迎不别篇）
初昏，掌事者设洗、陈馔如一品仪。笾豆各十六，簋簠各二，各一，皆加勺盖。俎三，羊豕及腊，羊豕皆节折。樽坫於室内北墉下，玄酒在西，加幂勺，皆南柄。（幂，夏用絺，冬用緆。）又设樽於房户外之东，加勺幂，无玄酒，坫在南，实四爵、合卺，加幂。
王至，降辂车以俟。妃至，降车北面立。王南面揖妃以入。及寝门，又揖以入。赞者彻樽幂，酌玄酒三，注於樽。妃从者设席於奥，东向。（西南隅谓之奥。一品以下，若室内窄，则席於堂上楹閒，东向，设樽於室户东。）王导妃升自西阶，入於室，即席东面立。妃入，立於樽西，南面。王盥於南洗，妃从者沃之；妃盥於北洗，王从者沃之。盥讫，王及妃俱复位立。
赞者以馔入设於席前。赞者设酱於席前，菹醢在其北。俎三入设於豆东，腊特於豆北。（豆东，菹醢之东。）设黍於酱东，稷、稻、粱在东，设湆於酱南。设对酱於东，（对酱，妇酱也。设之当特俎。）菹醢在其南，北上。设黍於腊北，其西稷、稻、粱。设湆於酱北。司馔启会，卻於簋簠之南，对簋簠於北，（启，发也。）皆加匕箸。王从者对席於馔东。赞者西南面告： 馔具。
王揖妃，妃即对席西面，皆坐。赞者皆授箸，各以菹擩於醢，皆祭於豆閒。又皆祭黍。赞者各取肺皆绝末以授，皆祭，赞者以肺加於俎。（凡祭与食皆赞者赞之。）赞者各移黍置於席上。授肺脊，皆食以湆酱。三饭卒食。赞者二人俱洗爵於房，酌於室内之樽，诣馔南，北面（一品以下户西北面。）以酳。王及妃皆兴，再拜，受爵。赞者北面答拜。王及妃皆坐，祭酒，赞者以肝从，皆奠爵，取肝，振祭，哜之，赞者皆受，实於菹豆，各取爵皆饮讫，执爵兴。赞者受爵，王及妃皆再拜，赞者以爵覆於坫。王及妃俱坐，（一品以下仍立。）赞者又以爵酌再酳，王及妃受爵，不祭而饮卒爵，（一品以下立受坐饮。）赞者受爵覆於坫。三酳用卺如再酳。（一品以下主人及妇立於席后。）赞者皆降东阶，洗爵，升，酌於户外樽，入诣於馔南，北面跪（一品以下入户西北面。）奠爵，兴，再拜，皆坐，取爵祭酒，遂饮卒爵，遂拜，执爵兴，降奠於篚。（一品以下夫妇答拜，降奠爵於篚。）
王出，妃退立於樽西，南面。（一品以下主人出，脱衣於房。）赞者彻馔，设於东房内如初。（妇脱服於室，衽於奥。）又彻室内酒樽以出。王脱冕服於房，妃从者受之；妃脱服於室，王从者受之，姆授巾。王从者衽於奥，妃从者衽良席於东，皆有枕，北趾。（一品以下无交受服、姆授巾。）王入，烛出。妃从者馂王之馀，王从者馂妃之馀，赞者酌户外樽酳之。（王从者皆妇人。）妃从者侍於户外，呼则闻。
妃朝见（一品以下见舅姑附）
其日，依时刻诸卫勒所部屯门列仗。妃夙兴沐浴，著花钗，服褕衣，乘厌翟车以出，侍从如常。入，至降车所，妃下车，司宾引妃立於閤外。近臣入奏。皇帝即御座，南向坐，近臣如常。妃奉笲（笲，竹器，玄表纁里。）枣栗，司宾引妃入立於庭，北面，妃再拜。司宾引妃升自西阶，进，北面跪奠於皇帝前，兴。皇帝抚之。尚食进，彻以东。司宾引妃降复位，又再拜。尚仪前承敕，降诣妃西北，东面称： 敕旨。 妃再拜。宣敕讫，又再拜。司宾引妃出，遂诣皇后所御之殿，立於閤外，奉笲腶脩。六尚以下各服其服，俱诣閤奉迎。尚仪入奏。皇后即御座，南向坐，近臣如常。司宾引妃入立於庭，北面再拜。司宾引妃升自西阶，进，北面跪奠於皇后前，兴。皇后抚之。尚食进，彻以东。司宾引妃降复位，又再拜。尚仪前承令，降诣妃西北，称： 令旨。 妃再拜。宣令讫，妃又再拜。司宾引妃出閤，侍从如常，妃乘车还第如来仪。（一品以下见舅姑仪：质明，赞者见妇於舅姑，立於寝门外。赞者布舅席於东序，西向；布姑席於户外之西，南向。舅姑俱即席坐。妇执笲枣栗自门外入，升自西阶，东面再拜，进，跪奠於舅席前。舅抚之，赞者进彻以东。妇退复东面位，又再拜，降自西阶。受笲腶脩。妇从者执俟於阶下。升，进，北面再拜，进，跪奠於姑席前。姑抚之，内赞者彻以东。妇退复北面位，又再拜。赞设妇席於室户西，南面，在姑席之西，少北。侧樽甒醴於房内东壁下，加勺幂；笾豆各一实以脯醢，在樽北。设洗於东房近北，罍水在洗西，篚在洗东，北肆，篚实以觯、巾、角柶各一，加幂。妇立於席西，南面。内赞者盥手洗觯，酌醴，加柶，面柄，出房诣妇席前，北面立。妇进，东面拜，受，退复位。内赞者西阶上北面拜送。内赞荐脯醢於席前。妇升席坐，左执觯，右取脯，擩於醢，祭於笾豆之间，以柶祭醴三，始扱一祭，又扱再祭，加柶於觯，面叶，兴，降席西，东面坐，啐醴，建柶，兴，拜。内赞者答拜。妇进，升席，跪奠觯於豆东，取脯，降自西阶以出，授妇氏，从入於寝门外。妇盥馈仪：舅姑入於室，妇盥馈。赞者布席於室之奥，舅姑共席坐，俱东面，南上。赞者设樽於室内北墉下，馔於房内西墉下，具馔如同牢，牲体皆节折，右载之於舅俎，左载之於姑俎。妇入，升自西阶，入房，以酱进设於舅姑席前。其他馔从者设之。加匕箸，俱以南为上。俎入，各设於豆东讫，赞者各授箸。舅姑各以韭菹擩於酱，祭於笾豆之间，又祭饭讫，乃食。三饭卒食。妇入於房，盥手洗爵，入室，酌酒酳舅，进奠爵於舅席前少东，西面再拜。舅取爵，祭酒，饮之。妇受爵，出户入房，奠於篚。又盥洗爵，酌酒酳姑，如酳舅之礼。设妇席於室内北墉下樽东，南面。妇彻馔，设於席如初，西上。妇亲彻酱设之，其他从者设之。妇进，西面再拜，退，升席南向坐。将馂，舅辞，命易酱，内赞者易之，妇乃馂姑馔。妇祭，内赞者助之。既祭乃食，三饭卒食。内赞者洗爵，酌酒酳妇。妇降席，西面再拜，受爵，升席坐，祭酒，饮讫，执爵兴，降席东，南面立。内赞者受爵，奠於篚。妇进，西面再拜。舅姑先降自西阶，妇降自阼阶。凡庶子妇，舅姑不降，而妇降自西阶以出。）
婚会
主人及宾俱公服。馔以笾、豆、簋、簠、俎、鉶、樽、爵、匕、巾、坫。
其日，主人至宾大门外之西，东面立。宾立於东阶下，西面。傧者进於傧左，北面受命，出，立於门外之东，西面曰： 敢请事。 主人曰： 某有嘉礼，请公有顾。 （王则称王，以下准此。）傧者入告，遂引宾出大门外之东，西面再拜，主人答拜。主人曰： 某有嘉礼，请公有顾。 宾曰： 敢辞。 主人曰： 敢固请。 宾曰： 辞不得命，敢不从。 主人拜，宾答拜。主人还，宾遂与诸亲从之。
掌事者先铺宾席於堂上楹閒，近北，南向。设宾之宗室席位於宾席西南，宾之异姓席位於宗室之南。又於西廊下（一品以下於西阶下。）设异姓席位，皆重行东向，以北为上。设主人席位於东阶上，西向。设主人宗室席位於主人东北，设异姓席位於宗室之北，皆重行西向，以南为上。又设主人异姓席位於东廊下，（一品以下於东阶下。）重行西向，以北为上。
宾至於主人大门外之西，东向。宾之宗室立於宾西南，异姓立宗室之南，俱重行东面，以北为上。傧者引主人出，立於大门外之东，西面。主人诸亲立於大门内之东，重行西面，以南为上。立定，主人西面再拜，宾东面答拜，主人揖，宾报揖。傧者引主人以入，又傧者引宾以入，宾之诸亲以次从入。至门内，主人诸亲从入如常。至阶，主人揖，宾报揖。宾主及诸亲以次升，各立於席后。其在庭者亦如之。立定，宾主及诸亲俱坐。
执觞者（一品以下执爵者。下仿此。）酌酒，升自东阶，酒升堂，宾主及诸亲皆起。执觞者以酒授主人，傧者引主人进诣宾前，西北面立。宾自席西进，东南向受酒。傧者引主人退复位。宾还席后，宾主及诸亲俱坐。执觞者又以酒授主人及诸亲。宾主俱祭而饮，诸亲不祭而饮。觞行一周，食升堂，宾主及诸亲皆起。掌食者以醢酱豆授主人，傧者引主人进设於宾席前。宾曰： 请公无辱。 主人曰： 不敢忘礼。 傧者引主人复位。执馔者以馔进设於宾主席前，加以匕箸。执馔者又以馔设於众宾以下。设讫，宾主及诸亲皆坐。宾主皆祭而食，诸亲不祭而食。於宾祭，主人辞曰： 疏食不足祭。 宾主俱食，三饭而止。主人曰： 请公食。 宾更饭。食毕，遂进庶羞，觞行如常。
会毕，宾主及诸亲俱兴，傧者各引宾主以下降出。宾主及宾之诸亲皆复门外位，主人诸亲复门内位。主人再拜送。宾退，傧者引主人入。
妇人礼会
女宾乘车入，至下车所，内傧者引入，主人迎送於门内。相称之辞，各准其夫，馀如丈夫之礼。
飨丈夫送者
其日，掌事者铺宾席於堂上楹閒，近北，南向。又铺主人席於阼阶上，西向。又设众宾席於宾席西南。设从者席位於西廊下，（一品以下西阶下。）俱重行东向，以北为上。傧者引宾以下立於主人门外之西，重行东向，以北为上。立定，傧者引主人出，立於门东，西向。主人揖，宾报揖。傧者各引宾主以下入。至阶，主人揖，宾报揖，宾主以次升，立於席后。立定，宾主以下俱坐，遂进酒设食如婚会之仪。
会毕，宾主以下俱兴。傧者引宾立於西阶上，东面。主人掌事者牵乘马入陈於门内三分庭一在南，北首西上。（一品以下无马。）又掌事者奉束帛之篚升，授主人，主人执篚西面立。宾西阶上北面再拜。主人进，立於楹閒，南面，宾进立於主人之右，俱南面。主人授篚，宾受之，退立於西阶上，北面。主人还阼阶上，北面再拜送。傧者引宾以下降自西阶，从者讶受篚。宾及庭，东面揖左马以出，牵马者从之。在庭者以次出，俱复门外位。从者讶受马。（一品以下无受马仪。）初宾降，傧者引主人降自东阶，出门东，西面拜送。宾退，主人入。
飨妇人送者
其日，女赞者铺宾席於堂上楹閒，近北，南向。又铺主人席於阼阶上，西向。又设众宾席於宾西南。设从者席位於西廊下，俱重行东向，以北为上。女相者引宾以下立於主人门外之西，重行东面，以北为上。立定，女相者引主人出立於门内之东，西面。女相者引宾入，众宾以下从入。宾入门西，东面。立定，宾主以次进，至阶，升，各立於席后。上下立定，俱坐，遂进酒设食，如婚会之仪。
会毕，宾主上下俱兴。女相者引宾立於西阶上，东面。女相者奉束帛之篚，升，以授主人。主人执篚进於楹閒，南面立；女相者引宾进立於主人之右，俱南面。主人授币讫，女相者引宾降出，从者迓受篚，众宾以下从出。初宾降，女相者引主人降，送於门内。宾出，女相者引主人入。（一品以下内相者引宾升，主人迎送於閤内。相称之辞，各准其夫，酬以束帛，如丈夫之礼。）
公主出降
册公主
前一日，尚舍奉御设御幄於太极殿如常。守宫设群官次於东西朝堂，奉礼设版位。太乐令展宫悬，典仪设举麾位如常。又设文武群官版位：五品以上於横街北，六品以下於横街南，文东武西，俱重行。诸亲於五品之南。（皇亲在东，诸亲在西。）设典仪位如常仪，赞者二人在南，少退，俱西向。册使立於悬北，西上，俱北面。（副使立於大使东，少退。以后准此。）
其日，诸卫屯门列仗如常。册使、群官等依时刻集朝堂，就次改服朝服，通事舍人各引就朝堂前位。侍中量时刻版奏 请中严 。鈒戟近仗入陈於殿庭。太乐令帅工人入就位，协律郎入就举麾位。典仪帅赞者先入就位。诸侍卫之官各服其器服，符宝郎先请宝，俱诣閤奉迎。通事舍人分引王公群官入就位。又通事舍人引册使及副使并入立於殿门外道东，西面以俟。黄门侍郎帅主节奉节及幡立於阶仗南，节在前。中书侍郎先请册置於案，令史绛公服各对举案立於节南道东，西面，中书侍郎立於案后。
侍中版奏： 外办。 所由承旨索扇，扇上，皇帝服通天冠，绛纱袍，御舆以出，曲直华盖警跸侍卫如常。太乐令令撞黄锺之钟，右五钟皆应，协律郎举麾，鼓柷，乐作；皇帝出自西房，即御座，南向坐，扇开，协律郎偃麾，戛敔，乐止。符宝郎奉宝置於御座。典仪赞拜，群官在位者俱再拜讫，通事舍人引册使入就位，册使等初入门，舒和之乐作，至位，乐止。立定，典仪曰： 再拜。 赞者承传，册使等皆再拜。
侍中进当御座前，北面跪奏称： 侍中臣某言，册公主，请命使。 俯伏，兴。又侍中少前，称： 制曰可。 退，复位。侍中承制，降诣使者东北，西面称： 有制。 册使副等俱再拜。侍中宣制曰： 册某公主，命公等持节展礼。 宣制讫，使副等又再拜。侍中还侍位。赞礼者引册使少前，黄门侍郎引主节诣册使东北，主节以节授黄门侍郎，（主节由后立於使左。）黄门侍郎持节西南授，册使跪受，兴，付主节，幡随节立於使左。黄门侍郎退。赞礼者导中书令诣册使东北，西面立。又赞礼者导中书侍郎引诣公主册案，立於中书令之右。中书令於案取公主册，（举案者皆由后立於使左。以后准此。）授册使，册使跪受，兴，置於案。（持案者退立於使后。以后准此。）赞礼者引中书令与册使俱北向，退复位。典仪曰： 再拜。 赞者承传，册使及群官在位者皆再拜讫，通事舍人引册使等右旋而出。持节者前导，持案者次之。册使等初行，乐作，出门乐止。
侍中前跪，奏称： 侍中臣某言，礼毕。 俯伏，兴，还侍位。所由承旨索扇，扇上，皇帝兴，太乐令令撞蕤宾之钟，左五钟皆应，鼓柷，奏太和之乐。皇帝降座御舆，入自东房，侍卫警跸如来仪，侍臣从至閤，扇开，乐止。通事舍人引群官在位者以次出。举册者及册使至长乐门外次，如后仪。
公主受册
尚仪二人，（读册。）司赞一人，（引公主。）掌赞二人，（知赞拜。）女史四人，（对举册案。）
前一日，尚舍、守宫计会设使者及册案便次於光范门及长乐门外，皆道右东向。司赞设公主位於长乐门内殿前，近南，当阶，北面西上。又分设内命妇应陪位者位於公主东北及西北，嫔御等在东，宫官等在西，重行相对，北上。又於内命妇之前设尚仪位二，皆东向，以北为上。又於尚仪位南少退，设司赞位，掌赞二人陪其后。
其日，典仪设册使立於长乐门外之西，东向北上。又设举册案者位二在南，差退，东向。内谒者监先取公主册案，置於长乐门外，近限。内命妇以下及应在位者，并服礼衣先就位。公主花钗翟衣，司言引就受册位，侍从如常仪。
通事舍人引册使、副使等出就位，持节者立於使者之北，少退，持册案者立於册使、副使西南，俱东向。持节者去节衣，持册案者以案进册使之右，北向相次而立。内侍二人引使者诣门，内谒者举案少前，使者取公主册，跪置册於内案，俯伏，兴，通事舍人引册使、副使等俱退就次以俟。
尚仪帅女史诣门，舁册案入，各就尚仪之前，对举册案皆东向。司赞曰： 再拜。 （凡司赞有词，掌赞皆承传。）司言赞公主再拜，在位者皆再拜。尚仪取公主册於案，（持案者退。）少前，北面称： 有制。 司言赞公主再拜。尚仪执册跪读讫，退复位，以册进授公主。公主受册以授司言讫，司赞曰： 再拜。 公主再拜，在位者皆再拜。司赞少前，称： 礼毕。 司言引公主退。在位者以次退。掌赞报内谒者监礼毕，内谒者监传报册使等。
册使等诣太极殿前南横街南，北面西上立。中书令於册使等东北，西面。册使再拜，复命曰： 奉制册命某公主，礼毕。 又再拜。中书令奏闻。册使等退，幡节各还本司。
纳采
前一日，主人设使者次於大门之外道右，南向。（其纳吉、纳徵、请期、亲迎等礼皆如之。）
其日大昕，使者至於主人大门外，赞礼者延入次。（凡宾主及行事者皆公服。）使者出次，赞礼者引至於大门外之西，东面。主人立於东阶下，西面。傧者立於主人之左，北面受命，出，立於门东，西面曰： 敢请事。 使者曰： 朝恩贶室於某公之子某，某公有先人之礼，使某也请纳采。 傧者入告。主人曰： 寡人敢不敬从。 傧者出告。掌畜者以雁授使者，其馀并如一品婚仪。
问名
 使者既出 至 主人还阼阶上，西面曰：皇帝第某女，封某公主 。馀行事并如一品婚仪。（其礼使者於户牖之间，赠之篚币及两马。词云： 吾子为事，故至於寡人之室，寡人有先皇之礼，请礼从者。 ）
纳吉
其日大昕，使者至。请事，使者曰： 加诸卜，占曰吉。使某也敢告。 主人曰： 某公有吉，寡人与在焉，寡人不敢辞。 馀如纳采之仪。
纳徵
其日大昕，使者至，入次。掌事者布幕於内门外，玄纁束帛陈於幕上，乘马在幕南，北首西上。掌事者奉璋以椟，俟於幕东。使者曰： 朝恩贶室於某公之子某，某公有先人之礼，使某也以束帛乘马请纳徵。 主人曰： 某公顺先典，贶以重礼，寡人敢不承命。 馀并如一品婚仪。
请期
其日大昕，使者至，入次至请事，依常礼。使者曰： 某公有赐，既申受命，某公使某请吉日。 傧者入告。主人曰： 寡人既前受命，唯命是听。 使者曰： 某公命某听命於王。 傧者入告。主人曰： 寡人固惟命是听。 使者曰： 某公使某受命於王，王不许，某敢不告期。曰某日。 馀并如一品婚仪。
亲迎
其日大昕，婿之父告庙、醮子、并如一品婚仪。子再拜，降出，乘辂备仪仗诣主人之第。宾将至，内赞者布席於东房，当户南向；设樽甒醴等於东房。主人醴公主如一品醴女之仪。公主著花钗，褕翟纁袡，入房以下并如一品醴女仪。讫，主人降立於东阶东南，西面。赞礼引宾出次，立於门西，东面。傧者进受命，出门东，西面曰： 敢请事。 宾曰： 某王命某之父，以兹初昏。某之父命某将请承命。 傧者入告。主人曰： 寡人固敬具以须。 至奠雁出，如常礼。
初宾入门，主妇出立於房户外之西，南面。於宾拜讫，姆导公主出。主人少进，西面戒之，必有正焉，若衣若花。命之曰： 戒之敬之，夙夜无违命。 主妇戒之於西阶上，施衿结帨，戒之曰： 勉之敬之，夙夜无违。 公主出，以下并如常仪。
同牢
初昏，掌事者设洗於东阶东南及陈设牢馔鉶俎之数，各依其品。羊豕节折，大羹在於爨。（其器皆明乌漆，惟以陶，卺以匏。）馀并如一品仪。
见舅姑
见之日，公主夙兴，沐浴，著花钗，服褕翟。舅服公服，姑著钿钗礼衣。其仪同一品婚礼。公主降西阶以出，无取脯授妇氏之仪。
盥馈舅姑
公主盥馈以少牢。舅、姑、公主服，如见礼。及酳舅姑讫，内赞者设公主席於舅姑席东北，南面。馀并如一品礼。
婚会（如一品婚仪）
妇人礼会（如一品婚仪）
飨丈夫送者
同一品仪，加送以乘马。设从者乃於西廊下。
飨妇人送者
女相者引宾升降，酬以束帛。馀如丈夫礼。


州郡十三
古荆州（今置郡府三十三县一百三十一）
江陵（荆）七县（江陵枝江松滋当阳公安长林石首）
夷陵（峡）五县（夷陵宜都远安长阳巴山）
巴东（归）三县（秭归巴东兴山）
竟陵（复）三县（监利沔阳竟陵）
富水（郢）三县（长寿京山富水）
安陆（安）六县（安陆吉阳应山应城云梦孝昌）
齐安（黄）三县（黄冈黄陂麻城）
汉阳（沔）二县（汉阳〈氵義〉川）
江夏（鄂）五县（江夏永兴武昌蒲圻唐年）
义阳（申）三县（义阳罗山锺山）
长沙（潭）六县（长沙衡山湘乡益阳浏阳醴陵）
巴陵（岳）五县（巴陵沅江湘阴华容昌江）
衡阳（衡）六县（衡阳湘潭耒阳攸常宁荼陵）
零陵（永）三县（零陵湘源祁阳）
江华（道）四县（营道延唐江华永明）
桂阳（郴）八县（郴高亭蓝山义昌资兴义章南平临武）
连山（连）三县（桂阳阳山连山）
邵阳（邵）二县（邵阳武冈）
武陵（朗）二县（武陵龙阳）
澧阳（澧）四县（澧阳慈利石门安乡）
黔中（黔）六县（彭水黔江洪杜洋水信宁都濡）
宁夷（思）四县（务川宁夷思印思王）
卢溪（辰）五县（沅陵溆浦辰溪卢溪麻阳）
卢阳（锦）五县（卢阳洛浦招喻常丰渭阳）
灵溪（溪）二县（大乡三亭）
潭阳（巫）三县（龙标朗溪潭阳）
清江（施）二县（清江建始）
涪川（费）四县（涪川多田扶阳城乐）
夜郎（珍）四县（营德夜郎丽皋乐源）
播川（播）四县（播川遵义芙蓉瑘川）
义泉（夷）五县（绥阳义泉都上洋川宜林）
龙标（业）二县（峨山渭溪）
溱溪（溱）二县（荣懿扶欢）
古荆州
禹贡曰： 荆及衡阳惟荆州，（北据荆山南及衡山之阳也。荆山在今襄阳郡南漳县。衡山在今衡阳郡湘潭县。）江汉同归於海，（江汉二水归入於海。）九江孔殷，（孔，甚也。殷，中也。言江於此州界分为九道，甚得地势之中。今浔阳郡西北。）沱潜既道，云土梦作乂。（沱、潜，二水名。自江出为沱，自汉出为潜。云梦，泽名也。在今安陆郡。言二水既从其道，则云梦之土可为耕作畎亩之治。）浮於江、沱、潜、汉，逾於洛至於南河。 （逾，越也。言渡四水而越洛，乃至南河也。南河即在冀州南。）舜置十二牧，荆州其一。周礼职方曰： 正南曰荆州，（尔雅曰： 汉南曰荆州。 ）其山曰衡，薮曰云梦，川曰江汉，浸曰颍湛。（衡山在湘南。云梦在华容。颍水出阳城乾山，宜属荆河州，在此非也。湛，未详。）其利丹银齿革。民一男二女。畜及穀宜与扬州同。荆，强也，言其气躁强；亦言荆，惊也。或取名於荆山焉。盖蛮夷之国，槃瓠之种，（昔高辛氏有畜犬，曰槃瓠，帝妻以少女。其子孙滋蔓，号曰蛮夷，今长沙武陵蛮是也。）诗人所谓蛮荆也。（夏商以来，最为边患。周宣王中兴，乃命方叔南伐蛮方，故诗曰 蛮方来威 ，又曰 蠢尔蛮荆，大邦为雠 。）春秋至战国时，并为楚地。其在天文，翼、轸则楚之分野，（汉之南郡、江夏、零陵、桂阳、武陵、长沙，皆其分也。今夷陵、巴东、江陵、竟陵、富水、义阳之东境、安陆、齐安、汉阳、江夏、巴陵、长沙、衡阳、零陵、江华、桂阳、连山、邵阳、武陵、澧阳、黔中、宁夷、卢溪、卢阳、灵溪、潭阳、清江等郡地是也。）兼得韩秦之交。（汉之南阳之地，今宜阳之西境，宜属韩。汉牂牁之地，今播川、义泉、涪川、夜郎、溱溪宜属秦。）秦平天下，置郡，此为南郡、（今江陵、夷陵、巴东、竟陵、富水、安陆、齐安、汉阳、江夏、清江等郡地皆是。）黔中、（今武陵、澧阳、黔中、宁夷、卢溪、卢阳、灵溪、潭阳等郡地皆是也。汉改秦黔中郡为武陵郡，即今武陵郡是。）长沙、（今长沙、巴陵、衡阳、零陵、江华、桂阳、连山、邵阳等郡是。）南阳之东境。（今义阳、汉东等郡是。）汉武置十三州，此为荆州。（领郡国八。）其五溪中地，归汉以后，历代开拓，（今播川、涪川、夜郎、义泉、龙标、溱溪等郡地。）后汉并因之。（初理武陵郡汉寿县，今武陵郡武陵县地，后理南郡，今江陵郡是。）汉末，曹公赤壁败后，遂与吴蜀三分其地。（北境属魏，西境属蜀，东境南境属吴。）及刘备殁后，所分之地悉复属吴，而荆州南北双立。（魏荆州理宛，今南阳郡。吴荆州理江陵，今郡也。）晋亦置荆州。（领郡十九。初理襄阳，平吴，理南郡，今江陵郡。王敦为刺史，理武昌，今江夏郡县也。其后迁徙无常处。自王抗以后，复理江陵，不复移改。）宋分置荆州、（领郡十二，理南郡。）司州、（领郡四，理义阳，今郡。）郢州、（领郡六，理南郡。）雍州、（领郡十七，理襄阳，今郡地。刺史所理则在古荆河州境，其统领郡县则古荆州之境。）湘州。（领郡十，理长沙，今郡。）齐并因之。州境之内，含带蛮蜑，（音但。）土地辽落，称为殷旷。江左大镇，莫过荆扬，故谓荆州为陕西也。（以比周邵分陕之义。）其后割裂不可详也。大唐分置十五部，此为山南东道、（江陵、竟陵、富水、夷陵、巴东、武陵、澧阳等郡地是也。）江南西道、（长沙、零陵、桂阳、江夏、江华、衡阳、巴陵、邵阳是也。）黔中道，（黔中、卢溪、卢阳、宁夷、清江、潭阳、龙标、义泉、灵溪、涪川、溱溪、播川、夜郎。）兼分入淮南道（安陆、义阳。）及岭南道。（连山。）
江陵郡
（东至竟陵郡四百八十里。南至澧阳郡三百里。西至夷陵郡三百四十里。北至襄阳郡四百五十里。东南到巴陵郡五百七十五里。西南到澧阳郡二百六十五里。西北到夷陵郡远安县界三百五里。东北到富水郡二百二十里。去西京一千七百七十三里，去东京一千三百一十二里。户二万八千九百三十二，口十三万七千五十四。）
今之荆州，（理於江陵县。）春秋以来，楚国之都，谓之郢都，西通巫巴，东接云梦，亦一都会也。秦置南郡。汉高帝改为临江郡，景帝改为临江国，后复故。后汉因之。其地居洛阳正南。（章帝徙钜鹿王恭为江陵王，三公上言，江陵在京师正南，不可以封，乃徙为六安王。）蜀先主得之，（以麋芳为南郡太守。）后属吴，（麋芳以郡来降，关羽因此遂败。）常为重镇。（吴师来伐，当阳侯杜元凯向江陵，斩其督伍延。）晋平吴，置南郡及荆州。（领郡十九，理於此。）东晋以为重镇，（桓冲屯上明，使刘波守江陵。）宋齐并因之。（宋领郡十二，齐领郡十。）梁元帝都之，为西魏所陷，（大将于谨平之。）迁后梁居之，为藩国，又置江陵总管府。隋并梁，置江陵总管府如故，后改为荆州；炀帝初，复为南郡。大唐为荆州，或为江陵郡。领县七：
江陵（故楚之郢地，秦分郢置江陵县，今县界有故郢城。有枚回洲。有夏水口，左传所云 沈尹戍奔命於夏汭 也。有荒谷，即莫敖所缢荒谷。西北有野父城。又有纪南城，楚渚宫。汉津乡故城在今县东也。）
枝江（古之罗国。汉旧县。楚文王自丹阳徙都，亦曰丹阳。其旧丹阳，在今巴东郡。）
松滋（东晋孝武时，荆州刺史桓冲以苻坚强盛，自襄阳退屯之，上疏曰： 孱陵县界，地名上明。在吴时，乐乡城以上四十馀里地，北枕大江，西接三峡，田土膏良，可以资业军人。 遂为重镇。今县西有废上明城，即冲所筑。亦汉高城县地。有巴山。其乐乡城，即吴陆抗所筑。孱，士连反。）
当阳（汉旧县。又汉临沮侯国故城，在今县北。有绿林山，王莽末，贼所起。有漳沮二水，左传曰楚庄王 师於漳澨 ，即此也。沮，七馀反。澨音筮。）
公安（汉作唐县故城在西，亦二汉孱陵县地。后汉末，刘备为荆州牧，镇油口，即此。马头故城在今县西北，陆抗所屯，以御羊祜。陈亦为重镇，及隋军来伐，遣将陈纪守之。）
长林（有章山及云梦泽，郭璞曰： 云梦泽，湖丘。 是。）
石首（武德四年置。有石首山，因以为名。即汉华容县。）
夷陵郡
（东至江陵郡三百四十里。南至江陵郡水路三百三十七里。西至巴东郡一百九十里。北至襄阳郡五百七十里。东南到江陵郡界四百四十一里。西南到清江郡九百里。西北到巴东郡界二百三十里。东北到江陵郡界九十里。去西京一千七百里，去东京一千六百四十里。户七千三百一十七，口四万二千六百六十八。）
峡州（今理夷陵县。）春秋、战国时，并楚地。秦将白起攻楚，烧夷陵，即其地也。秦二汉并为南郡地。魏武平荆州，置临江郡。后刘备改为宜都郡。吴改夷陵为西陵，常为重镇。（陆逊上疏曰： 夷陵要害，国之关限。若失之，非损一郡，则荆州可忧也。 ）晋、宋、齐并为宜都郡。梁改置宜州。西魏改曰拓州。后周改为峡州。陈尝得之，为重镇。（隋开皇中，伐陈。陈人守荆门、狼尾滩，并宜都县界；安蜀城，夷陵县界也。）大唐为峡州，或为夷陵郡，（郡城即陆抗攻步阐，拒晋师之垒。）以扼三峡之口，故为峡州，西通蜀江。领县五：
夷陵（汉旧县也。吴之西陵。有黄牛山，高崖閒有石，色如人牵牛，人黑牛黄，故名之。湍险纡回，行者歌曰： 朝发黄牛，暮宿黄牛，三朝三暮，黄牛如故。 有夷陵山。故城在西北。今县西有温泉。）
宜都（汉夷道县故城在今县西。有荆门山，后汉岑彭破田戎於此。公孙述又遣将任满拒吴汉，将作浮桥处，在今县西北五十里。水经云： 江水束楚荆门、虎牙之间。 荆门山在南，上合下开，若门。虎牙山在北，石壁危江閒，有白文，类牙，故以为名也。荆门、虎牙二山，即楚之西塞狼尾滩。）
远安（汉临沮县。）
长阳（汉佷山县。孟康云： 佷音恒，出药草恒山。 古直城在今县西北五十四里，四面险绝，有林木池水。）
巴山（古捍关，楚肃王拒蜀处。今县北有山，曲折似巴字，因以为名。武落锺山有石穴，即廪君掷剑处。又有夷水，即廪君乘土船所也。）
巴东郡
（东至夷陵郡一百九十里。南至清江郡五百五十里。西至云安郡三百三十二里。北至房陵郡五百里。东南到夷陵郡界一百二十二里。西南到云安郡三百三十二里。西北到云安郡界一百三十六里。东北到夷陵郡界三百十七里。去西京二千二百六十八里，去东京一千八百三十三里。户四千三百六十四，口二万一千五百三十四。）
归州（今理秭归县。）历代土地与云安郡同，唯秦时属南郡，二汉为南郡。吴置建平郡，以为重镇。（其地险固。孙皓末，晋将王濬自蜀沿流伐吴。吴之守将吾彦表谓皓曰： 请建平增兵，若建平不下，晋师终不敢过。 皓不从。即秭归县界。秭音姊。）晋亦为建平郡，宋齐皆因之。隋属巴东郡。大唐武德二年，分夔州秭归、巴东二县置归州，（或云因归国为名。）后为巴东郡。（古夔子国城在郡东二十里。）领县三：
秭归（汉旧县也。屈原此县人，既被流放，忽然暂归，其姊亦来，因名其地为姊归。空舲峡山。昔周成王封楚熊绎，初都丹阳，今东南故城是也。后移枝江，亦曰丹阳。后又移都郢，在江陵。后又移都寿春，亦曰郢。吴置建平郡，在此。太清镇在县东南八十五里，吴置以备蜀，居三峡要冲，塞山蛮之路、寇掠之道。）
巴东（汉巫县地。有石门山，陆逊追刘备处。）
兴山（初吴主孙休置，后废。武德中，又分秭归置。汉王嫱即此人。）
竟陵郡
（东至汉阳郡五百里。南至巴陵郡五百五十里。西至江陵郡四百八十里。北至富水郡四百里。东南到蜀江水中流为界七百四十里。西南到赤岸港界三百五十七里。西北到乞火山界三百五十四里。东北到安陆郡三百四十里。去西京一千七百九十里，去东京一千五百一十八里。户七千六百九十，口三万六千九百九十九。）
复州（今理沔阳县。）自春秋以来为楚地。秦属南郡。二汉南郡、江夏二郡地。晋分置竟陵郡，宋齐因之。后周以其地置郢、复二州。隋炀帝初州废，於旧郢州置竟陵郡。（今富水郡地。）於旧复州置沔阳郡。大唐改为复州，或为竟陵郡。领县三：
监利（汉华容县。乾溪水涌出。春秋时，楚章华台在城内。陶朱公冢在华容县西，碑见在。又有荆台是也。）
沔阳（汉云杜县故城在县西北。又有石城，在县东南三百里。有夏水、沔水。晋镇南将军杜元凯为荆州刺史，开阳口，达巴陵，径千馀里，内避长江之险，外通零桂之漕，即此也。）
竟陵（汉旧县。又有汉邾县故城，在今县东。）
富水郡
（东至安陆郡三百二十九里。南至竟陵郡四百里。西至江陵郡二百八十里。北至襄阳郡三百一十六里。东南到竟陵郡界百五十六里。西南到江陵郡界八十里。西北到襄阳郡界三百一十六里。东北到汉东郡四百六十里。去西京一千四百三十五里，去东京一千三百九里。户一万一千七百二，口五万五百九十。）
郢州（今理长寿县。）历代所属与竟陵郡同。二汉属江夏郡。晋、宋以来竟陵郡地。梁南司、北新二州之境。西魏分属安州。后周分置石城郡，后於石城置郢州。隋炀帝初州废，置竟陵、安陆二郡。大唐并二郡为温州，后为郢州，或为富水郡。领县三：
长寿（汉竟陵县故城在今县南。晋宋以来为长寿县。）
京山（晋宋以来曰新阳。梁置新州。西魏置温州。）
富水（后汉新巿县故城在今县东北。）
安陆郡
（东至齐安郡三百一十二里。南至汉阳郡三百一十里。西至富水郡三百二十九里。北至义阳郡二百五十里。东南到汉阳郡三百一十里。西南到竟陵郡三百四十里。西北到汉东郡一百五十五里。东北到弋阳郡四百五十三里。去西京二千七百里，去东京一千二百九十九里。户二万一千八百三十五，口十三万二千一百四十九。）
安州（今理安陆县。）春秋云阝子之国，（云阝或作 郧 。云阝、郧、涢，皆音云。）云梦之泽在焉。后楚灭云阝，封斗辛为郧公，即其地也。秦属南郡。二汉属江夏郡。晋初亦属江夏郡，后分置安陆郡。宋、齐因之。梁置南司州。西魏置安州总管府。后周置涢州及安陆郡。隋初废，炀帝初复为安陆郡。大唐为安州，或为安陆郡。（郡城临涢水。）领县六：
安陆（汉旧县。有涢水，亦谓之涢口。有横山，即古陪尾山也。云梦泽在焉。）
吉阳（梁置汝南郡。）
应山（梁置应州及县。北有石龙山。）
应城（宋置。古蒲骚城在此。骚音萧。）
云梦（汉江夏郡故城在今县东南。）
孝昌（西魏置岳州及岳山郡。）
齐安郡
（东至蕲春郡二百三十里。南至江夏郡二百八十五里。西至安陆郡三百十二里。北至弋阳郡三百五十里。东南到浔阳郡五百五十七里。西南到汉阳郡二百三十五里。西北到义阳郡五百六十里。东北到寿春郡五百八十四里。去西京二千二百五十五里，去东京一千四百七十里。户一万四千七百八十七，口八万四千一百八十二。）
黄州（今理黄冈县。）春秋时邾国之地，（今郡东南百二十里临江与武昌相对。有邾城，史记曰： 黄帝之末孙有陆终者，产六子，第五别为曹姓，历代不绝。至武王代纣之后，封其裔子挟於邾，为诸侯。 即此也。）后为黄国之境，战国时属楚。秦属南郡。二汉为江夏郡。魏亦为重镇。（魏文帝黄初中，吴扬声欲猎江北，荆河州刺史满宠度必袭西阳，而为之备，孙权闻之而退。）吴后得邾城。（孙权赤乌中，使陆逊攻邾，常以三万兵守之。）晋为西阳国。宋为西阳郡。齐又分置齐安郡。北齐置衡州，领齐安一郡。陈废衡州。后周又置衡州及黄州。隋初改衡州为黄州；炀帝初州废，置永安郡。大唐为黄州，或为齐安郡。领县三：
黄冈（汉西阳县地。齐曰南安。北齐置巴州。后周置弋州。）
黄陂（北齐置南司州，后周置黄州。武湖在县东，宋谢晦为檀道济所攻，败走，被武湖戍主执，即此。）
麻城
汉阳郡
（东至江夏大江中流为界三里。南至竟陵郡八百里。西至竟陵郡五百里。北至齐安郡二百三十五里。东南到江夏郡七十里。西南到竟陵水路七百里。西北到安陆郡三百一十里。东北到江夏郡界七里。去西京二千三百八十四里，去东京一千五百二十九里。户六千二百五十二，口三万八千一百二十九。）
沔州（今理汉阳县。）春秋郧国之地。战国时属楚。秦属南郡。二汉属江夏郡。魏初有之，为重镇。（曹公定荆州后，以文聘为江夏太守，守沔口，止石梵，吴军来攻，不克。）后属吴，亦为重镇。（孙权嘉禾中，陆逊屯江夏、沔口。）晋宋以来，并属江夏郡。后周置复州。隋炀帝初改为沔州，寻改为沔阳郡，则通有今竟陵郡之地。大唐武德中，讨平朱粲，析为沔州，或为汉阳郡。领县二：
汉阳（汉安陆县地。隋初置汉津县，后改为汉阳。有汉水，一名沔水。又有沌水、滠水、鲁山。沌音屯。滠音摄。）
〈氵義〉川（汉安陆县地。后魏为〈氵義〉川郡，后废郡为县也。〈氵義〉音义。）
江夏郡
（东至浔阳郡六百里。南至巴陵郡七百里。西至汉阳郡渡江二里。北至齐安郡二百八十五里。东南到章郡一千九百三十八里。西南到汉阳界七里。西北到汉阳北界渡江四里。东北到蕲春郡五百里。去西京二千三百四十六里，去东京一千五百三十里。户一万九千四百一十七，口十一万三千。）
鄂州（今理江夏县。）自春秋以来皆属楚，有江汉二水。（在州西合。）秦属南郡。汉高祖置江夏郡。（应劭曰： 沔水自江别至南郡华容为夏水，过郡入江，故曰江夏。 ）后汉因之，荆州牧刘表将黄祖守在此。（按吴志孙策表曰： 臣到沙羡县祖屯处，破之。 ）吴分江夏，（孙权初城江夏。）更置武昌郡，孙权尝都之，孙皓又徙都之，常为重镇。（孙权甘露初，城武昌，陆逊、诸葛恪、滕牧皆屯焉。及晋伐吴，使王戎袭武昌，胡奋袭江夏。）历代亦为兵冲，其地亦曰夏口，（东晋孝武时，桓石仁屯守。）亦曰鲁口。（以对鲁山岸为名也。）晋宋并为江夏、武昌二郡。宋兼置郢州。（领郡六，理於此。）齐因之，亦为重镇。（刘怀珍言於高帝曰： 夏口兵冲要地，宜得其人。 遂令柳崇镇兵。其后梁武帝自襄阳起兵东下，攻围二百馀日，方降。梁末，北齐得之，遣慕容俨守。陈霸先将侯瑱攻围六月馀，不下。后二国和通，乃归梁。瑱，他甸反。）梁分置北新州，寻分北新置土、富、洄、泉、豪五州。隋平陈，改置鄂州；炀帝初州废，置江夏郡。大唐武德中，平萧铣，改为鄂州，或为江夏郡。领县五：
江夏（汉以来沙羡县也。晋武改为沙阳，东晋侨置汝南郡，此为汝南县。有黄鹤山。）
永兴（汉鄂县。）
武昌（故东鄂也。孙权改为武昌，遂建都於此。东晋时，谢尚、庾翼并屯守於此。有樊山，谢眺诗曰 樊山开广宴 ，即此。有峥嵘洲，晋将刘毅破桓玄处。）
蒲圻（汉沙羡县地，后置沙州。后汉建安中，吴王孙权破曹公军於赤壁，即今县界。并具巴陵郡篇目。）
唐年
义阳郡
（东至弋阳郡二百二十里。南至安陆郡二百五十七里。西至淮安郡二百五十七里。北至汝南郡二百六十八里。东南到弋阳郡二百四十七里。西南到汉东郡二百四十四里。西北到淮安郡二百一十六里。东北到弋阳郡二百二十里。去西京一千七百九十六里，去东京九百四十二里。户二万五千六百三十，口十三万九千六百二十九。）
申州（今理义阳县。）春秋时申国之地，（或曰申国在今南阳郡南阳县。）其后属楚。秦属南阳郡。二汉为南阳、江夏二郡。魏分南阳置义阳郡。晋宋并因之，宋又置司州。（领郡四，理於此。）齐并因之。有三关之隘，（今义阳县界有故平靖关，其武阳、黄岘二关，在安陆郡应山县界也。）北接陈、汝，控带许、洛。宋齐以来，常为边镇。梁曰北司州，后复置司州。（梁天监二年，为魏将元英所陷。）后魏改为郢州。后周改为申州。隋炀帝改为义州，寻为义阳郡。大唐为申州，或为义阳郡。领县三：
义阳（汉平氏县。有溮水。溮音师。）
罗山（汉郢县。）
锺山（汉鄳县地。齐置齐安郡。又有汉锺武故城，在今县西南。石城山在今县东南，春秋之九塞，此即一也。晋於山上置义阳郡城。）
长沙郡
（东至章郡一千二百二里。南至衡阳郡四百五十里。西至卢溪郡一千一百二十五里。北至巴陵水路五百五十里。东南到宜春屈曲五百二十六里。西南到邵阳郡五百三十四里。西北到武陵郡四百里。东北到巴陵郡七百里。去西京二千五百一十九里，去东京二千四百里。户三万二千二百二十六，口十四万六千六百。）
潭州（今理长沙县。）古三苗国之地。自春秋以来，为黔中地，楚国之南境。秦为长沙郡。（有万里沙祠，故曰长沙。）汉为长沙国，初封番君吴芮为长沙王；（都於此。）及景帝，封子发又为长沙王。（诸王朝宴，帝令迭舞，长沙王但张袖而已，帝怪问之，对曰： 臣国小地狭，不足以回旋。 帝悦，增以桂阳、武陵二郡。）后汉复为长沙郡。晋因之。宋长沙国兼置湘州，（领郡十，理於此。）齐因之，又为长沙郡。夫湘川之奥，人丰土辟，南通岭峤，唇齿荆雍，亦为重镇。梁陈以来，皆因而不改。隋平陈，置潭州；（取昭潭为名。）炀帝初州废，置长沙郡。大唐为潭州，或为长沙郡。领县六：
长沙（古青阳地。秦始皇时，荆王献青阳以西，即此也。汉改为临湘县。有湘水。贾谊宅，井仍存。）
衡山（汉湘南县，后置衡阳郡。）
湘乡（汉湘南县之湘乡也。长沙王子昌封湘乡侯。）
益阳（汉旧县。在益水之阳。故城在今县东。）
浏阳（汉旧县。浏音刘。）
醴陵（后汉旧县。有漉水，又名渌水，出县东漉山。）
巴陵郡
（东至江夏郡七百里。南至长沙郡五百五十里。西至醴阳郡四百八里。北至竟陵郡五百五十里。东南到章郡一千八百五十六里。西南到武陵郡六百里。西北到江陵郡五百七十五里。东北到江夏郡七百里。去西京二千一百四十里，去东京一千八百一十六里。户一万一千六百七十六，口四万七千三十二。）
岳州（今理巴陵县。）古苍梧之野，（苍梧野不止於此郡界，侧近之地皆是。）亦三苗国之地，（亦古麇子国；春秋文公十一年，楚子伐麇，即此地也。凡今长沙、衡阳诸郡，皆古三苗之地。）青草、洞庭湖在焉。（二湖相连，青草在南，洞庭在北。）春秋、战国时，并属楚，亦古罗国之地，楚辞之言汨罗是也。（罗县北有汨水。汨音賝。）秦属长沙郡，二汉皆因之。吴因之，为重镇。（建安中，孙权使鲁肃，孙皓时滕牧、万彧皆屯於此。）晋因之，东晋亦为重镇。（使陶侃镇守此。）宋分置巴陵郡。齐因之。梁置巴州，湘东王遣陆法和等据赤亭，擒侯景将任约於此。（今郡西华容界有赤亭城是也。城近赤亭湖，因以为名。）隋平陈，改为岳州。炀帝初，改为罗州，寻为巴陵郡。郡人董景珍等，以罗县令萧铣为主，起兵於此。大唐武德四年，平萧铣，复为岳州，或为巴陵郡。领县五：
巴陵（汉下隽县地。隽音词兖反。古巴丘也。有君山、洞庭湖、巴丘湖、青草湖。检地志云： 巴丘湖中有曹由洲，即曹公为孙权所败烧舡处，在今县南四十里。 又云： 今鄂州之蒲圻县，有赤壁山，即曹公败处。 按三国志云： 刘表卒，其子琮代屯襄阳。刘备屯樊。琮降曹公，备遂南走。曹公恐备先据江陵，将精骑急追，及於当阳之）（长阪。备与数十骑走，斜趋汉津，济沔，到夏口。曹公进军江陵，得刘琮水军舡步数十万，自江陵征备，至巴丘，遂至赤壁。孙权遣周瑜水军数万，与备并力逆之。曹公泊江北岸。瑜部将黄盖诈降，战舰数千艘，因风放火。曹公大败，从华容道步归，退保南郡，备瑜等复追之。曹公留曹仁守江陵城，自径北归。 而汉阳郡图经云： 赤壁城一名乌林，在郡西北二百二十里，在〈氵義〉川县西八十里，跨〈氵義〉南北。 此大误也。曹公既从江陵水军沿流，已至巴丘，则今巴陵郡赤壁只在巴陵郡之下，军败引还南郡，刘备、周瑜水军追蹑，并是大江之中，与〈氵義〉川西殊为乖角。今据检地志为是，当在巴陵、江夏二郡界。其汉阳郡图经及俗说，悉皆讹谬，所以备录国志，以为证据尔。）
沅江（汉益阳县地。因以沅水为名。梁置重华县，隋废之。又有重华城，亦谓之虞舜古城。）
湘阴（本罗子国，秦为罗县。梁置岳阳郡。隋置玉州。有玉笥山、湘水，又有地名黄陵，即舜二妃所葬之地。县北有汨水，即屈原怀沙自沈之处，俗谓之罗江。又有屈原冢，今有石碑，文曰 楚放臣屈大夫之碑 ，其馀字灭矣。汉罗县故城在今县东北。）
华容（汉孱陵县也。隋置此县。古华容在竟陵郡。）
昌江
衡阳郡
（东至庐陵郡九百里。南至零陵郡五百八十里。西至邵阳郡三百里。北至长沙郡四百五十里。东南到桂阳郡三百里。西南到零陵郡三百七十里。西北到长沙郡湘潭县五百八十里。东北到庐陵郡九百里。去西京三千一百里，去东京二千七百六十八里。户三万四千三百三十，口十九万七千五百三十。）
衡州（今理衡阳县。）春秋以来属楚。秦属长沙郡。汉属长沙国、桂阳郡地。后汉属长沙、桂阳二郡地。吴以其地置衡阳、湘东二郡，晋因之。宋为衡阳国及湘东郡，齐以下皆因之。（齐常改衡阳国为郡。）隋平陈，省湘东、衡阳二郡，置衡州；炀帝初州废，置衡山郡。大唐为衡州，或为衡阳郡。领县六：
衡阳（汉酃县地。有酃水湖，酿酒醇美，所谓酃酒。晋武帝平吴，始荐酃酒於太庙，谓此。有蒸水。酃音灵。）
湘潭（有南岳衡山。汉阳山县。）
耒阳（汉旧县。有耒水。）
攸
常宁
荼陵（汉旧县。荼，弋奢反。）
零陵郡
（东至江华郡三百里。南至平乐郡六百三十九里。西至邵阳郡武冈县界二百二十里。北至衡阳郡五百八十里。东南到江华郡三百里。西南到始安郡五百五十里。西北到邵阳郡三百一十里。东北到衡阳郡五百七十里。去西京三千二百七十四里，去东京三千五十五里。户二万九千一十三，口十七万二千八百五十七。）
永州（今理零陵县。）春秋楚国之南境。秦属长沙郡。汉武帝置零陵郡，后汉及晋皆因之。宋为零陵国。齐为零陵郡，梁、陈皆然。隋平陈，郡废，置永州；炀帝初州废，置零陵郡。大唐为永州，或为零陵郡。领县三：
零陵（汉泉陵县故城在今县北。）
湘源（汉洮阳县故城在今县西北。）
祁阳（汉泉陵县地。吴置今县。）
江华郡
（东至桂阳郡六百里。南至临贺郡四百里。西至平乐郡四百里。北至零陵郡三百里。东南到桂阳郡六百里。西南到永山，险峻无路。西北到零陵郡三百里。东北到始安郡五百里。去西京三千九百三十里，去东京三千五百八十里。户二万七千四百四十二，口一十六万三千二百。）
道州（今理营道县。）舜封象有鼻国，即此也。春秋时楚地。秦属长沙郡。汉初属长沙国，后属零陵郡。后汉、魏及晋皆因之。宋齐为营阳郡。梁改营阳为永阳郡。隋平陈，郡废，悉并其地置永州；炀帝初州废，并属零陵郡。大唐既平萧铣，复割其地置营州。武德五年，改为南营州。贞观八年，改为道州，或为江华郡。（有都庞岭，今谓之永明，有甿渚岭，今谓之白芒，即五岭之二也。）领县四：
营道（汉旧县。有营山，因以为名。）
延唐（汉泠道县，属零陵郡。有舂陵乡，元帝徙於南阳郡蔡阳县。国初置唐兴县。有九疑山，其山九谿皆相似，故名之，舜所葬。）
江华
永明（有永明岭。）
桂阳郡
（东至庐陵郡一千二百五十里。南至始兴郡五百里。西至江华郡六百里。北至衡阳郡三百里。东南到南康郡千一十里。西南到连山郡三百九十里。西北到衡阳郡三百里。东北到庐陵郡界五百一十里。去西京三千三百里，去东京三千五十七里。户二万七千九百九十，口十七万四千一百三十。）
郴州（今理郴县。）春秋、战国时皆楚地。秦属长沙郡。项羽徙义帝於长沙，都郴，即此地也。汉初以其地为桂阳郡。（即长沙之南境。）后汉、晋、宋、齐皆因之。陈以其地为桂阳、卢阳二郡。隋平陈，废二郡，置郴州；炀帝初州废，复置桂阳郡。大唐为郴州，或为桂阳郡。（有骑田岭，今谓之腊岭，即五岭之一。）领县八：
郴（汉旧县。）
高亭
蓝山
义昌
资兴
义章（县北临章水。亦汉郴县地。）
南平
临武（有武溪。汉旧县。）
连山郡
（东至桂阳郡南平县二百一十里。南至南海郡九百里。西至临贺郡二百六十九里。北至桂阳郡蓝山县二百五里。东南到始兴郡五百一十里。西南到临封郡六百三十里。西北到江华郡五百七十里。东北到桂阳郡三百九十二里。去西京三千八百五里，去东京三千五百八十九里。户一万一千一百八十，口五万六百二十九。）
连州（今理桂阳县。）春秋时楚地。秦属长沙郡之南境。二汉属桂阳郡。吴属始兴郡。晋因之。宋明帝置宋安郡，后省宋安属广兴郡。（宋改始兴为广兴，今始兴郡也。）齐复属始兴郡。梁又分为阳山郡。隋平陈，郡废，炀帝初置熙平郡。大唐改为连州，或为连山郡。领县三：
桂阳（汉旧县。在桂水之阳，前有洭水。有乳穴三十七，桂岭，贞女硖。有湟水，汉伏波将军路博德讨南越，出桂阳，下湟水，即此地。洭音匡。湟音皇。）
阳山（有乳穴十九。）
连山
邵阳郡
（东至衡阳郡三百里。南至零陵郡三百里。西至卢溪郡八百里。北至长沙郡二百四十里。东南到零陵郡三百十二里。西南到潭阳郡屈曲一千八百六十里。西北到卢溪郡八百里。东北到长沙郡五百三十四里。去西京二千八百八十三里，去东京二千五百六十七里。户一万二千三百二十三，口八万九千一百五十四。）
邵州（今理邵阳县。）春秋、战国时皆属楚。秦属长沙郡。汉属长沙国、零陵郡地。后汉属长沙、零陵二郡地。吴置邵陵郡，（分零陵北部都尉置。）晋因之。宋齐邵陵郡，梁陈亦然。隋平陈，废邵陵郡，并入长沙郡。大唐复分置邵州，或为邵阳郡。领县二：
邵阳（汉昭陵县。）
武冈（汉都梁县之地。汉夫夷县故城在东北。）
武陵郡
（东至巴陵郡六百里。南至长沙郡界一百一十里。西至卢溪郡四百六十五里。北至澧阳郡百八十里。东南到长沙郡四百里。西南到卢溪郡沅陵县三百九十六里。西北到澧阳郡石门县界一百里。东北到澧阳郡安乡县界一百二十八里。去西京二千五百二十一里，去东京一千八百五十八里。户七千七百二十二，口三万九千一十七。）
朗州（今理武陵县。）春秋、战国时皆属楚地。秦昭王置黔中郡。汉高更名武陵郡，后汉、魏至晋皆因之。（晋赵廞问潘京云： 贵州何以名武陵？ 京曰： 鄙郡本名义陵郡，在辰阳县界，与夷相接，数为所攻，光武时移东出，共议易号。传曰止戈为武，诗称高平曰陵。 武陵记桃花源，即此地也。）宋齐亦曰武陵郡。梁置武州，后改曰沅州。隋平陈，改为朗州；炀帝初州废，置武陵郡。大唐为朗州，或为武陵郡。领县二：
武陵（汉临沅、汉寿二县地。有沅水，至长沙，入洞庭湖。有纯纪陂，今名白马陂，隋开皇中有刺史乔难陀修，其利不减郑白二渠。）
龙阳（吴时置。沅水入龙阳界，历凡洲，洲长二十里，即李衡种甘所。）
澧阳郡
（东至巴陵郡二百里。南至武陵郡一百八十里。西至黔中郡二千里。北至江陵郡三百里。东南到武陵郡龙阳县界四百五十五里。西南到卢溪郡一千三十八里。西北到夷陵郡七百五十九里。东北到江陵郡公安县五百七十五里。去西京二千四里，去东京一千五百十八里。户一万六千一百九十，口八万二千二百四十六。）
澧州（今理澧阳县。）春秋时楚地。秦属黔中郡。二汉属武陵郡，兼治荆州。（领郡八，理於此。）吴分置天门郡，晋、宋、齐皆因之。隋平陈，置松州，寻改为澧州；炀帝初为澧阳郡。大唐为澧州，或为澧阳郡。领县四：
澧阳（汉零阳县地。有澧水。有崇山，即放驩兜之所。）
慈利（汉零阳县地。）
石门（汉零阳县地。吴时置天门郡。有漊水。）
安乡（汉孱陵县地，亦后汉汉寿县地。南朝置义阳郡。）
黔中郡
（东至澧阳郡二千里。南至义泉郡六百里。西至涪陵郡三百六十里。北至南宾郡六百五十里。东南到宁夷郡三百一十里。西南到义泉郡三百五十里。西北到涪陵郡三百六十里。东北到清江郡五百五十里。去西京三千五百六十里，去东京三千二百七十七里。户四万一百八十五，口二十万三千三百五十七。）
黔州（今理彭水县。）古蛮夷之国，春秋、战国皆楚地。秦惠王欲楚黔中地，以武关外易之，即此是也，通谓之五溪。（五溪谓酉、辰、巫、武、沅等五溪也。古老相传云，楚子灭巴，巴子兄弟五人流入黔中，各为一溪之长。一说云，五溪蛮皆槃瓠子孙，自为统长，非巴子也。）秦属黔中郡。汉属武陵郡，后汉因之，晋、宋、齐亦然。后周武帝时，蛮帅以其地归附，遂置奉州，复改为黔州。隋初亦置黔州，炀帝初为黔安郡。大唐复为黔州，或为黔中郡。领县六：
彭水（汉酉阳县。）
黔江
洪杜
洋水
信宁
都濡
宁夷郡
（东至灵溪郡三百里。南至涪川郡五百里。西至义泉郡六百里。北至黔中郡二百八十七里。东南到卢溪郡一千六百里。西南到义泉郡五百四十里。西北到黔中郡三百里。东北到黔中郡黔江县一百九十里。去西京三千九百五十里，去东京三千五百九十三里。户一千五百二十八，口八千一百。）
思州（今理务川县。）历代土地与黔中郡同。隋属清江郡。大唐武德元年，以当牂牁之冲要，遂置务州。贞观八年，改为思州，或为宁夷郡。领县四：
务川（汉酉阳县地。）
宁夷
思印（思印，水名。）
思王
卢溪郡
（东至武陵郡四百六十五里。南至潭阳郡五百四十八里。西至卢阳郡六百七十里。北至灵溪郡三百六十八里。东南到邵阳郡八百里。西南到卢阳郡水路三百六十八里。西北到灵溪郡大乡县界一百九十里。东北到武陵郡界沅水路二百十九里。去西京三千五百二十八里，去东京三千二百九十里。户四千一百五十，口二万七千二百七十。）
辰州（今理沅陵县。）古蛮夷之地，春秋楚国之境。秦属黔中郡。汉属长沙、武陵二郡地。后汉发南郡人入武谿，击诸蛮，不克。后马援至临沅而击破诸蛮，此其地也。后亦属武陵郡。晋、宋、齐并为武陵郡地。隋分置辰州，炀帝初为沅陵郡。大唐为辰州，或为卢溪郡。领县五：
沅陵（汉下隽县也。有壶头山在东，武陵记云： 神仙多游集焉，后汉马援军渡处。 隽音字兖反。）
溆浦（汉义陵县。）
辰溪（汉曰辰阳县。即五溪之一。）
卢溪（有武溪水。县西有武山，武陵记云： 高可万仞，上有石窟，中有一石如狗形，云是槃瓠。 汉沅陵县地。）
麻阳
卢阳郡
（东至卢溪郡六百七十里。南至龙标郡渭溪县界一百五十里。西至渭阳县界百五十里。北至当郡招喻县界五十里。东南到潭阳郡三百里。西南到渭阳水路一百五十里。西北到当郡常丰县水路二百里。东北到卢溪郡麻阳县界水路三百里。去西京三千五百里，去东京三千三百里。户三千一百三十，口一万四千六百九十。）
锦州（今理卢阳县。）历代土地与辰州同。大唐为锦州，或为卢阳郡。领县五：
卢阳
洛浦
招喻
常丰
渭阳
灵溪郡
（东至卢溪郡三百六十八里。南至卢阳郡五百六十里。西至宁夷郡三百里。北至澧阳郡二百五十里。东南到卢溪郡沅陵县界一百七十里。西南到当郡三亭县界二百里。西北到卢溪郡二百五十里。东北到澧阳郡慈利县二百五十里。去西京二千八百九十三里，去东京二千六百九十六里。户二千六十七，口一万三千五百九十四。）
溪州（今理大乡县。）历代土地与辰州同。大唐为溪州，或为灵溪郡。领县二：
大乡（汉沅陵、零阳二县地。梁置今县。）
三亭（汉零阳县地。贞观初置今县。）
潭阳郡
（东至卢溪郡五百三十八里。南至邵阳郡一千一百四十四里。西至乐古郡二千一百一十七里。北至卢溪郡九百里。东南到邵阳郡一千八百六十里。西南到溯沅口入朗八百里。西北到溯巫溪入卢溪郡九百里。东北到邵阳郡一千八百六十里。去西京三千一百五十八里，去东京三千八百三十三里。户五千三百六十一，口二万一千八百二十六。）
巫州（今理龙标县。）古蛮夷之境，楚国黔中之地。秦属黔中郡。二汉属武陵郡，在巫水之阳。隋属沅陵郡。大唐为巫州。天授中，以巫山不在州界，遂改为沅州。开元十二年，复为巫州，或为潭阳郡。领县三：
龙标（汉无阳县。）
朗溪（汉镡城县地。有沅溪水。）
潭阳
清江郡
（东至夷陵郡九百里。南至黔中郡七百里。西至南浦郡六百八十里。北至云安郡五百里。东南到夷陵郡界三百里。西南到黔中郡界五百五十里。西北到云安郡界三百五十里。东北到巴东郡五百里。去西京二千七百九里，去东京二千八百十里。户三千八百十五，口二万五千三百八十。）
施州（今理清江县。）春秋巴国之境。七国时，楚国巫郡之地。秦属南郡，二汉因之。后周置亭州及业州。隋炀帝初，并置庸州，寻废，置清江郡。大唐为施州，或为清江郡。领县二：
清江（汉巫县地。今县西有都亭，夷水所出，一名清江，廪君乘土船於此。）
建始（汉巫县地。）
涪川郡
（东至安南獠界二百三十五里。南至宁夷郡思王县界二十七里。西至当郡城乐县界二百四十里。北至宁夷郡五百里。东南到……西南到……西北到……东北到去西京四千三百里，去东京三千五百里。户二千，口一万一千。）
费州（今理涪川县。）古蛮夷之国，汉属牂牁郡。山川险阻，为俚獠所居，多不宾附。至后周，始置为费州。（因水为名。）大唐初属务州，贞观初复置费州，或为涪川郡。领县四：
涪川
多田
扶阳（在扶水北。）
城乐
夜郎郡
（东无路。南至……西至……北至……东南到西南到……北到……东北到……去西京四千四百五十里，去东京四千九百六十里。户二千六百，口一万二千。）
珍州（今理营德县。）古蛮夷之地。大唐贞观七年，置珍州，或为夜郎郡。领县四：
营德
夜郎
丽皋
乐源
播川郡
（东至义泉郡三百里。南至……西至……北至……东南到……西南到……西北到……东北到……去西京四千四百里，去东京四千九十里。户四千七百，口二万三千。）
播州（今理播川县。）古蛮夷之域，黔中郡地，夜郎国之东南隅也。汉属牂牁，其后无闻。大唐置播州，或为播川郡。领县四：
播川
遵义
芙蓉
瑘川
义泉郡
（东至宁夷郡六百里。南至涪川郡五百二十三里。西至播川郡三百里。北至黔中郡六百里。东南到宁夷郡五百八十里。西南到……西北到……东北到宁夷郡……去西京四千三百八十七里，去东京三千九百七十五里。户千二百二十七，口六千三百五十二。）
夷州（今理绥阳县。）徼外蛮夷之地。汉属牂牁郡。历代恃险，不闻臣附。隋炀帝时，始属明阳郡。大唐武德中，属义州。贞观中开南蛮地，置夷州，（与费州同置。）或为义泉郡。领县五：
绥阳
义泉
都上
洋川
宜林
龙标郡
（东至潭阳郡七百里。南至羁縻充州梓氵畺县界四百里。西至涪川郡五百里。北至卢阳郡二百八十里。东南到潭阳郡界五百九十里。西南到充州梓氵畺县界四百里。西北到卢阳郡界一百八十里。东北到涪川郡多田县界五百三十里。去西京四千一百九十七里，去东京三千九百里。户一千四百二十三，口七千三百。）
业州（今理峨山县。）古蛮夷之地。大唐置业州，或为龙标郡。领县二：
峨山
渭溪
溱溪郡
（东至……南至……西至……北至……东南到……西南到……西北到……东北到……去西京三千四百八十里，去东京四千二百里。户二千一百，口九千二百。）
溱州（今理荣懿县。）古蛮夷之地。大唐置溱州，或为溱溪郡。领县二：
荣懿
扶欢
风俗
荆楚风俗，略同扬州，杂以蛮左，率多劲悍。南朝鼎立，皆为重镇。然兵强财富，地逼势危，称兵跋扈，无代不有。（晋王敦、陶侃、桓温、桓玄、宋谢晦、南郡王义宣、袁顗、沈攸之、桂阳王休范，齐陈显达，梁武帝，陈王琳、华皎，皆自上流拥兵东下。）是以上游之寄，必详择其人焉。


刑法三
刑制下（大唐）
大唐高祖起义至京师，约法十二条，唯制杀人、劫盗、背军、叛逆者死，馀并蠲除之。及受禅，又制五十三条格，入於新律，武德七年颁行之。
至太宗即位，制绞刑之属五十条，免死，断右趾。其后，蜀王府法曹参军裴弘献又駮律令不便者四十馀事，太宗遂令删改之。除断趾法，改为加役流三千里，居作二年。比古死刑，殆除其半。据有司定律五百条，分为十二卷，於隋代旧律，减大辟入流九十二条，减入徒者七十一条。（具宽恕篇。）又定令千五百九十条，为三十卷。贞观十一年正月，颁行之。又删武德、贞观以来饬格三千馀件，定留七百条，以为格十八卷。（国家程式虽则具存，今所纂录不可悉载，取其朝夕要切，简易精详，则临事不惑耳。他皆类此。）七年十二月，诏： 三品以上犯公罪流、私罪徒，送问日不须追身。
高宗永徽初，又令长孙无忌等撰定格式，旧制不便者，皆随有无删改。遂分格为两部：曹司常务为留司格，天下所共者为散颁格。四年，有司又撰律疏三十卷，颁天下。麟德二年，重定格式行之。仪凤二年，又删缉格式行之。及文明元年四月，饬： 律令格式，内外官人退食之暇，各宜寻览。仍以当司格令，书於厅事之壁，俯仰观瞻，使免遗忘。 （贞观二年七月，刑部侍郎韩回奏： 刑部掌律令，定刑名，按覆大理及诸州应奏之事，并无为诸司寻检格式文。比年诸司每有予夺，悉出检头，下吏得以生奸，法直因之轻重。又先有饬：当司格令并书於厅事之壁。此则百司皆合自有程式，不惟刑部独有典章。讹弊日深，事须改正。 饬旨： 宜委诸曹，各以本司杂钱，置所要律令格式。其中要节，仍准旧例，录郎官厅壁。左右丞勾当事毕，日奏其所请，诸司於刑部检事，待本司写格令等了日停。 ）
武太后临朝，又令有司删定格式，加计帐及勾帐式，通旧式成二十卷。又以武德以来、垂拱以前诏饬便於时者，编为新格二卷，太后自制序。其二卷之外，别编六卷，堪为当司行用，为垂拱留司格。时韦方质详练法理，又委其事咸阳尉王守慎，又有经治之才，故垂拱格、式，识者称为详密。其律唯改二十四条。
神龙中，又删定垂拱格及神龙元年以来制饬，为散颁格七卷。又删补旧式为二十卷，颁於天下。（景龙三年八月饬： 应酬功赏，须依格式，格式无文，然始比例。其制饬不言自今以后及永为常式者，不得举引为例。 ）
景云初，又饬删定格式令。太极元年二月奏上，名太极格。
开元初，玄宗又令删定格式令，名为开元格。六年，又令删定律令格式，名为开元后格。至二十五年，又令删缉旧格式律令及饬，总七千四百八十条。其千三百四条於事非要，并删除之。二千一百五十条随文损益，三千五百九十四条仍旧不改，总成律十二卷，疏三十卷，令三十卷，式二十卷，开元新格十卷。又撰格式律令事类四十卷，以类相从，便於省览。二十五年九月奏上之，饬於尚书都省写五十本，发使散於天下。略件文要节如后：（开元十四年九月饬： 如闻用例破饬及令式，深非道理。自今以后，不得更然。 二十五年九月，兵部尚书同中书门下三品李林甫奏： 今年五月三十日以前制饬，不入新格式者，望并不在行用。 ）
名例律曰：笞刑五。（自十至五十。赎铜从一斤至五斤。）杖刑五。（自六十至百。其赎铜从六斤至十斤。）徒刑五。（自一年至三年。其赎从二十斤至六十斤。）流刑三。（自二千里至三千里。其赎从八十斤至百斤。）
十恶：一曰谋反。（谓谋危社稷。）二曰谋大逆。（谓谋毁宗庙、山陵及宫阙。）三曰谋叛。（谓谋背国从伪。）四曰恶逆。（谓殴及谋杀祖父母、父母，杀伯叔父母、姑、兄、姊、外祖父母、夫、夫之祖父母、父母。）五曰不道。（谓杀一家非死罪三人，及支解人，造畜蛊毒、厌魅。）六曰大不敬。（谓盗大祀神御之物、乘舆服御物；盗及伪造御宝；合和御药，误不如本方及封题误；若造御膳，误犯食禁；御幸舟船，误不牢固；指斥乘舆，情理切害，及对捍制使，而无人臣之礼。）七曰不孝。（谓告言诅詈祖父母、父母；及祖父母、父在，别籍异财，若供养有缺；居父母丧，身自嫁娶，若作乐，释服从吉；闻祖父母、父母丧，匿不举哀；诈称祖父母、父母死。）八曰不睦。（谓谋杀及卖緦麻以上亲，殴告夫及大功以上尊长、小功尊属。）九曰不义。（谓杀本属府主、刺史、县令、见受业师；吏卒杀本部五品以上官长；及闻夫丧，匿不举哀，若作乐，释服从吉及改嫁。）十曰内乱。（谓奸小功以上亲、父祖妾，及与和者。）
八议：一曰议亲。（谓皇帝袒免以上亲，及太皇太后、皇太后緦麻以上亲，皇后小功以上亲。）二曰议故。（谓故旧。）三曰议贤。（谓有大德行。）四曰议能。（谓有大才艺。）五曰议功。（谓有大功勋。）六曰议贵。（谓职事官三品以上、散官二品以上，及爵一品者。）七曰议勤。（谓有大勤劳。）八曰议宾。（谓承先代之后为国宾者。）
诸八议者，犯死罪，皆条所坐及应议之状，先奏请议，议定，奏裁。（议者，原情议罪，称定刑之律，而不正决之。）流罪以下，减一等。其犯十恶者，不用此律。
诸谋反及大逆者，皆斩，父子年十六以上，皆绞。十五以下及母女、妻妾、（子妻妾亦同。）祖孙、兄弟姊妹若部曲、资财、田宅，并没官。男夫年八十及笃疾，妇人年六十及废疾者，并免。（馀条妇人应缘坐者，准此。）伯叔父、兄弟之子，皆流三千里，不限籍之同异。即虽谋反，辞理不能动众，威力不足率人者，亦皆斩。（谓结谋真实而不能为害者。若自述休徵，假讬灵异，谬称兵马，虚说反由，传惑众人，而无真状可验者，自从妖法。）父子、母女、妻妾流三千里。资财不在没限。其谋大逆者，绞。
诸口陈欲反之言，心无真实之计，而无状可寻者，流二千里。
诸谋叛者，绞。已上道者，皆斩。（谓协同谋计乃坐，被驱率者，非。馀条被驱率，准此。）妻子流二千里。若率部众百人以上，父母、妻子流三千里。所率虽不满百人，以故为害者，以百人以上论。（害，为有所攻击、掳掠之者。）即亡命山泽，不从追唤者，以谋叛论。其抗拒将吏者，以已上道论。
诸谋杀周亲尊长、外祖父母、夫、夫之祖父母者，皆斩。（犯奸而奸人杀其夫，所奸妻妾虽不知情，与同罪。）谋杀緦麻以上尊长者，流二千里。已伤者，绞。已杀者，皆斩。即尊长谋杀卑幼者，各依故杀罪减二等。已伤者，减一等。已杀者，依故杀法。
诸部曲、奴婢谋杀主者，皆斩。谋杀主之周亲及外祖父母者，绞。已伤者，皆斩。
诸妻妾谋杀故夫之祖父母、父母者，流二千里。已伤者，绞。已杀者，皆斩。部曲、奴婢谋杀旧主者，罪亦同。（故夫，谓夫亡改嫁。旧主，谓主放为良者。馀条故夫、旧主准此。 ）
诸告祖父母、父母者，绞。（谓非缘坐之罪及谋叛以上而故告者。下条准此。）即嫡、继、慈母杀其父，及所养者杀其本生，并听告。
诸告周亲尊长、外祖父母、夫、夫之祖父母，虽得实，徒二年。其告事重者，减所告罪一等。（所犯虽不合论，告之者犹坐。）即诬告重者，加所诬罪三等。告大功尊长，告减一等；小功、緦麻，减二等。诬告重者，各加所诬罪一等。即非相容隐，被告者论如律。若告谋反、逆、叛者，各不坐。其相侵犯，自理诉者，听。（下条准此。）
诸告緦麻、小功卑幼，虽得实，杖八十；大功以上，递减一等。诬告重者，周亲减所诬罪二等，大功减一等，小功以下以凡人论。即诬告子孙、外孙、子孙之妇妾及己之妾者，各勿论。
诸子孙违犯教令，及供养有缺者，徒二年。（谓可从而违，堪供而缺者。须祖父母、父母告，乃坐。）
诸部曲、奴婢告主，非谋反、逆、叛者，皆绞。（被告者，同首法。）告主之周亲及外祖父母者，流；大功以下亲，徒一年。诬告重者，緦麻加凡人一等；小功、大功，递加一等。即奴婢诉良，妄称主压者，徒三年。部曲，减一等。
诸同居，若大功以上亲及外祖父母、外孙，若孙之妇、夫之兄弟及兄弟妻，有罪相为隐；部曲、奴婢为主隐：皆勿论。即漏露其事及摘语消息，亦不坐。其小功以下相隐，减凡人三等。若犯谋叛以上，不用此律。
诸居父母丧，生子及兄弟别籍、异财者，徒一年。
诸放部曲为良，已给放书而压为贱者，徒二年。若压为部曲及放奴婢为良而压为贱者，各减一等。各还正之。
诸同居卑幼，私辄用财者，十疋笞十，十疋加一等，罪止杖一百。即同居应分，不均平者，计所侵，坐赃论减三等。
诸居父母及夫丧而嫁娶者，徒三年。妾，减三等。各离之。知而共为婚姻者，各减五等。不知者，不坐。若居周丧而嫁娶者，杖一百。卑幼，减二等。妾，不坐。
诸居父母丧，与应嫁娶人主婚者，杖一百。
诸谋杀人者，徒三年。已伤者，绞。已杀者，斩。从而加功者，绞；不加功者，流三千里。造意者虽不行，仍为首。（雇人杀者，亦同。）即从者不行，减行者一等。（馀条不行，皆准此。）
诸以毒药药人及卖者，绞。（谓堪以杀人者。虽毒药可以疗病，买者将与毒人。卖者不知情，不坐。）即卖买而未用者，流二千里。脯肉有毒，曾经病人，有馀者速焚之，违者杖九十。若故与人食并出卖令人病者，徒一年。以故致死者，绞。即人自食致死者，从过失杀人法。（盗而食者，不坐。）
诸有所憎恶，而造厌魅及造符书咒诅，欲以杀人者，各以谋杀论减二等。（於周亲尊长及外祖父母、夫、夫之祖父母、父母，各不减。）以故致死者，各依本杀法。欲疾苦人者，又减二等。（即子孙於祖父母、父母，部曲、奴婢於主者，各不减。）即於祖父母、父母及主，直求爱媚而厌祝者，流二千里。若涉乘舆者，皆斩。
诸残害死尸（谓焚烧、支解之类。）及弃尸水中者，各减斗杀罪一等。（緦麻以上尊长，不减。）弃而不失及髡发若伤者，各又减一等。即子孙於祖父母、父母，部曲、奴婢於主者，各不减。（皆谓意在於恶者。）
诸穿地得死人不更埋，及於冢墓燻狐狸而烧棺椁者，徒二年。烧尸者，徒三年。緦麻以上尊长，各递加一等。卑幼，各依凡人递减一等。若子孙於祖父母、父母，部曲、奴婢於主冢墓燻狐狸者，徒二年。烧棺椁者，流三千里。烧尸者，绞。
诸强盗，（谓以威若力而取其财。先强后盗，先盗后强等。若与人药酒及食，使狂乱取财，亦是。即得阑遗之物，殴击财主而不还，及窃盗发觉，弃财逃走，财主追捕，因相拒捍，如此之类，事有因缘者，非强盗。）不得财，徒二年。一疋徒三年，二疋加一等，十疋及伤人者绞，杀人者斩。（杀伤奴婢亦同。虽非财主，但因盗杀伤者，皆是。）其持杖者，虽不得财，流三千里。五疋者，绞。伤人者，斩。
诸窃盗，不得财，笞五十。一尺杖六十，一疋加一等，五疋徒一年，五疋加一等，五十疋加役流。诸监临主守自盗及盗所监临财物者，（若亲王财物而监守自盗，亦同。）加凡盗二等，三十疋绞。（本条已有加者，累加之。）
诸盗经断后，仍更行盗，前后三犯徒者，流二千里；三犯流者，绞。（三盗，止数赦后为坐。）其於亲属相盗者，不用此律。
诸有事以财行求，得枉法者，坐赃论；不枉法者，减二等。即同事共与者，首则并赃论，从者依已分法。
诸监临主司受财而枉法者，一尺杖一百，一疋加一等，十五疋绞。不枉法者，一尺杖九十，一疋加一等，三十疋加役流。无禄者，各减一等。枉法者，二十疋绞；不枉法者，四十疋加役流。
诸监临之官，受所监临财物者，一尺笞四十，一疋加一等；八疋徒一年，八疋加一等；五十疋流二千里。与者，减五等，罪止杖一百。乞取者，加一等。强乞取者，准枉法论。
诸官人因使，於使所受送遗及乞取者，与监临同。经过处取者，减一等。（纠弹之官不减。）即强乞取者，各与监临罪同。
诸贷所监临财物者，坐赃论。（授讫未上，亦同。馀条取受及相犯者，准此。）若百日不还，以受所监临财物论。强者，各加二等。（馀条强者，准此。）若卖买有賸利者，计利以乞取监临财物论。强市者，笞五十；有賸利者，计利准枉法论。即断契有数，违负不还过五十日者，以受所监临财物论。即借衣服、器玩之属，经三十日不还者，坐赃论，罪止徒一年。
诸监临之官，私役所监临及借奴婢、牛马驼骡驴、车船、碾硙、邸店之类，各计庸赁，以受所监临财物论。即役使非供己者，（非供己，谓流外官及杂任应供官事者。）计庸坐赃论，罪止杖一百。其应供己驱使而收庸直者，罪亦如之。（供己求输庸直者，不坐。）若有吉凶，借使所监临者，不得过二十人，不得过五日。其於亲属，虽过限及受馈、乞贷，皆勿论。（亲属，谓緦麻以上及大功以上婚姻之家。馀条亲属，准此。）营公廨借使者，计庸赁，坐赃论减二等。即因市易賸利及悬欠者，亦如之。
诸监临之官，受猪羊供馈，（谓非生者。）坐赃论。强者，依强取监临财物法。
诸率敛所监临财物，馈遗人，虽不入己，以受所监临财物论。
诸监临之官家人，於所部有受乞、借贷、役使、卖买有賸利之属，各减官人罪二等。官人知情，与同罪；不知情者，各减家人罪五等。其在官非监临及家人有犯者，各减监临及监临家人一等。
诸去官而受旧官属、士庶馈与，若乞取、借贷之属，各减在官时三等。（谓家口未离本任所者。）
诸因官挟势及豪强之人乞索者，坐赃论减一等。将送者为从。（亲故相与，勿论。）
诸监临主守，以官物私自贷若贷人及贷之者，无文记，以盗论。有文记，准盗论。（文记，谓取抄署之类。）立判案，减二等。即充公廨及用公廨物，若出付市易而私用者，减一等坐之。（虽贷亦同。馀条公廨，准此。即主守私贷，无文记者，依盗法。）所贷之人，不能备偿者，徵判署之官。（下条私借，亦准此。）
诸坐赃致罪者，一尺笞二十，一疋加一等，十疋徒一年，罪止徒三年。（谓非监临主司而因事受财者。）与者，减五等。
诸於他人地内得宿藏物，隐而不送者，计合还主之分，坐赃论减三等。（若得古器，形制异而不送官者，罪亦如之。）
诸斗殴人者，笞四十。（谓以手足击人者。）伤及以他物殴人者，杖六十。（见血为伤。非手足者，其馀皆为他物，即兵不用刃亦是。）伤及拔发方寸以上，杖八十。若血从耳目出及内损吐血者，各加二等。
诸斗殴人，折齿、毁缺耳鼻，眇一目及折手足指，（眇，谓亏损其明，而犹见物。）若破骨及汤火伤人者，徒一年。折二齿二指，以上及髡发者，徒一年半。
诸斗以兵刃，斫射人不著者，杖一百。（兵刃，谓弓箭、刀槊、矛〈矛贊〉之属。即殴罪重者，从殴法。）若刃伤，（刃谓金铁，无大小之限，堪以杀人者。）及折人肋，眇其两目，堕人胎，徒二年。（堕胎者，谓辜内子死乃坐。）诸斗殴，折跌人支体及瞎其一目者，徒三年。（折支者，折骨跌体者，骨蹉跌，失其常处。）辜内平复者，各减二等。（馀条折跌平复，准此。）即损二事以上及因旧患令至笃疾，若断舌及毁败人阴阳者，流三千里。
诸斗殴杀人者，绞。以刃及故杀人者，斩。虽因斗而用兵刃杀人者，与故杀同。（谓人以兵刃逼己，因用兵刃拒而伤杀者，依斗法。馀条用兵刃，准此。）不因斗，故殴伤人者，加斗殴伤罪一等。虽因斗，但绝时而杀伤者，从故杀伤法。（谓忿竞之后，各已分散，声不相接，去而复来，是名绝时。）
诸保辜者，手足殴伤人限十日，以他物殴伤人者二十日，以刃及汤火伤人者三十日，折跌支体及破骨者五十日。（殴、伤不相须。馀殴伤及杀伤，各准此。）限内死者，各依杀人论。其在限外及虽在限内以他故死者，各依本殴伤法。（他故，谓别增馀患而死者。）
诸同谋共殴伤人者，各以下手重者为重罪，元谋减一等，从者又减一等。若元谋下手重者，馀各减二等。至死者，随所因为重罪。其不同谋者，各依所殴伤杀论。其事不可分者，以后下手为重罪。若乱毁伤，不知先后轻重者，以谋首及初斗者为重罪，馀各减二等。
诸殴制使若本属府主、刺史、县令，及吏卒殴本部五品以上官长，徒三年。伤者，流二千里。折伤者，绞。（折伤，谓折齿以上。）若殴六品以下官长，各减三等；减罪轻者，加凡斗一等。死者，斩。詈者，各减殴罪三等。（须亲自闻之，乃成詈。）即殴佐职者，徒一年。伤重者，加凡斗伤一等。死者，斩。
诸造妖书及妖言者，绞。（造，谓自造休咎及鬼神之言，妄说吉凶，涉於不顺。）传用以惑众者，亦如之。（传，谓传言。用，谓用书。）其不满众者，流三千里。言理无害者，杖一百。即私有妖书，虽不行用，徒二年。言理无害者，杖六十。
诸夜无故入人家者，笞四十。主人登时格杀者，勿论。若知非侵犯而杀伤者，减斗杀伤二等。其就拘执而杀伤者，各以斗杀伤论，至死者加役流。
诸盗官文书印者，徒二年；馀印，杖一百。（谓贪利之而非行用者。馀印，谓印物及畜产者。）
诸无官犯罪，有官事发，流罪以下，以赎论。（谓从流外及庶人而任流内者，不以官当、除免。犯十恶及五流者，不用此律。）卑官犯罪，迁官事发；在官犯罪，去官事发；或事发去官；犯公罪流以下，各勿论。馀罪，论如律。有官犯罪，无官事发；有荫犯罪，无荫事发；无荫犯罪，有荫事发：并从官、荫之法。
诸犯私罪，以官当徒者，（私罪，谓私自犯及对制诈不以实，受请枉法之类。）五品以上，一官当徒二年；九品以上，一官当徒一年。若犯公罪，（公罪，谓缘公事致罪而无私曲者。）各加一年当。以官当流者，三流同比徒四年。其有二官，（谓职事官、散官、卫官同为一官，勋官为一官。）先以高者当，（若去官未叙，亦准此。）次以勋官当。行守者，各以本品当，仍各解见任。若有馀罪及更犯者，听以历任之官当。（历任，谓降所不至者。）其流内官而任流外职犯罪，以流内官当及赎徒一年者，各解流外任。
诸流配人，在道会赦，计行程过限者，不得以赦原。（谓从上道日总计，行程有违者。）有故者，不用此律。若程内逃亡，亦不在免限。即逃者身死，所随家口仍准上法听还。
诸年七十以上，十五以下及废疾，犯流罪以下，收赎。（犯加役流、反逆缘坐流及会赦犹流者，不用此律。至配所，免居作。）八十以上，十岁以下及笃疾，犯反逆、杀人应死者，上请；盗及伤人者，亦收赎；（有官爵者，各从官当、除免法。）馀皆勿论。九十以上，七岁以下，虽有死罪，不加刑。（缘坐应配没者，不用此律。）即有人教令，罪其教令者。若有赃应备，受赃者备之。
诸犯罪时虽未老疾，而事发时老疾者，依老疾论。若在徒年限内老疾者，亦如之。犯罪时幼小，事发时长大，依幼小论。
诸以赃入罪，正赃见在者，还官主。（转易得他物及生产蕃育，皆为见在。）已费用者，死及配流勿徵，（别犯流及身死者，亦同。）馀皆徵之。（盗者倍备。）若计庸赁为赃者，亦勿徵。诸平赃者，皆据犯处当时物价及上绢估。平功庸者，计人日为绢三尺。牛、马、驼、骡、驴、车亦同。其船及碾硙、邸店之类，亦依犯时价值。庸赁虽多，各不得过其本价。
诸犯罪未发而自首者，原其罪。（正赃犹徵如法。）其轻罪虽发，因首重罪者，免其重罪。即因问所劾之事，而别言馀罪者，亦如之。即遣人代首，若於法得相容隐者为首及相告言者，各听如罪人身自首法。（缘坐之罪及谋叛以上，本服周亲虽捕告，俱同自首例。）其闻首、告，被追不赴者，不得原罪。（谓止坐不赴者身。）即自首不实及不尽者，以不实、不尽之罪罪之，至死者听减一等。（自首赃数不尽者，止计不尽之数科之。）其知人欲告及亡叛而自首者，减罪二等坐之。即亡叛者虽不自首，能还归本所者，亦同。其於人损伤，（因犯杀伤而自首者，得免所因之罪，仍从故杀伤法。本应过失者，听从本。）於物不可备偿，（本物见在，首者听同免法。）即事发逃亡，（虽不得首所犯之罪，得减逃亡之坐。）若越度关及奸，（私度亦同。奸，谓犯良人。）并私习天文者，并不在自首之例。
诸共犯罪者，以造意为首，随从者减一等。若家人共犯，止坐尊长。（於法不坐者，归罪於其次尊长。尊长，谓男夫。）侵损於人者，以凡人首从论。即共监临主守为犯，虽造意，仍以监主为首，凡人以常从论。
诸二罪以上俱发，以重者论。（谓非应累者，唯具条其状，不累轻以加重。若重罪应赎，轻罪应居作、官当者，以居作、官当为重。）等者从一。若一罪先发，已经论决，馀罪后发，其轻若等，勿论；重者，更论之，通计前罪，以充后数。即以赃致罪，频犯者并累科。若罪法不等者，以重赃并满轻赃。各倍论。（累，谓止累见发之赃。倍，谓二尺为一尺。不等，谓以强盗、枉法等赃，并从窃盗、受所监临之类。即监临主司，因事受财，而同事共与，若一事频受及於所监守频盗者，累而不倍。）其一事分为二罪，罪法若等，则累论；罪法不等，则以重法并满轻法。（罪法等者，谓若贸易官物，计其等准盗论，计其利以盗论之类。罪法不等者，谓若请官器仗，以亡失并从毁伤，以考校不实并从失不实，之类。）累并不加重者，止从重论。其应除免、倍、没、备偿、罪止者，各尽本法。
诸脱户者，家长徒三年。无课役者，减二等。女户，又减三等。（谓一户俱不附贯。若不由家长，罪其所由。即见在使任者，虽脱户及计口多者，各从漏口法。）脱口及增减年状，（谓疾、老、中、小之类。）以免课役，一口徒一年，二口加一等，罪止徒三年。其增减非免课役及漏无课役口者，四口为一口，罪止徒一年半。即不满四口，杖六十。（部曲、奴婢亦同。）
诸祖父母、父母在，而子孙别籍、异财者，徒三年。（别籍、异财不相须。下条准此。）若祖父母、父母令别籍及以子孙妄继人后者，徒二年，子孙不坐。
诸擅发兵，十人以上徒一年，百人徒一年半，二百人加一等，千人绞。（谓无警急，又不先言上而辄发兵者。虽即言上，而不待报，犹为擅。施文书未行，即不坐。）给与者，随所给人数，减擅发一等。（亦谓不先言上待报者。告令发遣即坐。）其寇贼卒来，欲有攻袭，即城屯反叛，若贼有内应，急须兵者，得便调发。虽非所属，比部官司亦得调发给与，并即言上。（各谓急须兵，不容得先言上者。）若不即调发及不即给与者，准所须人数，并与擅发罪同。其不即言上者，亦准所发人数，减罪一等。若有逃亡、盗贼，权差人夫，足以追捕者，不用此律。
诸主将守城，为贼所攻，不固守而弃去，及守备不设，为贼所掩覆者，斩。若连接寇贼，被遣斥候不觉贼来者，徒三年。以故致有覆败者，亦斩。
诸主将以下，临阵先退，若寇贼对阵，舍仗投军，及弃贼来降而辄杀者，斩。即违犯军令，军还以后，在律有条者，依律断；无条者，勿论。
诸私有禁兵器者，徒一年半。（谓非弓、箭、刀、楯、短矛者。）弩一张，加二等。甲一领及弩三张，流二千里。甲三领及弩五张，绞。私造者，各加一等。（甲，谓皮、铁等。具装与甲同。即得阑遗，过三十日不送官者，同私有法。）造未成者，减二等。即私有甲、弩，非全成者，杖一百。馀非全成者，勿论。
诸言告人罪，非叛以上者，皆令三审。应受辞牒，官司并具晓示，并得叛坐之情。每审皆别日受辞，（若使人在路，不得留待别日受辞者，听当日三审。）官人於审后判记审讫，然后付司。若事有切害者，不在此例。（切害，谓杀人、贼盗、逃亡若强奸良人，并及更有急速之类。）不解书者，典为书之。前人合禁，告人亦禁，辨定放之。即邻伍告者有死罪，留告人散禁；流以下，责保参对。诬告人者，各反坐。即纠弹之官挟私弹事不实者，亦如之。（反坐致罪，准前人入罪法。至死而前人未决者，听减一等。其本应加杖及赎者，止依杖赎法。即诬官人及有荫者，依常律。）若告二罪以上，重事实，及数事等，但一事实，除其罪。重事虚，反其所剩。即罪至所止者，所诬虽多，不反坐。其告二人以上，虽实者多，犹以虚者反坐。（谓告二人以上，但一人不实，罪虽轻犹，反其坐。）若上表告人，已经闻奏，事有不实，反坐罪轻者，从上书诈不实论。
诸诬告本属府主、刺史、县令者，加所诬罪二等。
诸投匿名书告人罪者，流二千里。（谓绝匿姓名及假人姓名，以避己告者。弃置、悬之，俱是。）得书者，皆即焚之。若将送官司者，徒一年。官司受而为理者，加二等。被告者，不坐。辄上闻者，徒三年。
诸以赦前事相告言者，以其罪罪之。官司受而为理者，以故入人罪论。至死者，各加役流。若事须追究者，不用此律。（追究，谓婚姻、良贱、赦限外蔽匿、应改正、徵收及追见赃之类。）
诸被囚禁，不得告举他事。其为狱官酷己者，听之。即年八十以上、十岁以下及笃疾者，听告谋反、逆、叛、子孙不孝及同居之内为人侵犯者。馀并不得告。官司受而为理者，各减所理罪三等。
上元元年十二月，刑部奏： 准名例律注云： 狱成，谓赃状露验及尚书省断讫未奏。 疏云： 赃，谓所犯之赃，见获本物；状，谓杀人之类，得状为验。虽在州县，并为狱成。尚书省断讫未奏者，谓刑部覆讫未奏，亦为狱成。 今法官商量，若款自承伏，已经闻奏，及有饬付法，刑名更无可移者，谓同狱成。臣今与法官审加详议，仍永为恒式。 饬旨依。二年六月，刑部奏： 谨按五刑，笞、杖、徒、流、死是也。今准饬除削绞死罪，唯有四刑。每有思虑，须降死刑，不免还许斩绞。饬律互用，法理难明。又应决重杖之人，令式先无分析，京城知是蠹害，决杀者多死；外州见流岭南，决不至死。决有两种，法开二门。 饬旨： 斩、绞刑宜依格律处分。
宝应元年九月，刑部、大理奏： 准式，制饬处分与一顿杖者，决四十；至到与一顿及重杖一顿，并决六十。无文至死者，谓准式处分。又制饬或有令决痛杖一顿者，式文既不载杖数，请准至到与一顿决六十，并不至死。 饬旨依。
建中三年八月，刑部侍郎班宏奏： 其十恶中，恶逆以上四等罪，请准律用刑；其馀及犯别罪，应合处斩刑，自今以后，并请决重杖一顿处死，以代极法。重杖既是死刑，诸司使不在奏请决重杖限。 饬旨依。
原夫先王之制刑也，本於爱人求理，非徒害人作威。往古朴淳，事简刑省。唐、虞及於三代刑制，其略可知。令王则轻，虐后遂重。於善也，则云 罚不及嗣 ；其不善也，乃云 罪人以族 。斯则前贤臧否之辨欤？秦法苛峻，天下溃叛。汉祖蠲除，约定三章，大辟之罪犹诛三族。孝文虽罢肉刑，新垣亦罹斯酷。其后颜异陷反唇弃市，杨惲坐讽议腰斩。洎乎曹、马经纶之际，忤者三族皆夷。后魏有门房之诛。历代盖治时少，罕遇轻刑；乱时久，多遭刑重。国家子育万姓，轻简刑章，徵之前代，未有其比。所以幽陵之盗西轶，犬戎之寇东侵，京师倾陷，皇舆巡狩，亿兆戮力，大憝旋歼。自海内兴戎，今以累纪，征缮未减，杼轴屡空，蒸庶无离怨心者，寔由刑轻之故。或曰： 荀卿有言，代治则刑重，代乱则刑轻。（所以治者，乃刑重。所以乱者，乃刑轻。）欲求于治，必用重典。 斯乃一端偏见，谅非適时通论也。夫刑之轻重利害，已粗言之矣。夫 刑者，成也。一成而不可变，故君子尽心焉 。谓之 君子 ，则曰贤人；欲求贤人，固不易得。矧天下数百千郡县，岂得众多君子乎？佑以为条章严繁，虽决断必中，似不及条章轻简，而决断时漏。故老氏云： 其政闷闷，其人淳淳；（政教宽大闷昧，似若不明，则人淳淳然而质朴。）其政察察，其人缺缺。 （政教苛察，人则应之缺缺然而凋弊。 ）又语曰： 宁失不经。 仁恻之旨也。


职官十七
俸禄
禄秩
（幹力白直仗身庶仆亲事帐内执衣防閤邑士士力门夫等并附周汉后汉宋齐梁北齐后周隋大唐）
周班爵禄之制，天子一位，公一位，侯一位，伯一位，子男同一位，凡五等也。君一位，卿一位，大夫一位，上士一位，中士一位，下士一位，凡六等。大国君十卿禄，卿禄四大夫，大夫倍上士，上士倍中士，中士倍下士，下士与庶人在官者同禄。（赵岐曰： 庶人在官者，未命为士者。 ）次国君十卿禄，卿禄三大夫，大夫倍上士，上士倍中士，中士倍下士，下士与庶人在官者同禄。小国君十卿禄，卿禄二大夫，大夫倍上士，上士倍中士，中士倍下士，下士与庶人在官者同禄。皆禄足以代耕也。（卿禄於君禄皆十分之一，大夫於卿各相加。士不得耕，以禄代耕也。）及乎周衰，诸侯恶其害己而去其籍。（诸侯恣行，恶其法度之害己，而灭去其籍。故今周礼司禄之官阙其职也。）故其详不可得而闻矣，兹盖其略也。（孟子。）天子之三公之田视公侯，天子之卿视伯，天子之大夫视子男，天子之元士视附庸。（视，比也。）诸侯之下士禄食九人，中士食十八人，上士食三十六人，下大夫食七十二人，卿食二百八十八人，君食二千八百八十人。次国之卿食二百一十六人，君食二千一百六十人。小国之卿食百四十四人，君食千四百四十人。次国之卿命於君者，亦如小国之卿。凡制农田百亩，百亩之分，上农夫食九人，其次食八人，其次食七人，其次食六人。下农夫食五人。庶人在官者，其禄以是为差。（农夫皆受田於公，田肥墽有五等，收入不同也。庶人在官者，谓府史之属，官长所除，不命於天子国君者。分或为粪。墽，古教反。）故诸侯之下士视上农夫，禄足以代耕也。（礼记王制。）
汉制禄秩，自中二石至百石各有等差。宣帝又益天下吏百石以下俸十五。（汉书曰： 若食一斛，则益五斗。 又应劭汉书曰： 张敞、萧望之言曰： 夫仓廪实而知礼节，衣食足而知荣辱，今小吏俸率不足，常有忧父母妻子之心，虽欲洁身为廉，其势不能。请以什率增天下吏俸。 宣帝乃益天下吏俸什二。 而汉书言十五，两存其说。）至成帝阳朔二年，除八百石、五百石秩。（除八百就六百，除五百就四百。）绥和二年，又益吏三百石以下俸。凡吏比二千石以上年老致仕者，三分故禄，以一与之，终其身。（其时亦有俸钱之差，但本史文不具耳。故元帝时贡禹上书曰： 臣为谏大夫，秩八百石，俸钱月九千二百，廪食太官。又拜为光禄大夫，秩二千石，俸钱月万二千。禄赐愈多，家日以益富。 ）中二千石，（月俸百八十斛。）二千石，（百二十斛。）比二千石，（百斛。）千石，（九十斛。）比千石，（八十斛。）六百石，（七十斛。）比六百石，（六十斛。）四百石，（五十斛。）比四百石，（四十五斛。）三百石，（四十斛。）比三百石，（三十七斛。）二百石，（三十斛。）比二百石，（二十七斛。）百石。（十六斛。）自四百石至二百石为长吏。（吏，理也。主理其县内。）百石以下有斗食佐史之秩，（颜师古曰： 汉官名秩簿云，斗食月俸一十斛，佐史月俸八斛也。一说，斗食者，岁俸不满百石，计日而食一斗二升，故云斗食也。 ）是为小吏。（本史王莽诏曰： 自公卿以下，一月之禄十緵布二疋，或帛一疋，予每之念。今僚禄一岁六十六斛，稍以差增，上至四辅而为万斛。 孟康曰： 緵，八十缕也。 ）
后汉大将军、三公俸，月三百五十斛。（风俗通曰： 汉制，三公一岁共食万石。 按此则有出，出盖举大数也。）至建武二十六年，增百官俸，其千石以上减於西京旧制，六百石以下增於旧秩。（本史永初四年，又减百官及州郡县俸，各有差。）凡诸受俸，皆取半钱半穀。延平中，定制：中二千石，（月俸钱九千，米七十二斛。）真二千石，（钱六千五百，米三十六斛。）比二千石，（钱五千，米三十四斛。）千石，（钱四千，米三十斛。）六百石，（钱三千五百，米二十一斛。）四百石，（钱二千五百，米十五斛。）三百石，（钱二千，米十二斛。）二百石，（钱一千，米九斛。）一百石，（钱八百，米四斛八斗。）凡中二千石，丞比千石；真二千石，丞、长史六百石；比二千石，丞比六百石。令、相千石者，丞、尉皆四百石；其六百石者，丞、尉皆三百石。长、相四百石及三百石者，丞、尉皆二百石。诸侯公主家丞秩皆比三百石。诸边障塞尉、诸陵校尉长皆二百石。有常例者不署秩。（本志。）大将军、三公腊赐钱各二十万，牛肉二百斤，粳米二百斛。（特进侯以下各有差。）立春之日，遣使者赐文官司徒、司空帛三十疋，九卿十五疋，武官太尉、大将军各六十疋，执金吾诸校尉各三十疋。武官倍文官。（汉官仪。）献帝建安八年，颁赐三公以下金帛。由是三年一赐，以为常制。（本史。）
宋氏以来，州郡秩俸及杂供给，多随土所出，无有定准。永初元年，诏二品清官以上应食禄者，有二亲或祖父母年登七十，并给见钱。其郡县田禄，以芒种为断，此前去官者则一年秩禄皆入前人，此后去者悉入后人。元嘉末，又改此制，计月分禄。（武帝初即位，制：凡中二千石，加公田一顷。）
齐氏众官有僮幹之役，而不详其制。（大明五年制，二品清官行僮幹杖，不得出十。张融坐鞭幹钱敬道杖五十，免官。又梁王谌为吏部郎，坐鞭曹申免官。幹者，若门仆之类也。）
梁武帝天监初，定九品令。帝於品下注：一品秩为万石，第二第三品为中二千石，第四第五品为二千石。及侯景之乱，国用常褊，京官文武月别唯得廪食，多遥带一郡县官，而取其禄秩焉。扬、徐等大州比令、仆班，（扬州督王畿，理在建康，徐州督重镇，理京口，并外官刺史最重者。尚书令、仆射，官品第三也。）宁、桂等小州比参军班。（宁州理建宁，今云南郡，桂州理始安，今郡，并与外官刺史最轻者。公府参军，官品第六也。）丹阳郡、吴郡、会稽等郡，同太子詹事、尚书班，（丹阳尹理建康，吴郡、会稽即今郡，并列郡重者。詹事、尚书，官品第三也。）高凉、晋康等小郡，三班而已。（高凉、晋康即今郡，并列郡最轻者。梁武帝定九品后，其内官吏为十八班，以班多者为贵，同班者即以居下为劣，则与品第高下不伦，当是其时更以清浊为差耳。本史既略，不可详审焉。）大郡六班，小县两转方至一班。品第既殊，不可委载。其州郡县禄米绢布丝绵，当处输台传仓库。若给刺史守令等，先准其所部文武人物多少，由敕而裁。凡如此禄秩，既通所部兵士给之，其家得盖少。诸王诸主出阁就第婚冠所须及衣裳服饰并酒米鱼鮭香油纸烛等，并官给之。王及主婿外禄者不给，解任还京仍亦公给。
后魏初，无禄秩者。至孝文太和八年，始班俸禄，罢诸商人，以简民事。户增调三疋、穀二斛九斗，以为官司之禄，均预调为二疋之赋。禄行之后，赃满一疋者死。其禄每季一请，於是百官受禄有差。至十年，议定民官依户给俸。（本史又曰： 初边方小郡太守数户而已，一请止六尺绢，岁不满疋。 ）
北齐官秩：一品每岁八百疋，（二百疋为一秩。）从一品七百疋，（一百七十五疋为一秩。）二品六百疋，（一百五十疋为一秩。）从二品五百疋，（一百二十五疋为一秩。）三品四百疋，（一百疋为一秩。）从三品三百疋，（七十五疋为一秩。）四品二百四十疋，（六十疋为一秩。）从四品二百疋，（五十疋为一秩。）五品一百六十疋，（四十疋为一秩。）从五品一百二十疋，（三十疋为一秩。）六品一百疋，（二十五疋为一秩。）从六品八十疋，（二十疋为一秩。）七品六十疋，（十五疋为一秩。）从七品四十疋，（十疋为一秩。）八品三十六疋，（九疋为一秩。）从八品三十二疋，（八疋为一秩。）九品二十八疋，（七疋为一秩。）从九品二十四疋，（六疋为一秩。）禄率一分以帛，一分以粟，一分以钱。事繁者优一秩，平者守本秩，闲者降一秩。长兼、试守者，亦降一秩。官非执事、不朝拜者，皆不给禄。州郡县制禄之法，刺史、守、令下车，各前取一时之秩。上上州刺史，岁秩八百疋，与司州牧同。上中、上下各以五十疋为差。中上降上下一百疋，中中及中下亦以五十疋为差。下上降中下一百疋，下中、下下亦各以五十疋为差。上郡太守，岁秩五百疋，降清都尹五十疋。上中、上下各以五十疋为差。中上降上下四十疋，中中及中下各以三十疋为差。下上降中下四十疋，下中、下下各以二十疋为差。上上县，岁一百五十疋，与邺、临漳、成安三县同。上中、上下各以十疋为差。中上降上下三十疋，中中及中下各以五疋为差。下上降中下二十疋，下中、下下各以十疋为差。州自长史下逮於史吏，郡县自丞以下逮於掾佐，亦皆以帛为秩。郡有尉者，尉减丞之半。皆以其所出常调课给之。自一品以下至流外勋品，各给事力。一品至三十人，下至於流外勋品，或以五人为等，或以四人、三人、二人、一人为等。繁者加一等，平者守本力，闲者降一等。诸州刺史、守、令以下，幹及力皆听敕乃给。其幹出所部之人。一幹输绢十八疋，幹身放之。力则以其州郡县白直充。
后周制禄秩：下士一百二十五石，中士以上至於上大夫，各倍之，上大夫是为四千石。卿二分，孤三分，公四分，各益其一，公因盈数为万石。其九秩一百二十石，八秩至於七秩，每二秩六分而下，各去其一，二秩一秩俱为四十石。凡颁禄，视年之上下。亩至四釜为上年，上年颁其正。三釜为中年，中年颁其半。二釜为下年，下年颁其一。无年为凶荒，不颁禄。
隋京官正一品，禄九百石。其下每以百石为差，至正四品，是为三百石。从四品二百五十石，其下每以五十石为差，至正六品，是为一百石。从六品九十石，以下每以十石为差，至从八品，是为五十石。食封及官不判事者，并九品，皆不给禄。其给皆以春秋二季。刺史、太守、县令则计户而给禄，各以户数为九等之差。大州六百二十石，其下每以四十石为差，至於下下，则三百石。大郡三百四十石，其下每以三十石为差，至於下下，则一百石。大县百四十石，其下每以十石为差，至於下下，则六十石。其禄唯及刺史二佐及郡守、县令。（本志。）
文帝时，尝以百僚供费不足，台省府寺咸置廨钱，收息取给。工部尚书苏孝慈以为官人争利，非兴化之道，上表请罢，从之。公卿以下又给职田各有差。（本志。）
义宁二年，唐王为相国，罢外官给禄，每十斛给地二十亩。
大唐武德中，外官无禄。
贞观二年制，有上考者乃给禄。其后遂定给禄俸之制：（以民地租充之。）京官正一品，（七百石。）从一品，（六百石。）正二品，（五百石。）从二品，（四百六十石。）正三品，（四百石。）从三品，（三百六十石。）正四品，（三百石。）从四品，（二百六十石。）正五品，（二百石。）从五品，（一百六十石。）正六品，（一百石。）从六品，（九十石。）正七品，（八十石。）从七品，（七十石。）正八品，（六十七石。）从八品，（六十二石。）正九品，（五十七石。）从九品，（五十二石。）诸给禄者，三师、三公及太子三师、三少，若在京国诸司文武官职事九品以上并左右千牛备身左右、太子千牛，并依官给。其春夏二季春给，秋冬二季秋给。（凡京文武官每岁给禄，总一十五万一千五百三十三石二斗。自至德之后不给。）其在外文武官九品以上准官皆降京官一等给。其文武官在京长上者则不降。（诸给禄应降等者，正从一品各以五十石为一等，二品三品皆以三十石为一等，四品五品皆以二十石为一等，六品七品皆以五石为一等，八品九品皆以二石五斗为一等。）其俸钱之制，京司诸官初置公廨，令行署及番官兴易，以充其俸。
贞观十二年，罢公廨，置胥士七千人，取诸州上户为之。准防閤例而收其课，三岁一更，计员少多而分给焉。
贞观十五年，以府库尚虚，敕在京诸司依旧置公廨，给钱充本，置令史、府史、胥士等，令回易纳利，以充官人俸。谏议大夫褚遂良上疏曰： 为理之本，在於择人，不正其源，遂差千里。往古明经拜职，或四科辟召，必择器任使，量才命官。然则市井子孙，不居官吏。国家制令，宪章三代，商贾之人，亦不居官位。陛下近许诸司令史捉公廨本钱，诸司取此色人，号为捉钱令史。不简性识，宁论书艺，但令身能贾贩，家足赀财，录牒吏部，即依补拟。大率人捉五十贯以下，四十贯以上，任居市肆，恣其贩易，每月纳利四千，一年凡输五万，送利不违，年满授职。然有国家者常笑汉代卖官，今开此路，颇类於彼。在京七十馀司，相率司别九人，更一二载后，年别即有六百馀人输利受职。伏以陛下理致昇平，任贤为政，或太学高第，或诸州进士，皆策同片玉，经若悬河，守先圣之格言，慕昔贤之廉耻，拔十取五，量能授官，然犯禁违公，辄罹刑法。况乎捉钱令史，专主贾贩，志意分毫之末，耳目廛肆之间，输钱於官，以获品秩，荏苒年岁，国家能不使用之乎？此人习与性成，惯於求利，苟得无耻，岂蹈廉隅，使其居职，何向而可。将来之弊，宜绝本源。臣每周游之间，为国视听，京师庶僚，爰及外官，异口同词，咸言不便。 太宗纳之，停诸司捉钱，依旧本府给月俸。
二十一年，复依故制置公廨，给钱为之本，置令史、府史、胥士等职，贾易收息，以充官俸。
永徽元年，悉废胥士等，更以诸州租庸脚直充之。其后又令薄赋百姓一年税钱，依旧令高户及典正等掌之，每月收息，以充官俸。其后又以税钱为之，而罢其息利。
凡京文武正官每岁供给俸食等钱，（并防閤、庶仆及杂钱等。）总一十五万三千七百二十贯。（员外官不在此数。）外官则以公廨田收及息钱等，常食公用之外，分充月料，先以长官定数，其州县少尹、长史、司马及丞，各减长官之半。尹、大都督府长史、副都督、别驾及判司准二佐，以职田数为加减。其参军及博士减判司、主簿县尉减县丞各三分之一。（谓内外员外官同正员者，禄料赐会食料一事以上，并同正员。其不同正员者，禄赐食料亦同正员，馀各给半。职田并不给。自乾元之后，以常赋不给，内外官俸禄各减其半。）内供奉及里行不带本官者，禄俸食料防閤庶仆一事以上，并同正官。带官者，听从多处给。若带外官者，依京官给。（食料赐会与京官同。）诸检校及判、试、知等官不带内外官者，料度一事以上，准员外官同正员例给。若检校及判、试、知处正官见阙者，兼给杂用。其职田不应入正官者，亦给。（其侍御史殿中及监察御史知试并同内供奉里行例。）
仪凤二年制，内外官俸食、防閤、邑士、白直等，宜令王公以下，率口出钱以充给焉。
调露元年九月，职事五品以上，准旧给仗身。
武太后光宅元年九月，以京官八品九品俸料授薄，诸八品每年给庶仆三人，九品二人。
又有亲事、帐内，（六品七品子为亲事，八品九品子为帐内，限年十八以上，举诸州共率万人为之。）凡王公以下及文武职事三品以上带勋官者，则给之。（其亲事府、帐内府官，附在王侯篇。）三师、三公、开府仪同三司，（一百三十人。）嗣王、郡王，（一百八人。）上柱国带二品以上职事，（九十五人。）带三品职事，（六十九人。）柱国带二品以上职事，（七十九人。）带三品职事，（六十二人。）上护军带二品以上职事，（七十三人。）带三品职事，（五十五人。）护军带二品以上职事，（六十二人。）带三品职事，（三十六人。）
诸州县之官，流外九品以上皆给白直：二品，（四十人。）三品，（三十二人。）四品，（二十四人。）五品，（十六人。）六品，（十人。）七品，（七人。其七品佐官六人。）八品，（五人。）九品。（四人。）诸州县官，流内九品以上及在外监官五品以上，皆给执衣：（随身驱使，典执笔砚，其监官於随近州县取充。）二品，（十八人。）三品，（十五人。）四品，（十二人。）五品，（九人。）六品、七品，（各六人。）八品、九品，（各三人。关津岳渎官并不给。）分为三番，每周而代。（不愿代者听之。）初以民丁中男充，为之役使者不得逾境；后皆舍其身而收其课，课入所配之官，遂为恒制。
镇戍之官，以镇戍上、中、下为差。上镇将给仗身四人，中下镇将、上镇副各三人，中下镇副各二人，仓曹、兵曹、戍主副各一人。其仗身十五日一时，收资六百四十。
开元十年正月，省王公以下视品官参佐及京官五品以上官仗身职员。
凡京司文武职事官，五品以上给防閤：一品，（九十六人。）二品，（七十二人。）三品，（四十八人。）四品，（三十二人。）五品，（二十四人。）六品以下给庶仆：六品，（五人。）七品，（四人。）八品，（三人。）九品，（二人。）公主，邑士（八十人。）郡主，（六十人。）县主，（四十人。）特封县主，（三十四人。）京官仕两职者从多给。凡州县官皆有白直：二品，（四十人。）三品，（三十二人。）四品，（二十人。）五品，（十六人。）六品，（十二人。）七品，（六人。）八品，（五人。）九品，（四人。）凡诸亲王府属并给士力，数如白直。其防閤、庶仆、白直、士力纳课者，每年不过二千五百，执衣元不过一千文。防閤、庶仆旧制季分，月俸食料杂用即月分。诸官应月给。
开元二十四年六月，乃撮而同之，通谓之月俸。一品月俸料八千，食料千八百，杂用千二百，防閤二十千，通计三十一千。二品月俸六千，食料千五百，杂用一千，防閤十五千五百，通计二十四千。三品月俸五千，食料千一百，杂用九百，防閤十千，通计十七千。四品月俸三千五百，食料七百，杂用七百，防閤六千六百六十七，通计十一千五百六十七。五品月俸三千，食料六百，杂用六百，防閤五千，通计九千二百。六品月俸二千，食料四百，杂用四百，庶仆二千五百，通计五千三百。七品月俸千七百五十，食料三百五十，杂用三百五十，庶仆千六百，通计四千五十。八品月俸千三百五十，食料三百，杂用三百，庶仆六百，通计二千五百五十。九品月俸千五十，食料二百五十，杂用二百，庶仆四百，通计千九百。（其数目，国初以来即有，中间色目，或有加减，今方为定制。）员外官带同正者，不减正员官食料钱，不带同正者减半。（致仕官，建中三年九月敕，所请半禄料及赐物等，并宜从敕出日於本贯及寄住处州府支给。至贞元四年四月敕，其宴会及朔望朝参，并依恒式，自今已后，宜准此。）
诸州县不配防人处，城及食库门各二人；须守护者，取年十八以上中男及残疾，据见在数，均为番第，勿得偏并。每番一旬。每城门各四人，仓库门各二人。（其仓门每万石加一人，石数虽多，不得过五人。）其京兆、河南府及赤县大门各六人，库门各三人。（其须修理官廨及祗承官人，听量配驱使。若番上不到应须徵课者，每番闲月不得过一百七十，忙月不得过二百文。）满五旬者，残疾免课调，中男免杂徭。其州城郭之下户数不登者，通取於他县。总谓之门夫。其后举其名而徵其资，以给郡县之官。其门之多少，课之高下，任土作制，无有常数。
天宝五载制，郡县白直计数多少，请用料钱，加税以充之，不得配丁为白直。十四载八月制，两京文武官九品以上正员官，自今以后，每月给俸食、杂用、防閤、庶仆等，宜十分率加二分，其同正官加一分，仍永为恒式。（乾元元年制，外官给半料与职田，京官不给料，令度支使量閒剧，司给手力课，员外官一切无料。大历三年，通计京城诸司，每月给手力资钱凡四万七千五百四十六贯四十八，并以天下青苗钱充。初以常赋不给，乃税人垦田亩十有五钱。资用窘急，不暇成熟，候苗青即征之，故谓之青苗钱。主其任者为青苗使。贞元四年正月敕，京文武官员及两京府县官总三千七百七员，据元给及新加，每月当钱五万一千四百四贯六百一十七文，一年都当六十一万六千八百五十五贯四百四文。）
天宝七载九月敕，五品以上正员清官、诸道节度使及太守等，并听当蓄丝竹，以展懽娱，行乐盛时，式覃中外。
至八载六月敕，其南口给使，王公家不过二十人，其职事官一品不得过十人，三品不得过八人，四品不得过六人，五品不得过四人，京文武清官六品七品不得过二人，八品九品不得过一人。（百官家蓄丝竹及给使口，并是朝恩，优宠资给，故附於庶仆俸料之后。）
致仕官禄
大唐令，诸职事官年七十、五品以上致仕者，各给半禄。开元五年十月敕，致仕应请物，令所由送至宅。
职田公廨田
古者自卿以下必有圭田，圭田五十亩，馀夫二十五亩。（孟子言古者卿以下至於士，皆受田五十亩，所以供祭祀。圭，洁也。士田谓之圭田，所谓 惟士无田则亦不祭 ，言绌士无洁田也。井田之民养公田者，受百亩，圭田半之，故五十亩。馀夫者，一家一人受田，其馀老小尚有馀力者，受二十五亩，半於圭田，谓之馀夫也。受田者田莱多少，有上中下。周礼曰 馀夫亦如之 ，亦如上中下之制也。）故王制曰 公田藉而不税 ，（藉之言借也，借民力治公田，美恶取於此，不税民之所自治也。孟子曰： 夏后氏五十而贡，殷人七十而助，周人百亩而彻。 是也。） 夫圭田无征 ，是也。（夫犹治也。征，税也。治圭田者不税，所以厚贤也。此则周礼之士田，以任近郊之地，税什一也。）凡藉田之法，以一里之田凡九顷，分授八夫，则家得一顷。其馀一顷，以八十亩均付八家，以为公田，家得十亩。借民力而治之，公则好恶取於是，不复侵人所自治之田也。故诗曰： 雨我公田，遂及我私。 其馀二十亩，二家共得五亩，以为庐舍。秦汉之间，不详其制。
至晋，公卿犹各有菜田及田驺多少之级，然粗举其制，而史不备书。其馀历代多阙。
后魏孝文太和五年，州刺史、郡太守并官节级给公田。
隋文帝开皇中，以百僚供费不足，咸置廨钱，收息取利。苏孝慈上表请罢。於是公卿以下内外官给职分田，一品给五顷，至五品则为三顷，其下每以五十亩为差。又给公廨田以供用。
大唐凡京诸司各有公廨田：司农寺，（给二十六顷。）殿中省，（二十五顷。）少府监，（二十二顷。）太常寺，（二十顷。）京兆府、河南府，（各十七顷。）太府寺，（十六顷。）吏部、户部（各十五顷。）兵部、内侍省，（各十四顷。）中书省、将作监，（各十三顷。）刑部、大理寺，（各十二顷。）尚书都省，门下省、太子左春坊，（各十一顷。）工部，（一十顷。）光禄寺、太仆寺、秘书省，（各九顷。）礼部、鸿胪寺、都水监、太子詹事府，（各八顷。）御史台、国子监、京县，（各七顷。）左右卫、太子家令寺，（各六顷。）卫尉寺、左右骁卫、左右武卫、左右威卫、左右领军卫、左右金吾卫、左右监门卫、太子左右奉坊，（各五顷。）太子左右卫率府、太史局，（各四顷。）宗正寺、左右千牛卫、太子仆寺、左右司御率府、左右清道率府、左右监门率府，（各三顷。）内坊、左右内率府、率更府，（各二顷。）
在外诸司公廨田，亦各有差：大都督府，（四十顷。）中都督府，（三十五顷。）下都督、都护府、上州，（各三十顷。）中州，（二十顷。）宫总监、下州，（各十五顷。）上县，（十顷。）中县，（八顷。）下县，（六顷。）上牧监、上镇，（各五顷。）下县及中下牧、司竹监、中镇、诸军、折冲府，（各四顷。）诸冶监、诸仓监、下镇、上关，（各三顷。）互市监、诸屯监、上戍、中关及津，（各二顷。其津隶都水使者，不给。）下关，（一顷五十亩。）中戍、下戍、岳渎，（各一顷。）
诸京官文武职事各有职分田：一品，（十二顷。）二品，（十顷。）三品，（九顷。）四品，（七顷。）五品，（六）（顷。）六品，（四顷。）七品，（三顷五十亩。）八品，（二顷五十亩。）九品，（二顷。）并去京城百里内给。其京兆、河南府及京县官人职分田，亦准此。（即百内地少，欲於百里外给者，亦听之。）
诸州及都护府、亲王府官人职分之田，亦各有差：二品，（十二顷。）三品，（十顷。）四品，（八顷。）五品，（七顷。）六品，（五顷。京畿县亦准此。）七品，（四顷。）八品，（三顷。）九品，（二顷五十亩。）镇、戍、关、津、岳、渎及在外监官五品，（五顷。）六品，（三顷五十亩。）七品，（三顷。）八品，（二顷。）九品，（一顷五十亩。）三卫中郎将、上府折冲都尉，（各六顷。）中府，（五顷五十亩。）下府及诸郎将，（各五顷。）上府果毅都尉，（四顷。）中府，（三顷五十亩。）下府，（三顷。）上府长史、别将，（各三顷。）中府、下府，（各二顷五十亩。）亲王府典军，（五顷五十亩。）副典军，（四顷。）千牛备身、备身左右、太子千牛备身，（各三顷。）诸军上折冲府兵曹，（二顷。）中府、下府，（各一顷五十亩。）其外军校尉，（一顷二十亩。）旅帅，（一顷。）队正副，（各八十亩。）皆於领侧州县界内给。其校尉以下在本县及去家百里内领者，不给。（其田亦借民佃植，至秋冬受数而已。）
诸职分陆田限三月三十日，稻田限四月三十日，以前上者并入后人，以后上者入前人。其麦田以九月三十日为限。各前人自耕未种，后人酬其功直；已自种者，准租分法。其价六斗已下者，依旧定，不得过六斗，并取情愿，不得抑配。
开元十年六月敕，所置职田，本非古法，爰自近制，是以因循。事有变通，应须删改。其内外官所给职田地子，从今年九月以后，并宜停给。十八年六月，京官职田，特令准令给受，复月旧制。（自大历以来，关中匮竭，时物腾贵，内官不给。乃减外官职田三分之一，以给京官俸。每岁通计，文武正员、员外官及内侍省、闲厩、五坊、南北衙宿卫并教坊内人家粮等，凡给米七十万石。）


职官二
三老五更
三老五更，昔三代所尊也。（三者，道成於三，谓天、地、人也。老者，旧也，寿也。诗云： 方叔元老。 书称： 无遗我黄耇之言，则罔所愆。 五者，训於五品。更者，更也，五世长久，更相代，言其能以善道改更己也。故三老五更，皆取有道、妻男女完具者为之。郑玄曰： 老更互言之耳，皆老人更知三德五事者也。 蔡邕曰： 更，当为叟字之误也。 ）天子父事三老，兄事五更，亲袒割牲，执酱而馈，执爵而酳。三公设几，九卿正履，祝骾在前，祝饐在后。（骾音鲠。饐音咽。）使者安车輭轮，送迎至家，天子独拜於屏。其明日，三老诣阙谢，以其礼遇泰尊故也。
后汉明帝以李躬为三老，桓荣为五更。（躬、荣皆以二千石禄，养终其身。）安帝以鲁丕、李充为三老，灵帝又以袁逢为三老，赐以玉杖。（玉杖，长九尺，端以鸠为饰。鸠者，不咽之鸟，欲老人之不咽也。）
魏高贵乡公即位，幸太学，命王祥为三老，（祥字休徵。）郑小同为五更。（康成之孙。）祥南面几杖，以师道自居，天子北面乞言。祥陈明王圣帝君臣政化之要以训之，闻者莫不砥砺。
后魏孝文养老於明堂，以尉元为三老，（元字苟仁。）游明根为五更。（明根字远志。）帝再拜，三老肃拜。（郑众云： 但俯下手，今时撎拜是也。 撎音於志反，即今之揖也。）给三老上公之禄，五更元卿之禄。
后周武帝保定三年，诏以太傅、燕国公谨（于谨）为三老，赐延年杖。帝幸太学以食之。三老入门，皇帝迎拜门屏之间，三老答拜。有司设三老席於中楹，南向。太师、晋国公护升阶，设几於席。三老升席，南面，凭几而坐。大司寇、楚国公宁升阶，正舄。皇帝升，立於斧扆之前，西面。有司进馔，皇帝跪设酱豆，亲自袒割。三老食讫，皇帝又亲跪授爵以酳。有司彻讫，皇帝北面立，访道。三老乃起，立於席后。皇帝曰： 猥当天下重任，自惟不才，不知政治之要，公其诲之。 三老答曰 木受绳则正，后从谏则圣。自古明王圣主，皆虚心纳谏，以知得失，天下用安，惟陛下念之 云云。三老言毕，皇帝再拜受之，三老答拜，礼成而出。其馀历代皆无。
三公总叙（四辅二大附）
记曰： 虞夏商周有师、保，有疑、丞，设四辅及三公，（尚书大传曰： 古者天子必有四邻，前曰疑，后曰丞，左曰辅，右曰弼。天子有问无以对，责之疑；有志而不志，责之丞；可正而不正，责之辅；可扬而不扬，责之弼。其爵视卿，其禄视次国之君。 汉官仪曰： 仓颉作书，自环者谓之晻，背私者谓之公。 韩子曰： 背私曰公。鼎足三者，三光也。 ）不必备，唯其人。语使能也。 （语，言也。得能则用之，无则已，不必备其官。小人处其位，不如且阙。）故天子无爵，三公无官，参职天子，何官之称？天文三台，以三公法焉。（三台，星名。台，一作能。）伊尹曰： 三公调阴阳，九卿通寒暑，大夫知人事，列士去其私。 周成王作周官，曰： 立太师、太傅、太保，兹惟三公，论道经邦，燮理阴阳。（师，天子所师法；傅，傅相天子；保，保安天子於德义者。此惟三公之任，佐王论道，以经纬国事，和理阴阳。）少师、少傅、少保曰三孤。（此三官名曰三孤。孤，特也。言卑於公，尊於卿，特置此三人。）贰公弘化，寅亮天地，弼予一人。 （副贰三公，弘大道化，敬信天地之教，以辅我一人之治。）则三太，周之三公也，故不以一职为官名。（公，八命也。九命则分陕为二伯。）又以三少为孤卿，与六卿为九焉。（六卿，冢宰、司徒、宗伯、司马、司寇、司空也。周礼正义曰： 按婚义云三公九卿者，六卿并三孤而言九，其三公又下兼六卿。故传云司徒公、司马公、司空公，公各兼二卿。按顾命，太保领冢宰，毕公领司马，毛公领司空，别有芮伯为司徒，彤伯为宗伯，卫侯为司寇，则周时三公，各兼一卿之职，与古异矣。 又周礼王畿有六卿，每二卿则公一人，盖一公领二卿也。）舜之於尧，伊尹於汤，周公、召公於周，是其任也。（贾谊曰： 天子不喻於前圣之德，不知君民之道，不见礼义之正，诗书无宗，学业不法，太师之责也，古者齐太公职之。天子不惠於庶民，不礼於大臣，不中於折狱，无经於百官，不哀於丧，不敬於祭，不诚不信，太傅之责也，古者周公职之。天子处位不端，受业不敬，言语不叙，音声不中，进退升降不以礼，俯仰周旋无以节，此太保之责也，古者燕召公职之。天子燕业反其学，左右之习诡其师，荅诸侯，过大臣，不知文雅之辞，此少师之责也。天子居处出入不以礼，衣服冠带不以制，御器列侧不以度，采服从好不以章，忿悦不以义，与夺不以节，此少傅之责也。天子居燕私，安而易，乐而躭，饮食不时，醉饱不节，寝起早晏无常，玩好器弄无制，此少保之责也。 ）故周礼建外朝之法，左九棘，孤、卿、大夫位焉，群士在其后；右九棘，公、侯、伯、子、男位焉，群吏在其后；面三槐，三公位焉，州长众庶在其后。（树棘以为位者，取其赤心而外刺，象以赤心三刺也。槐，怀也，言怀来人於此，欲与之谋也。群吏，谓府史也。州长，乡遂之官。）三公一命衮，若有加则赐也，不过九命。（三公八命矣，复加一命，则服衮龙，与王者之后同，多於此则赐也，非命服也。虞夏之制，天子有日月星辰。周礼曰： 诸公之服，自衮冕而下，如王之服。 ）春秋九命作伯，尊公曰宰，言於海内无不宰统焉。或说司马主天，司徒主人，司空主土，是为三公。（韩诗外传曰： 故阴阳不和，四时不节，星辰失度，灾变非常，则责之司马；君臣不正，人道不和，国多盗贼，民怨其上，则责之司徒；山陵崩弛，川谷不通，五穀不殖，草木不茂，则责之司空。 ）
汉初，唯有太傅、太尉，后加置太师、太保、大司徒、大司空。（哀帝时，议以汉旧无司徒，故定三公之号曰大司马、大司徒、大司空。史记曰：公孙弘以春秋，白衣为天子三公。汉初因秦，置丞相，而弘为之，则丞相为三公矣。）王莽居摄，置四辅官。（初，王舜为左辅，甄丰为右弼，甄邯为后承。后又制以太师、太傅、国师、国将为四辅，位上公。大司马、大司徒、大司空为三公。）
后汉唯有太傅一人，谓之上公。及有太尉、司徒、司空，（光武初诏司徒司空二府去大，无称爵。）而无师保。（董卓盗为太师，非汉本制。）太尉公主天，（部太常、卫尉、光禄勋。）司徒公主人，（部太仆、鸿胪、廷尉。）司空公主地，（部宗正、少府、司农。）而分部九卿，（汉制，三公号称万石，其俸月各三百五十斛。风俗通云： 三公一岁共食万石也。 ）盖多以九卿为之。若天地灾变，则皆策免，自太尉徐防始焉。（后汉本制，日食、星流及大雨雹等灾变者，唯免太尉。自徐防为太尉，凡天地灾变，三公皆免。至魏黄初二年，始罢此制。）汉制，三公不与盗贼，若领兵入见，皆交戟义颈而前。（使虎贲执刃扶之也。魏武为司空，破张绣，入觐天子，亦行此制，汗流洽背，自此不复朝觐也。）朝臣见三公皆拜，天子御座即起，在舆为下。凡拜公，天子临轩，六百石以上悉会，直事卿赞拜，御史授印绶，公三让，然后受。至安帝时，三府任薄，选举诛赏，一由尚书，其灾眚变咎，则责免公台。灵帝临朝，始遣使者就长安拜张温为太尉，三公在外，自温始也。至献帝建安十三年，乃罢三公官。
魏初复置，与后汉同，（有太傅、太尉、司徒、司空。）然皆无事，不与朝政。（高柔上疏云： 今公辅之臣，民所具瞻。而置之三事，不使知政，非朝廷崇用大臣之义、大臣献可替否之谓也。 ）初封司空崔林为安阳亭侯。三公封列侯，自林始也。（林字德儒。裴松之曰： 汉封丞相已为荀悦所讥。魏封三公，其失同也。 ）黄初二年，又分三公户邑，封子弟各一人为列侯。末年增置太保。
晋武帝即位之初，以安平王孚为太宰，郑冲为太傅，王祥为太保，义阳王子初为太尉，何曾为司徒，荀顗为司空，石苞为大司马，陈骞为大将军，凡八公，同时并置。唯无丞相焉，时所谓 八公同辰，攀云附翼 者也。遂以太傅、太保为上公，论道经邦，燮理阴阳。无其人则阙，盖居者甚寡。（诸公品第一，食俸日五斛。太康二年，又给绢，春百疋，秋二百疋，绵二百斤。元康元年，给菜田十顷，田驺十人。立夏以后不及田者，食俸一年。又给虎贲二十人，持班剑。给朝车驾，安车黑耳。）其太尉、司徒、司空，自汉历魏，皆为三公。及晋迄於江左，相承不改。（上公、三公之制不改。）前代三公策拜，皆设小会，所以崇宰辅之制也。自魏末废而不行。至晋，拜石鉴（字林伯）为左光禄大夫，开府，领司徒，始有诏令会，遂以为常。（十六国姚泓僣号，受经於博士淳于岐。岐病，泓亲省疾，拜於床下。自是公侯见师傅皆拜。）
宋皆有八公之官，而不言为八公也。（宋志曰： 三公黄閤，前史无其义。按礼记云： 士韠与天子同，公侯、大夫则异。 郑玄注云： 士贱，与君同，不嫌也。 夫朱门洞启，当阳之正色也。三公之与天子礼秩相亚，故黄其閤以示谦，不敢斥天子，宜是汉旧制也。 韠音毕。）
齐时，三公唯有太傅。
梁有丞相、太宰、太傅、太保、大司马、大将军、太尉、司徒、司空、开府仪同三司等官，诸公及位从公开府者，亦置官属。
陈以丞相、太宰、太傅、太保、大司马、大将军并为赠官。三公之制，开黄閤，厅事置鸱尾。
后魏以太师、太傅、太保谓之三师，上公也。大司马、大将军谓之二大，太尉、司徒、司空谓之三公。
北齐皆有三师、二大、三公之官，并置府，其府三门，当中门黄閤，设内屏。三师、二大置佐吏，则同太尉府。
后周置六卿之外，又改三师官谓之三公，兼置三孤以贰之。（少师、少傅、少保。）而以司徒为地官，大司马为夏官，司空为冬官，如姬周之制，无复太尉、三师之号。宣帝又置四辅官。（以大冢宰越王盛为大前疑，蜀国公尉迟迥为大右弼，申国公李穆为大左辅，隋国公杨坚为大后丞。）
隋置三师，不主事，不置府僚，但与天子坐而论道。置太尉、司徒、司空，以为三公，参议国之大事，依北齐置府僚，无其人则阙。祭祀则太尉亚献，司徒奉俎，司空行扫除。其位多旷，皆摄行事。寻省府及僚佐，置公则坐於尚书都省。朝之众务，总归於台阁矣。炀帝即位，废三师官。
大唐复置三师，以师范一人，仪刑四海。置三公，以经邦论道，燮理阴阳，（祭祀则与隋制同。）并无其人则阙。天宝以前，凡三师官，虽有其位，而无其人。
太师
太师，古官。殷纣时，箕子为之。
周武王时太公，成王时周公，并为太师。周公薨，毕公代之。
秦及汉初并无，至平帝元始元年初置，以孔光居焉，金印紫绶，位在太傅上，太保次太傅。（孔光为太师，王莽为太傅。光常称疾，不敢与莽并。太后诏： 令太师无朝，赐灵寿杖。黄门令为太师省中坐置几，太师入省中用杖，赐食十七物。 十七物者，食具十七种物也。灵寿，木名。）汉东京又废。献帝初，董卓为太师，卓诛又废。
魏世不置。
晋初置三上公，以景帝讳师，故置太宰，以代太师之名，（晋书曰：惠帝太安元年， 以齐王冏为太师 。当时撰述者之误也。）秩增三司。（蜀李雄僣号，时范长生自西山乘素舆诣成都，雄拜长生为天地太师，封西山侯。）
后魏、北齐、后周、隋、大唐皆有之。（天宝以前，唯以其官赠仲尼及长孙祯、武士彟、窦毅、韦玄贞、张说、裴光庭而已。彟音忧缚反。）
太傅
太傅，古官。（傅，傅之德义也。）周成王时，毕公为太傅。
汉高后元年，初置太傅，金印紫绶。初用王陵，后省。八年复置，后省。哀帝元寿二年，复置，位在三公上。平帝以孔光为之。
后汉有太傅，上公一人，掌以善道，无常职。光武以卓茂为之，薨，省。明帝又以邓禹为之。（邓禹字仲华，以元功拜太傅，进见东向。又张禹字伯达，迁太傅，舍於宫中，太官进食，五日一归府。朝见特赞，与三公绝席。章帝以赵熹三世在位，为国元老，乃以为太傅。和帝即位，幼弱，以邓彪有高名，海内归仁，徵为太傅，百官总己以听之，恩宠之异，莫与为比。）其后，每帝初即位，辄置太傅，录尚书事，薨则省。（胡广注曰： 犹古冢宰总己之义。 ）桓帝践祚，已加元服，不复置傅，但令太尉胡广、司徒赵戒领尚书事。至灵帝，复以陈蕃为太傅，与广参录尚书事。（陈蕃志欲芟夷阉竖，以清本朝，世乱谗胜，用殒厥身。胡广代之，拱默而已。）
魏初置太傅，以锺繇为之。（锺繇字元常，迁太傅，有疾。时华歆亦以高年病，朝见，皆使乘轝上殿就坐。是后三公有疾，遂以为故事。）
晋宋金章紫绶，进贤三梁冠，介帻，绛朝服，佩山玄玉。
梁、后魏、北齐、后周及大唐皆有。
太保太保，古官。殷太甲时，伊尹为太保。
周成王时，召公为太保。
汉平帝元始元年，始用王莽为之。光武中兴，省。
魏初不置，末年始置太保，以郑冲为之。（冲，字文和。）位在三司上。
晋武初践祚，以王祥为太保，进爵为公，加置七官之职。太保，所以训护人主、导以德义者也。（汝南王亮为太宰，录尚书事，与太保卫瓘对掌朝政。又卫瓘为太保，以公就第，置长史、司马、从事、中郎掾属也。）章绶佩服冠秩与太傅同。
梁、后魏、北齐、后周、隋及大唐皆有之。（天宝以前，唯以其官赠窦季谋一人而已。）
太宰
太宰，於殷为六太，於周为六卿，亦曰冢宰。
周武时，周公始居之，掌建邦之治。
秦、汉、魏并不置。（平帝加王莽号曰宰衡。）
晋初，依周礼，备置三公。三公之职，太师居首，以景帝名师，故置太宰以代之，而以安平献王孚居焉。增掾属十人，盖为太师之互名，非周冢宰之任也。（何曾为太宰，朝会乘舆入朝，剑履上殿，如萧何、田千秋、锺繇故事。又安帝以太宰琅琊王德文不宜婴拂事务，以纡论道之重，可衮冕之服，绿盭绶，羽葆鼓吹。盭音戾。盭，绿也，以绿为质。盭，草名也，出琅琊平昌县，似艾，可染绶，因以为绶名。）
宋大明中，用江夏王义恭为之，冠绶服秩悉与太傅同。至齐以为赠。
梁初有之。至陈，又以为赠，有事则权兼之。
后魏初无。至孝庄时，以太尉上党王天穆为之，增置佐吏。
北齐无闻。
后周文帝又依周礼建六官，遂置天官大冢宰卿一人，掌邦治，以建邦之六典，佐皇帝治邦国。
自隋而无。
太尉
太尉，秦官。（月令曰： 孟夏，太尉赞杰俊。 自上安下曰尉，故武官咸以为号。）
汉因之。（应劭汉官谓太尉为周官，非也。郑玄注月令亦曰秦官。尚书中候云 舜为太尉 。束皙据非秦官，以此追难玄焉。刘昭曰： 纬候众书，贵尚神诡，出没隐显，动挟诞怪。太尉官实司天，虞舜作宰，璿衡赋政，当是据后位以书前职，非虞之实号也。太尉所职，即舜所掌，遂以同掌追称太尉，乃中候之误假，盖非官之为谬。康成渊博，自注中候，裁及注礼而忘舜位，岂其实哉！此是不发讥於中候，而正之於月令也。广微之诮，未探硕意。 ）金印紫绶，掌武事。汉文三年省，景帝三年复置，其尊与丞相等。（丞相卫绾病免。上议置丞相、太尉。藉福说田蚡曰： 上以将军为丞相，必让窦婴；婴为相，将军必为太尉。太尉、相尊等耳，又有让贤名。 蚡从之，皆如其谋。蚡音扶粉反。）五年，又省。元狩四年，更名大司马。（大司马说在本篇。）
后汉建武二十七年，复旧名为太尉公。每帝初即位，多与太傅同录尚书事，府门无阙。（论者云，王莽以大司马篡盗神器，故贬其阙。）掌四方兵事功课，岁尽，则奏其殿最而行赏罚。凡郊祀之事，掌亚献；大丧则告谥南郊。凡国有大造大疑，则与司徒、司空通而论之。国有过事，与二公通谏诤之。灵帝末，以刘虞为大司马，而太尉如故。自此则大司马与太尉始并置矣。（刘宠字祖荣，迁太尉，以日食免。又初第五伦为会稽太守，署郑弘为督邮，举孝廉。及弘为太尉，而伦为司空，位在下，每朝见，弘曲躬自卑。帝知其故，遂置云母屏风，分隔其间，由此以为故事。又陈蕃拜太尉，临朝叹曰： 黄宪若在，不敢先佩印绶。 后坐辟召非其人，策罢。）
魏亦有之。（王祥字休徵，为太尉。司马文王进爵为王，祥与司徒何曾、司空荀顗并诣王。顗曰： 相王尊重，今可相率而拜。 祥曰： 相国势位，诚为尊贵。然要是魏之宰相，吾等魏之三公，公王相去，一阶而已。班列大同，安有天子三公可辄拜人者耶？损魏朝之美，亏晋王之德，君子爱人以礼，吾不为也。 及入，何曾、荀顗遂拜，祥独长揖。文王谓祥曰： 今日然后知君见顾之重也。 ）
晋太尉进贤三梁冠，介帻，绛朝服，金章紫绶，佩山玄玉。若郊庙，冕服七旒，玄衣纁裳，七章。
宋制，武冠，山玄玉。
齐制，九旒。
后魏初，与大将军不并置。正光之后，亦皆置焉。
历代唯后周无，其馀皆有，悉为三公。
司徒
司徒，古官。少皞祝鸠氏为司徒。（司，主也。徒，众也。）
尧时，舜为司徒。
舜摄帝位，命离为司徒。
离玄孙之子曰微，亦为夏司徒。
周时，司徒为地官，掌邦教。（毛诗缁衣，美郑武公也。父子为周司徒，善於其职。）
秦置丞相，省司徒。
汉初因之。至哀帝元寿二年，罢丞相，置大司徒。
后汉大司徒主徒众，教以礼义。凡国有大疑大事，与太尉同。（蔡质汉仪曰： 司徒府与苍龙阙对，厌於尊者，不敢号府。 应劭曰： 此不然。丞相旧位在长安时，府有四出门，随时听事。明帝本欲依之，迫於太尉、司空，但为东西门耳。每国有大议，天子车驾亲幸其殿。 ）建武二十七年，去 大 ，为司徒公。（邓禹为大司徒，封侯，年二十四。灵帝卖官，廷尉崔烈入钱五百万，以买司徒，其拜日，天子亦临轩，时人谓烈为 铜臭 。）建安末为相国。
魏黄初元年，改为司徒。（华歆字子鱼，为司徒，家无担石之储。诏曰 司徒，国之俊老。今大官重膳，而司徒蔬食，甚无谓也 。特赐歆及妻、男等衣服。）
晋司徒与丞相通职，更置迭废，未尝并立。至永嘉元年，始两置焉。（王衍为司徒，东海王越为丞相，始两置也。陈骞为司徒，仰理万机，俯澄邦教。又王戎字濬冲，为司徒，高选长吏西曹掾，委任责成，常得无为。又蔡谟字道明，迁司徒，谟固让曰： 若我作司徒，将为后世哂，义不敢拜。 诏数十下，谟章表十馀上，陈以疾笃。帝临轩，自旦至申，而徵不至。公卿以蔡公傲无人臣之礼，奏送谟廷尉。谟率子弟诣阙稽颡，诏免为庶人。谟每叹曰： 若使刘王乔得南渡，司徒之美选也。 王乔名畴，少有重名。）
宋制：司徒金章紫绶，进贤三梁冠，佩山玄玉。掌治民事，郊祀则省牲，视涤濯，大丧安梓宫。凡四方功课，岁尽则奏其殿最而行赏罚，亦与丞相并置。
齐司徒之府，领天下州郡名数，户口簿籍。
梁罢丞相，置司徒，历代皆有。
至后周，以司徒为地官，谓之大司徒卿，掌邦教，职如周礼。
隋及大唐复为三公。
司空
司空，古官。（孔安国曰： 司空，主空土以居人。 空，穴也。古者穿土为穴以居人。）
少皞鸠氏为司空。
舜摄帝位，以禹为司空。（周礼正义曰： 禹自司空总百揆，乃分司空之职为共工。 虞书曰 垂作共工，益作朕虞 是也。）
禼玄孙之子曰冥，亦为夏司空。
殷汤以咎单为司空。
周礼，司空为冬官，掌邦事。凡营城起邑、复沟洫、修坟防之事，则议其利，建其功。四方水土功课，岁尽则奏其殿最而行赏罚。凡国有大造大疑，谏诤，与太尉同。
秦无司空，置御史大夫。
汉初因之。至成帝绥和元年，始更名御史大夫曰大司空。（初改为司空，议者又以县道官狱有司空，故复加为大司空，亦所以别小大之文也。）金印紫绶，禄比丞相。哀帝建平二年，复为御史大夫。元寿二年，复为大司空。（何武字君卿，为司空。事后母不笃，诏以其 举措烦碎，不合众心，孝声不闻，恶名流行。其上大司空印绶 。遂策免之。又彭宣字子佩，为大司空。而王莽为大司马，专权。宣上书曰： 三公鼎足承君，一足不任，则覆乱矣。臣老病，愿上印绶。 ）
后汉初为大司空。建武二十七年，去 大 ，为司空公。（第五伦字伯鱼，为司空。奉公不挠，言议果决，以贞白称。又张敏字伯达，为司空。行大射礼，陪位顿仆，策免。又陈宠为司空，府故事，以计吏至，时自公以下督属籍，不通宾客，以防交关。宠去籍通客，以明无所不受，论者大之。荀氏家传曰： 荀爽字慈明。董卓秉政，徵之，起岩穴，九十五日而为司空，时号为白衣登三公。 ）献帝建安十三年，又罢司空，置御史大夫。御史大夫郤虑免，不复补。（荀绰百官注曰： 献帝置御史大夫，职如司空，不领侍御史。 ）
魏初，又置司空，冠绶及郊庙之服与太尉同。（郑袤字林叔，为司空。天子临轩，遣就第拜授。袤谓使曰： 魏以徐景山为司空，徐公曰： 三公当上应天心，苟非其人，实伤和气。  固辞，见许。袤，莫侯反。）
宋制：进贤三梁冠，佩山玄玉。掌治水土，祠祀掌扫除乐器，大丧掌将校复土。
历代皆有之。至后周为冬官，谓之大司空卿。（掌邦事，以五材九范之徒，佐皇帝，富邦国。大祭祀行洒扫，庙社四望则奉豕牲。）
隋及大唐复为三公。（天宝十三年，策拜杨国忠为司空，其日雨土。）
大司马
大司马，古官也，掌武事。（司，主也。马，武也。）
少皞有鴡鸠氏为司马。（鴡音雎。）
尧时，弃为后稷，兼掌司马。
周时，司马为夏官，掌邦政。
项羽以曹咎、周殷并为大司马。（楚大司马景舍帅军伐蔡，蔡侯奉社稷而归之。楚发其赏，舍辞曰： 发诚布令而敌退，是王威也；相攻而敌退，是将威也，战而敌退，是众威也。臣不宜以众威受赏。 又司马穰苴本姓田，齐威王以古司马法而附穰苴，因号为司马穰苴。）
汉初不置。武帝元狩四年，初罢太尉，置大司马，以冠将军之号。（冠者，加於其上为一官也。霍光以大司马大将军辅政。武帝又令大将军、骠骑将军皆有大司马之号。）宣帝地节三年，置大司马，不冠将军，亦无印绶、官属。（霍禹为大司马，冠小冠，无印绶。）成帝绥和元年，初赐大司马金印紫绶，置官属，禄比丞相，去将军。哀帝建平二年，复去大司马印绶、官属，冠军如故。元寿二年，复赐大司马印绶，置官属，去将军，位在司徒上。（汉律：丞相、大司马、大将军，俸钱月六万。）始直云司马，议者以汉有军候千人司马官，故加 大 。王莽居摄，以汉乃无小司徒，而定司马、司徒、司空之号，并加 大 。
后汉光武建武二十七年，省大司马，以太尉代之，故常与太尉迭置，不并列。（吴汉为大司马，封无阳侯。）至灵帝末始置焉。
魏文帝黄初二年，复置大司马，以曹仁居之，而太尉如故。则太尉、大司马、大将军各自为官，位在三司上。（吴有左、右大司马。）
晋定令，亦在三司上。（晋诸公赞曰： 义阳王为太尉、大司马时，父孚为太宰，父子居上公，中代以来，未之有也。 又汝南王亮为大司马，正旦大会，乘车入殿。又陈骞为大司马，赐衮冕之服。）武冠，绛朝服，金章紫绶，佩山玄玉，与大将军同。
宋时唯元嘉中用彭城王义康为之，冠玉与晋同。
至齐以为赠。
梁时置官属。
陈以为赠。
后魏、北齐与大将军为二大，位居三师之下，三公之上。
后周以为夏官，谓之大司马卿。（掌邦政，以建邦国之九法，佐皇帝，平邦国，大祭祀掌其宿卫，庙社则奉羊牲。）自隋而无。
总叙三师三公以下官属
三师、（太师、太傅、太保，历代多有之。）一太、（殷建官有六太，其一曰太宰。自周以后，亦常有之。馀五太则无。）三公、（太尉、司徒、司空，历代有之。）二大、（大司马、大将军，历代亦有之。）诸位从公（诸将军及光禄大夫开府者，历代亦时有之。）官属等。（历代有置有省，亦多同说，所以不更各具本府，但依时代都言之。其大将军，自具本篇。）
汉有三师，而不见官属。以丞相为公，置司直、长史。后改丞相为司徒，则曰司徒司直、长史。（具宰相篇。）其太尉后改为大司马。绥和初，始置长史一人，掾属二十四人，御属一人，令史二十四人。改御史大夫为大司空，置长史，如中丞。（具御史大夫篇。）
后汉初，唯置太傅，有长史一人，掾属十人，御属一人。（不知何曹。）后置太师，董卓尝居之，盖自为也，而不见官属。太尉属官有长史一人，署诸曹事。（卢植礼注曰： 如周小宰。 ）掾史属二十四人、（分主二千石长吏迁除、民户、祠祀、农桑、奏议、辞讼、邮驿、转运、盗贼、罪法、兵、货币、盐铁、仓穀等事。）黄閤主簿、（省录众事，掌閤下威仪。）记室令史、（掌上章奏报。后汉末，陈琳、阮瑀皆为曹公记室，军国书檄皆所作。）御属。（掌为公卿閤下威仪。）司徒属官有长史一人，掾属三十一人，令史及御属三十六人。（正曰掾，副曰史。陈宠辟司徒鲍昱府。是时三府掾属专尚交游，以不肯亲事为高。宠独勤心物务，转为辞曹，专掌天下狱讼。时司徒辞讼，久者数十年，事类溷错，易为轻重。宠为昱撰辞讼比七卷，决事科条，皆以事相从。昱奏上之，其后公府奉以为法。）司空属官：长史一人，掾属二十九人，令史及御属三十二人。（正曰掾，副曰属。汉书注云：公府掾比古元士三命者也。或曰：汉初，掾史辟皆上言之，故有秩，皆比命士。其所不言，则为百石属，其后皆自辟除，故通为百石云。）其大司马属官并同前汉。
魏置太傅、太保，而不见官属。太尉、司徒、司空有长史、司马、从事中郎、正行参军。大司马亦有正行参军也。
晋有太宰、太傅、太保。唯杨骏为太傅，增祭酒为四人，掾属二十人，兵曹为左右也。（杨骏辅政，引潘岳为太傅主簿。初，谯人公孙宏客於河阳，岳待之甚厚。及骏诛，宏为楚王玮长史，凡骏纲纪皆从坐，同署主簿已被戮。宏言於玮，谓岳为假吏，故得免。）太宰、太保官属不见。太尉、司徒、司空并有长史、司马。太尉虽不加兵者，吏属皆绛服。泰始三年，又置太尉军参军六人，骑司马五人，官骑十人。而司徒加置左长史，掌差次九品，铨衡人伦，冠绶与丞相长史同。主簿、左右东西曹掾各一人，若有所循行者，增置掾属十人。（武帝时，司徒奏州郡农桑未有赏罚之制，宜遣掾属循行。诏遂使司徒督察州郡播殖。若有所循者，增掾属十人。又温峤请司徒置田曹掾，州一人，劝课农桑。）初，王浑（字玄冲）迁司徒，仍加兵。浑以司徒文官，主吏不持兵，持兵乃吏属绛衣，自以非是旧典，皆令皂服，论者美其谦而识礼。司空府加置导桥掾一人，馀略同后汉。咸宁初，诏以前太尉府为大司马府，增置祭酒二人，帐下司马、官骑、大车、鼓吹，左右光禄、光禄三大夫。开府者皆为位从公，品秩、俸赐、仪制与诸公同。加兵者增置司马一人，从事中郎二人，（刘琨为司空，以卢谌为从事中郎。）主簿、记室督各一人，舍人四人，兵、铠、士曹，营军、刺奸、帐下都督、外都督、令史各一人。（主簿以下、令史以上皆绛服。）司马给吏卒如长史，从事中郎给侍二人，主簿、记室督各给侍一人。其馀临时增崇者，则褒加各因其时为节文，不为定制。（其祭酒掾属，白盖小车七乘，轺车施耳后户、皂轮犊车各一乘。自祭酒以下、令史以上皆皂零辟朝服。）其为持节都督者，增参军为六人，其馀如常加兵公制。（孙楚字子荆，为佐著作郎，参石苞骠骑军事。楚既负其才气，颇侮易苞。初至，揖曰： 天子命我参卿军事。 初，参军不敬府主，楚既轻苞，遂制施敬，自楚始也。）
宋有太傅、太保、太宰、太尉、司徒、司空、大司马，诸府皆有长史一人，将军一人。又各置司马一人，而太傅不置。长史、掾属亦与后汉略同。自江左以来，诸公置长史、仓曹掾、户曹属、东西閤祭酒各一人，主簿、舍人二人，御属二人，令史无定员。领兵者置司马一人，从事中郎二人，参军无定员；加崇者置左右长史、司马、从事中郎四人，掾属四人，则仓曹增置属，户曹置掾。加崇极於此也。其司徒府若无公，唯省舍人，其府常置，其职僚异於馀府，有左、右长史，东、西曹掾属，馀则同矣。馀府有公即置，无则省。
齐有太宰、大司马，并为赠官，无僚属。太尉、司徒、司空，是为三公。特进，位从公。诸开府仪同三司，位从公。开府仪同，如公。凡公督府置佐：长史、司马各一人，谘议参军二人。诸曹有录事，功曹，记室，户曹，仓曹，中、直兵，外兵，骑兵，长流，贼曹，城局，法曹，田曹，水曹，铠曹，集曹，右户十八曹。城局曹以上署正参军，法曹以下署行参军，各一人。其行参军无署者，为长兼员。其公府佐吏，则从事中郎二人，仓曹掾、户曹属、东西閤祭酒各一人，主簿、舍人、御属二人。加崇者，则左右长史四人，中郎、掾属并增数。其未及开府，则置府亦有佐吏，其数有减。小府无长流，置禁防参军。初，晋令公府长史著朝服，自宋大明以来著朱衣。（齐王俭为司徒左长史，请依晋令复旧制，不著朱衣，时议不许。又曰：王秀之常云： 位至司徒左长史，可以知止足矣。 又陆慧晓为司徒右长史，谢朏为左长史，府公竟陵王子良谓王融曰： 我府二上佐，前代谁可比？ 融曰： 两贤同时，未有前例。 朏，滂佩反。）
梁武受命之初，官班多同宋齐之旧。有丞相、太宰、太傅、太保、大司马、太尉、司徒、司空、开府仪同三司等官。诸公及位从公开府者置官属，有长史、司马、谘议参军、掾属、从事中郎、记室、（建安王为雍州刺史，表求管记，乃以江革为征北记室参军。革弟观又为参军兼记室。任昉曰： 文房之任，总卿兄弟。 故历代皆为文士之华选云。）主簿、列曹参军、行参军、舍人等官。其司徒则有左、右二长史，（褚球字仲宝，为司徒右长史，加貂。台佐加貂，自球始也。）又增置左西掾一人，自馀僚佐，同於二府。有公则置，无则省。而司徒无公，唯省舍人，馀官常置。开府仪同三司，位次三公，左右光禄大夫优者则加之，同三公，置官属。
陈三师、二大并为赠官，而无僚属。其三公有府长史、司马、谘议参军、从事中郎、掾曹属、主簿、祭酒、录事、记室、正参军、板正参军。
后魏三师无官属。后又置太宰，以元天穆为之，增置佐吏。三公及二大并有长史，司马，谘议参军，从事中郎，掾属，主簿，录事参军，功曹，记室、户曹、中兵等参军，诸曹行参军，祭酒，参军事，长兼行参军，督护。（其太尉、司徒与二大属官阶同。唯司空府官每降一阶。）
北齐三师、二大、三公各置长史，司马，谘议参军，从事中郎，掾属，主簿，录事，功曹，记室、户曹、仓曹、中兵、外兵、骑兵、长流、城局、刑狱等参军事，东西閤祭酒及参军事，法、墨、田、水、铠、集、士等曹行参军，兼左户右户行参军，长兼行参军，参军，督护等员。（司徒则加左、右长史。）长史、（主吏。）司马、（主将。）舍人，（主閤内事。）皆自秦官也。从事中郎、（从事中郎，汉末官也。陈汤为大将军王凤从事中郎，在主簿上，所掌秩与长史同。）掾属、（主诸曹事。）主簿、（所主与舍人同，祭酒所主亦同。）令史，（主诸曹文书。）此皆自汉官也。（陈汤为大将军王凤从事中郎是也。）御属、参军自后汉也。（孙坚参骠骑军事是也。参军所主与掾属同。）其仪同三司加开府者，亦置长史以下官属，而减记室、仓、城局、田、水、铠、士等七曹，各一人。（其品亦下三公府一阶。其三师、二大佐吏，则同太尉府也。）
后周以太师、太傅、太保为三公，而不见僚属。
隋三师亦不见官属。而三公依北齐置府僚，后省府及僚佐。置公则坐於尚书都省。朝之众务，总归於台阁。
大唐三师、三公并无官属。


选举一
序
自昔羲后，因以物命官，事简人淳，唯以道化，上无求欲於下，下无干进於上，百姓自足，海内乂安，不是贤而非愚，不沽名而尚行，推择之典，无所闻焉。爰洎唐、虞之官人也，俾乂水土，缉熙帝载，敷五教，正五刑，播百穀，典三礼，咨于四岳，明扬侧陋，询事考言，故举无失德。然犹三载考绩，三考黜陟幽明，流四凶族，不仁者远，斯则选贤任能之大略也。三王之代，朴散俗浇，难以道驭，务勤其教，立庠塾於乡闾，建黉学於都邑，训公卿大夫之子弟，设俊、造之目而勖勉成之。自幼年入学，至四十方仕，然后行备业全，事理绩茂。秦汉以降，乃异於斯。其行教也不深，其取材也务速，欲人浸渍於五常之道，皆登仁寿之域，何可及已。夫上材盖寡，中材则多，有可移之性，敦其教方善。若不敦其教，欲求多贤，亦不可及已。非今人多不肖，古人多材能，在施政立本，使之然也。而况以言取士，既已失之，考言唯华，失之愈远。若变兹道，材何远乎？
第一历代制上
第二历代制中
第三历代制下考绩
第四杂议论上
第五杂议论中
第六杂议论下
历代制上（周秦汉后汉）
周官大司徒职： 以乡三物教万民，而宾兴之：一曰六德，二曰六行，三曰六艺。 （并具学篇中。）诗、书、礼、乐，谓之四术。四术既脩，九年大成。凡士之有善，乡先论士之秀者，升诸司徒，曰选士；司徒论选士之秀者而升诸学，曰俊士；既升而不征者，曰造士；大乐正论造士之秀者升诸司马，曰进士。司马论进士之贤者及乡老、群吏献贤能之书于王，王再拜受之，登於天府，藏於祖庙，内史书其贰而行焉。（书其贰，谓写其副本。）在其职也，则乡大夫、乡老举贤能而宾其礼，司徒教三物而兴诸学，司马辩官材以定其论，太宰诏废置而持其柄，内史赞与夺而贰於中，司士掌其版而知其数。论定然后官之，任官然后爵之，位定然后禄之。盖择材取士如此之详也。
秦自孝公讷商鞅策，富国强兵为务，仕进之途唯辟田与胜敌而已。以至始皇，遂平天下。
汉高祖初，未遑立制。至十一年，乃下诏曰： 贤士大夫既与我定有天下，而不与我共安利之，可乎？有肯从我游者，吾能尊荣之。以布告天下。其有称明德者，御史、中执法、郡守必身劝勉，遣诣丞相府，置其行、义及年。有其人而不言者，免官。 又制诸侯王得自除内史以下，汉独为置丞相也。
惠帝四年，诏举人孝悌力田者，复其身。
高后元年，初置孝悌官二千石者一人。（特置此官而尊其秩，欲以劝勉天下，各令敦行务本。）
文帝因晁错言，务农贵粟，诏许人纳粟得拜爵及赎罪。
至景帝后元二年，诏曰： 有市籍赀多不得官，唯廉士寡欲易足。今赀算十以上乃得官，赀少则不得官，朕甚愍之。减至四算得官。 （有市籍，谓贾人有财不得为吏。赀万钱，算百二十也。算十，十万也。时疾吏之贪，以为衣食足，知荣辱，故限赀十万乃得为吏。廉士无赀，减至四算，乃得官也。）
武帝建元初，始诏天下举贤良方正直言极谏之士，其理申、商、韩非、苏秦、张仪之言，乱国政，皆罢之。（申、商、韩刑名之学，苏、张纵横之说，并不用。）
元光元年，举贤良，董仲舒对曰： 今之郡守、县令，民之师帅，所使承流而宣化也。故师帅不贤，则主德不宣，恩泽不流。今吏既无教训於下，或不承用主上之法，暴虐百姓，与奸为市，（言小吏有为奸欺者，守令不举，乃反与之交易求利也。）贫穷孤弱，冤苦失职，甚不称陛下之意。夫长吏多出於郎中、中郎，吏二千石子弟选郎吏，又以富赀，未必贤也。且古所谓功者，以任官称职为差，非谓积日累久也。故小材虽累日，不离於小官；贤材虽未久，不害为辅佐。是以有司竭力尽智，务治其业而以赴功。今则不然，累日以取贵，积久以致官，是以廉耻贸乱，贤不肖混淆也。请令诸侯、列卿、郡守、二千石，各择其吏民之贤者，岁贡各二人以给宿卫，且以观大臣之能；所贡贤者有赏，不肖者有罚。夫如是，诸侯、吏二千石皆尽心於求贤，天下之士可得而官使也。（授之以官，以使其材也。）无以日月为功，实试贤能为上，量材而授官，禄德而定位，（录，谓存视也。）则廉耻殊路，贤不肖异处矣。 帝於是令郡国举孝廉各一人。（孝，谓善事父母。廉，谓清洁廉隅。）又制： 郡国口二十万以上岁察一人，四十万以上二人，六十万三人，八十万四人，百万五人，百二十万六人；不满二十万，二岁一人；不满十万，三岁一人。限以四科：一曰德行高妙，志节清白；二曰学通行修，经中博士；三曰明习法令，足以决疑，能按章覆问，文中御史；四曰刚毅多略，遭事不惑，明足决断，材任三辅县令。 至五年，又诏徵吏人有明当代之务，习先圣之术者，县次给食，令与计偕。（计者，上计簿使也。郡国每岁遣诣京师上之。偕者，俱也。令所徵之人与上计者俱来，而县次给之食也。）
元朔元年，又诏曰： 夫本仁祖义，襃德禄贤，劝善刑暴，（本仁祖义，谓以仁义为本始。）五帝三王所繇昌也。故诏执事，兴廉举孝，庶几成风。夫 十室之邑，必有忠信；三人并行，厥有我师 。今或至阖郡而不荐一人，（阖，闭也。总一郡之中，故言阖郡也。）是化不下究，而积行之君子壅於上闻也。（究，竟也。言见壅遏，不得闻於天子也。）且进贤受上赏，蔽贤蒙显戮，古之道也。其与中二千石、礼官、博士议不举者罪。 是时天下慎法，莫敢谬举，而贡士盖鲜，故有斯诏。有司奏请议曰： 古者，诸侯贡士，壹適谓之好德，（適，得其人也。）再適谓之贤贤，三適谓之有功，迺加九锡。（九锡者，一曰车马，二曰衣服，三曰乐悬，四曰朱户，五曰纳陛，六曰虎贲百人，七曰鈇钺，八曰弓矢，九曰秬鬯。此皆天子制度，尊之，故事事锡与，但数少耳。然九锡经本无文，周礼以为九命，春秋说有之。凡九锡备物，伯者盛礼，齐桓、晋文犹不能备。今三进贤便受之，似不然也。当受进贤之赐。尚书大传云： 三適谓之有功，赐以车服、弓矢。 ）不贡士，一则黜爵，再则黜地，三则黜爵削地毕矣。夫附下罔上者死，附上罔下者刑，与闻国政而无益於人者斥，在上位而不能进贤者退。其不举孝，不奉诏，当以不敬论；（为其不求士报国也。）不察廉，为不胜任也，当免。 奏可。凡郡国之官，非傅相，其他既自署置。又调属僚及部人之贤者，举为秀才、廉吏，而贡於王庭，多拜为郎。居三署，无常员，或至千人，属光禄勋。故卿、校、牧、守，居闲待诏，或郡国贡送，公车徵起，悉在焉。光禄勋复於三署中铨第郎吏，岁举秀才、廉吏，出为他官，以补阙员。（后汉制同。）
元封五年，又诏曰： 盖有非常之功，必待非常之人。故马或奔踶而致千里，（踶，蹋也。奔，走也。奔踶者，乘之即奔，立则蹋人。踶，徒计反。）士或有负俗之累而立功名。（负俗，谓被世讥论也。累，力瑞反。）夫泛驾之马，（泛，覆也，音芳勇反。覆驾者，言马有逸气而不循轨辙也。）跅弛之士，（跅者，跅落无检局也。弛者，放废不遵礼度也。跅，音吐各反。）亦在御之而已。其令州县察吏人有茂材异等，（茂材异等者，超等轶群不与凡同也。）可为将相及使绝国者。 （绝远之国。）
初，公孙弘以儒术为丞相，天下之学，靡然乡风。时太常孔臧等曰： 请太常博士官置弟子五十人，复其身。太常择人年十八以上仪状端正者，补博士弟子。郡国、县道邑有好文学，敬长上，肃政教，顺乡里，出入不悖所闻者，二千石谨察可者，常与计偕，诣太常，得受业如弟子。一岁皆辄试，能通一艺以上，补文学掌故缺。其高第可以为郎中者，太常籍奏。即有秀才异等，辄以名闻。其不事学若下材及不能通一艺，辄罢之；而请诸不称者，罚。 时外事四夷，内阙用度，仍募人入羊、穀、奴婢，得授官增秩，复役除罪，大至封侯、卿、大夫，小者郎吏。繇是吏道杂而多端，官职耗废矣。
孝昭始元初，遣故廷尉王平等五人，（前为此官，今不居官，皆谓之故。）持节行郡国，举贤良。
孝宣帝时，谏大夫王吉上言，曰： 今使吏得任子弟，（子弟以父兄任为郎也。）率多骄骜，不通古今，（骜与傲同。）至於积功理人，无益於人，此伐檀所为作也。（伐檀，诗篇名，刺不用贤也。）宜明选求贤，除任子弟之令。 黄龙初，制： 凡官秩六百石者，不得举为廉吏。
孝元帝永光元年二月，诏丞相、御史举质朴、敦厚，逊让、有行者，光禄岁以此科第郎、从官。（始令丞相、御史举此四科人，以擢用之，而见在郎及从官，又令光禄每岁依此科考校，定其第高下，知其人贤否也。）又诏列侯举茂材。谏大夫张勃举太官献丞陈汤，（献丞，主贡献物。）汤有罪，勃坐削户二百。会薨，故赐谥曰缪侯。（以其所举不得人，故加恶谥。缪者，妄也。）其为劝励也如是，故官得其材，位必久安。为吏者长子孙，居官者以为姓号。三代以降，斯之为盛。建昭中，因西羌反及日蚀，京房奏： 百官各试其功，灾异可息。 遂诏房作考功课之法。（具考绩篇。）
成帝建始四年，初置常侍曹尚书一人，主公卿；又有二千石曹尚书一人，掌郡国二千石。盖选曹之所起也。
汉诸帝凡日蚀、地震、山崩、川竭，天地大变，皆诏天下郡国举贤良方正极言直谏之士，率以为常。又其有要任使，皆标其目而令举之。（王莽时，太常学子弟岁举甲科四十人为郎中，乙科二十人为太子舍人，丙科四十人为文学掌故。）
后汉光武建武十二年诏： 三公举茂才各一人，廉吏各一人；左右将军岁察廉吏各二人；光禄岁举郎、茂才、四行各一人，察廉吏三人；中二千石岁察廉吏各一人；廷尉、大司农二人；将兵将军岁察廉吏各二人；监御史、司隶、州牧岁举茂才各一人。 改前汉常侍曹尚书为吏曹尚书。其时，选举於郡国属功曹，於公府属东西曹，於天台属吏曹尚书，亦曰选部，而尚书令总之。其所进用，加以岁月先后之次。凡郡国守相，视事未满岁，不得察举孝廉、廉吏；以其未久，不周知也。所徵举率皆特拜，不复简试。士或矫饰，谤议渐生。
章帝建初元年，诏曰： 夫乡举里选，必累功劳。今刺史、守相不明真伪，茂才、孝廉岁以百数，（汉曰秀才；后汉避光武讳，故曰茂才。魏曰秀才。）既非能著，而当授之政事，甚无谓也。每寻前代举人贡士，或起畎亩，不系阀阅。敷奏以言，则文章可采；明试以功，则理有异迹。文质斌斌，朕甚嘉之。 始复用前汉丞相故事，以四科辟士。（武帝因董仲舒之言立制，故事在丞相府，今复用之。第一科补西曹、南閤、祭酒，二科补议曹，三科补四辞八奏，四科补贼决。）凡所举士，先试之以职，乃得充选。其德行尤异，不宜试职者，疏於他状；举非人兼不举者，罪。
旧制，大郡口五六十万举孝廉二人，小郡二十万并有蛮夷者亦举二人，和帝以为不均，下公卿会议。司徒丁鸿、司空刘方上言： 凡口率之科，宜有阶品，蛮夷杂错，不得为数。自今郡国率二十万口岁举孝廉一人，四十万二人，六十万三人，八十万四人，百万五人，百二十万六人。不满二十万，二岁一人；不满十万，三岁一人。 帝从之。又制： 缘边郡口十万以上，岁举孝廉一人；不满十万，二岁举一人；五万以下，三岁一人。 （推校当时户口，一岁所贡不过二百馀人。）
安帝永初二年，诏： 王国官属墨绶下至郎、谒者，经明任博士，居乡里有廉清孝顺之称，才任理人者，国相岁移名，与计偕上尚书，公府通调，令得外补。
顺帝又增甲乙科员十人，除郡国耆儒，皆补郎、舍人。阳嘉元年，尚书令左雄议改察举之制，限年四十以上，儒者试经学，文吏试章奏。如有颜回、子奇之类，不拘年齿。尚书仆射胡广、尚书郭虔等駮之曰： 选举因才，无拘定制。六奇之策，不出经学；郑、阿之政，非必章奏。甘、奇著用，年乖强仕；终、贾扬声，亦在弱冠。汉承周、秦，兼览殷、夏，祖德师经，参杂霸轨，圣主贤臣，代以致理，贡举之制，莫或回革。今以一臣之言，不可灭戾旧章。 竟从雄议。於是雄上言： 郡国孝廉，古之贡士，出则宰人，宣协风教。若其面墙，则无所施用。孔子曰 四十不惑 ，礼称 强仕 。请自今孝廉年不满四十，不得察举。皆先诣公府，诸生试家法，（儒有一家之学，故曰家法。）文吏课笺奏，副之端门，练其虚实，以观异能，以美风俗。有不承科令者，正其罪法。若有茂才异行，自可不拘年齿。 帝从之，於是班下郡国。明年，有广陵孝廉徐淑，年未及举，台郎疑而诘之，对曰： 诏书： 有如颜回、子奇，不拘年齿。 是故本郡以臣充选。 郎不能屈。雄诘之： 昔颜回闻一知十，孝廉闻一知几？ 淑无以对，乃遣还郡。於是济阴太守胡广等十馀人皆坐谬举免黜，唯汝南陈蕃、颍川李膺、下邳陈球等三十馀人得拜郎中。自是牧守畏栗，莫敢轻举。雄在尚书，迄于永憙，十馀年閒，察选清平，多得其人。雄又奏徵海内名儒为博士，使公卿子弟为诸生，有志操者，加其俸禄。及汝南谢廉、河南赵建，年始十二，各能通经，雄并奏拜童子郎。自是负书来学，云集京师。
侍中张衡上疏曰： 自初举孝廉，到今二百年，必先孝行，行有馀力，乃草文法耳。今诏书一以能诵章句、结奏案为限，虽有至孝，不当其科，所谓损本而求末者也。自改试以来，累有妖星震裂之灾，是天意不安於此法故也。
后黄琼为尚书令，以雄前所上孝廉之选，专用儒学、文吏，於取士之义犹有所违，乃奏增孝悌及能从政者，为四科。（范晔曰： 汉初诏举贤良、方正，州郡察孝廉、秀才，斯亦贡士之方也。中兴以后，复增敦朴、有道、贤能、直言、独行、高节、质直、清白、敦厚之属。荣路既广，自是窃名伪服，浸以流竞。权门贵仕，请谒繁兴。自左雄任事，限年试才，虽颇有不密，固亦因识时宜。而黄琼、胡广、张衡、崔瑗之徒，泥滞旧方，互相诡駮，循名者屈其短，算实者挺其效。雄在尚书，天下不敢谬选，十馀年閒，称为得人，斯亦效实之徵乎？ 旧典，选举委任三府，三府有选，参议掾属。咨其行状，度其器能，受试任用，责以成功。名无可察，然后付之尚书之举刺，请下廷尉，覆案虚实，行其诛罚。）
桓帝建和初，诏： 诸学生年十六以上，比郡国明经，试，次第上名。高第十五人、上第十六人为中郎，中第十七人为太子舍人，下第十七人为王家郎。
永寿二年甲午，诏复课试诸生，补郎、舍人。其后复制： 学生满二岁，试通二经者，补文学掌故；其不能通二经者，须后试复随辈试，试通二经者，亦得为文学掌故。其已为文学掌故者，满二岁，试能通三经者，擢其高第，为太子舍人；其不得第者，后试复随辈试，第复高者，亦得为太子舍人。已为太子舍人，满二岁，试能通四经者，擢其高第，为郎中；其不得第者，后试复随辈试，第复高者，亦得为郎中。已为郎中，满二岁，试能通五经者，擢其高第，补吏，随才而用；其不得第者，后试复随辈试，第复高，亦得补吏。
其后纲纪隳紊，凡所选用，莫非情故。时议以州郡相阿，人情比周，乃制婚姻之家及两州之人不得相临。遂复有 三互 法，（三互，谓婚姻之家及两州不得交互为官。是时史弼迁山阳太守，其妻钜野薛氏女，以三互自上，转拜平原相是也。）禁网益密，选用弥艰。幽冀二州久阙，而公府限以三互，经时不补。议郎蔡邕上言曰： 伏见幽冀旧壤，铠马所出，比年兵饥，渐至空耗，阙职经时，吏人延属。而三府选举，逾月不定，以避三互。十二州有禁，当取二州而已。又二州之士，或复限以岁月，狐疑淹迟，以失事会。愚以为三互之禁，禁之薄者。但申以威灵，明其宪令，在任之人，岂不戒惧，而坐设三互，自生留阂邪？昔韩安国起自徒中，朱买臣出於幽贱，并以才宜，还守本邦。岂复顾循三互，继以末制者乎？臣愿蠲除近禁，其诸州刺史器用可授者，无拘日月、三互，以差厥中。 灵帝不省。是时诸博士试甲乙科，争第高下，更相告讼，颇行贿赂，改兰台漆书之经，以合其私文者。帝乃诏诸儒雠定五经，而鑴石以刊其文，使蔡邕等书为古文、篆、隶三体，立於太学门，谓之 石经 。由是争者乃息。凡学士不得有金痍、痼疾，督书其版，举主保之。（其督邮版状曰：生事爱敬，丧没如礼。通易、尚书、孝经、论语，兼综载籍，穷微阐奥。师事某官，见授门徒五十人以上。隐居乐道，不求闻达。身无金痍、痼疾。三十六属，不与妖恶，交通王侯赏赐。行应四科，经任博士。下署某官、某甲保举。顺帝讳保，改称守。沈既济曰： 初顺帝推心虚己，延企天下之士，以玄纁玉帛徵鲁阳樊英。既至，天子为降寝殿，设坛席，待如神明。尚书奉引，延问得失。英所对唯常言，无宏谟博略可以动观听。繇是流俗諠嚣，以为处士纯盗虚声，聋俗而已，物议不允。是时阉宦秉政，姻党遍天下，故士君子羞为侪偶。太学诸生三万馀人，郭泰、贾彪为之冠，李、杜、陈、范为其徒，更相褒重，危言高论，横议得失，朝廷政刑必品裁之。公卿皆畏，迎门倒屣，折节自下。议者咸以为文儒复兴，唯申屠蟠曰： 不然。当战国閒，处士干时，列国之君，至有拥篲为前驱者，卒致焚书坑儒之祸，兹其兆矣。 既而群士以善恶相驱，或讥诬相加，一彼一此，连为钩党。而阉竖等构成衅故，乃诬告群士以交结讪谤，图为不轨。灵帝震怒，悉令逮捕之。於是遂有党锢之狱。始自周福、房植，成於李膺、张俭，名士死狱中者百馀人。其支党因缘或词滥而诛徙禁废者六七百人。从古以来，诸生之盛莫如是，善人丧败亦莫如是。昔仲尼有言曰： 人而不仁，疾之以甚，乱也。 是以君子之道，贵闇然而日彰。故衣锦尚褧，恶其昭昭也。嗟乎！申屠子龙其知言欤？ ）


礼八十七开元礼纂类二十二嘉礼六
皇太子纳妃
临轩命使
将行纳采，制命使者，吏部承以戒之。
前一日，尚舍奉御设御幄於太极殿北壁下，南向。卫尉设群官次於东西朝堂，太乐令展宫悬，并如常仪。
其日，典仪设文官一品以下五品以上位於横街之北，西面北上，朝集使五品以上合班；六品以下位於横街南，朝集使六品以下合班，蕃客又於其南，皆西面北上。设武官五品以上位於横街北，东面北上，朝集使五品以上合班，诸亲位於其南；六品以下位於横街南，朝集使六品以下、蕃客等又在南，皆东面北上。设典仪位於悬之东北，赞者二人在南，少退，俱西向。设举麾位於殿上西阶之西，东面。设使者受命位於横街南，道东，北面西上。奉礼设门外位：文官一品以下五品以上位於顺天门外道东，每等异位，重行西面；武官三品以下位於门西，每等异位，俱重行东面，以北为上。
未明二刻，诸卫勒所部屯门，布黄麾半仗入陈於殿庭如常仪。群官依时刻集朝堂，俱就次各服朝服。侍中量时刻版奏： 请中严。 鈒戟近仗就陈於閤外。太乐令以下帅工人入就位。诸侍卫之官各服其器服。侍中、中书令以下诸侍臣俱诣閤奉迎。典仪帅赞者先入就位。吏部、兵部各赞群官出次，典谒各引就门外位。
侍中版奏： 外办。 皇帝服衮冕出坐如常仪。通事舍人引群官以次入就位，立定，典仪曰： 再拜。 赞者承传，群官在位者皆再拜。吏部与礼部侍郎赞使主副出，典谒引就受命位。侍中前承制，降诣使者西北，东面称： 有制。 使主副俱再拜。侍中宣制讫，使主副又再拜。侍中还侍位。典谒引使主副出。初使者将出，典仪曰： 再拜。 赞者承传，群官在位者皆再拜。通事舍人引群官出。
侍中前跪奏称： 侍中臣某言，礼毕。 俯伏，兴，还侍位。皇帝降座，入自东房，侍卫警跸如来仪，侍臣从至閤。使主副乘辂备仪仗而行，从者乘车以从。
纳采
前一日，主人设使者次於大门之外道右，南向。
其日大昕，使者公服至於妃氏大门外，掌次者延入次。（凡宾主及行事者皆公服。）主人受其礼於庙。（无庙者受於正寝。）掌事者布神席於室户外之西，莞筵纷纯，加藻席画纯，南向，右雕几。使者出次，谒者引立於大门外之西，东面。主人立於大门内，西面。傧者立於主人之左，北面受命，出，立於门东，西面曰： 敢请事。 使者曰： 奉制，作俪储宫，允归令德，率由旧章，使某纳采。 傧者入告。主人曰： 臣某之子不教，若如人，既蒙制访，臣某不敢辞。 傧者出告。掌畜者以雁授使副，使副进授使者，退复位。使者左手执之。傧者引主人迎於大门之南，北面再拜。使者不答拜。谒者引使者入门而左，主人入门而右。使者升自西阶，立於楹閒，俱南面，西上。主人升自东阶，进使者前，北面。使者曰： 某奉制纳采。 主人降诣阶閒，北面再拜稽首，升，进，北面受雁，退立於东阶上，西面。使者降自西阶以出。
问名
使者既出，立於门外之西，东面。初使者降，左右受雁於序端，主人降立於内门东厢，西面。傧者进受命，出请事。使者曰： 某将加卜筮，奉制问名。 傧者入告。主人曰： 制以某之子备数於储宫，臣某不敢辞。 傧者出告。掌畜者以雁授使副，主人拜迎入，俱升堂南面，如纳采仪。使者曰： 某奉制问名，将加诸卜筮。 主人降诣阶閒，北面，再拜稽首，升，进，北面受雁，少退，仍北面，曰： 臣某第某女，某氏出。 使者降自西阶，出，立於内门外之西，东面。初使者降，主人退於阼阶东，左右受雁於序端，主人降立於内门东厢，西面。傧者进受，出请事。使者曰： 礼毕。 傧者入告。主人曰： 某公为事，故至於某之室。某有先人之礼，请礼从者。 （其仪与纳后礼宾同。）
纳吉
前一日，主人设使者次如常。
其日大昕，使者至妃氏大门，以下傧者出请事，如纳采仪。使者曰： 加诸卜筮，占曰协从，制使某也纳吉。 傧者入告。主人曰： 臣某之子弗教，惟恐不堪。龟筮云吉，臣某谨奉典制。 傧者出告。掌畜者以雁授使副，主人迎拜入，俱升堂南面，并如纳采仪。主人降诣阶閒，北面再拜稽首，升，进，北面受雁。使者降自西阶，立於大门外之西，东面。初使者降，主人还阼阶东，左右受雁於序端。主人降立於内门，西面。傧者进受命，出请事。使者曰： 礼毕。 其傧使者皆如问名之仪。
纳徵
前一日，主人设使者次如常仪。
其日大昕，使者至妃氏大门外，掌次者延入次。执事者设布幕於内门之外，玄纁束帛陈於幕上。乘马陈於幕南，北首西上。执事者奉穀珪以椟，俟於幕东，西面。主人掌事者设几筵如常。使者出次，谒者引立於大门外之西，东面。主人立於大门内，西面。傧者进受命，出请事。使者曰： 制使某以玉帛乘马纳徵。 傧者入告。主人曰： 奉制赐臣以重礼，臣某祗奉典制。 傧者出告。又傧者引主人迎於大门外之南，北面再拜。使者不答拜。谒者引使者入门而左，主人入门而右。至於内门外，使者立於门西，东面北上；主人立於门东，西面。执事者坐，启椟取珪，加於玄纁上，兴，以授使副，使副进授使者，退复位。使者受玉帛。谒者引使者入门而左，主人入门而右。牵乘马者从入，三分庭一在南，北首西上。使者升自西阶，立於楹閒，俱南面西上。主人升自东阶，进使者前，北面。使者曰： 某奉制纳徵。 主人降诣阶閒，北面再拜稽首，升，进，北面受玉帛。使者降自西阶，出，立於内门外之西，东面。初使者降，主人还阼阶东，左右受玉帛於序端。主人降立於内门内，西向。於主人受玉帛，受马者自左受之以东。牵马者既授马，自前西出。傧者进受命，出请事。使者曰： 礼毕。 其傧使者如纳吉之仪。
告期
前一日主人设次、设几筵及傧者受命请事等并如纳采仪。使者曰： 询於龟筮，某月某日吉。制使某告期。 其授雁、升堂受命之仪，一如纳采。使者曰： 某奉制告期。 主人降诣阶閒，北面再拜。以下礼毕如纳采。其傧使者如纳徵仪。
告庙
有司以特牲告如常礼。祝文临时撰。
册妃
前一日，主人设使者次如常。设宫人次於使者西南，俱东面，障以行帏。
其日，奉礼设使者位於大门外之西，东向，使副及内侍位於使者之南，举册案及玺绶命服者在南，差退，俱东向。设主人位於门南，北面。设使者以下及主人位於内门外，仪皆如之。设典内位於内门外主人南，西面。设宫人位於门外，於使者之后，俱重行东向，以北为上，障以行帏。设赞者二人位於东阶东南，西向。典内先置一案於閤外，近限。
使主副朝服，乘辂持节，备仪仗，鼓吹备而不作。至妃氏大门外，使者降辂，掌次者延入次。宫人等各之次。掌严奉褕翟衣及首饰，内厩尉进厌翟车於大门之外道西，东向，以北为上。诸卫率其属布妃仪仗如常。
使者出次，典谒引使者以下，持节者前导，及宫人、典内各就位，持节者立於使者之北，少退，俱东向。主人朝服出迎於大门外之东，西面立定，少顷，北面再拜。使者不答拜。典谒引使者，持节者前导，入门而左，持案以下从之。主人入门而右。至内门外，各就位。立定，奉册宝案者进当使副前，使副受册宝，奉案者退复位；使副以册宝进授使者，退复位。内侍进使者前，西面受册宝，东面授典内，退复位。典内持册宝入，立於閤外之西，东面跪置册宝於案，典内俯伏，兴。奉衣服及侍卫者从入，皆立於典内之南，俱东面北上。
傅姆赞妃出，引立於庭中，北面。掌书进，跪取玉宝，兴，进立於妃前，南向。掌严奉首饰及褕翟与诸宫侍卫者次入，侍卫如常。典内还复位。司则前赞妃再拜，还侍位。妃再拜。司则进掌书前，北面受册宝，进妃前南向授妃，妃受以授司闺。司则又前赞妃再拜，还侍位。妃又再拜讫，司则前请妃升座，还侍位。司闺引妃升座，南向坐。宫官以下俱降立於庭，重行北向，以西为上。立定，赞唱者曰： 再拜。 宫官以下皆再拜讫，诸应侍卫者各升立於侍位。司则前启 礼毕 。妃降座，司闺引妃入室。主人傧使者如礼宾之仪。使者乘辂而还。
临轩
醮戒前二日，本司宣摄内外，各供其职。前一日，卫尉设次於东朝堂之北，西向。又设宫官次於重明门外如常仪。
其日，前三刻，宫官俱集於次，各之次皆服其服。诸卫各勒所部依图陈设。左庶子奏： 请中严。 内仆进金辂於閤外，南向，率一人执刀立於辂前，北向。前二刻，诸卫之官各服其器服，以次诣閤奉迎。（左庶子负玺如式。）宫官应从者，各出次，立於门外，文东武西，重行相向，北上。左庶子奏： 外办。 太仆奋衣而升，执辔。皇太子著衮冕之服以出，左右侍卫如常仪。皇太子乃升，仆立授绥。车驱，左庶子以下夹侍如常。出门，车权停，令车右升辂陪乘。宫臣上马讫，皇太子车动，鼓吹振作如式，文武官皆乘马如常。至承天门下车所，回辂南向。左庶子进，当辂跪奏称： 左庶子臣某言，请降辂。 俯伏，兴，还侍位。皇太子降辂，典谒引舍人，舍人引皇太子就位，侍卫如常仪。
前一日，尚舍奉御整设御座於太极殿阼阶上，西向。卫尉设群官次於朝堂，太乐令展宫悬於殿庭，乘黄令陈车辂，并如常仪。
其日，尚舍直长铺皇太子席位於牖閒，南向。（其席莞筵纷纯，加藻席缋纯。）尚食奉御设酒樽於东序下，有坫，加勺，设幂，实爵一。又陈笾脯一、豆醢一在樽西。晡前三刻，典仪设群官版位於内，奉礼设版位於外如朝礼。诸卫勒所部屯门，布仗立仗入陈於殿庭。群官依时刻集朝堂，俱就次各服其服。侍中版奏： 请中严。 鈒戟近仗就陈於閤外，太乐令帅工人入就位。晡前二刻，诸侍卫之官各服其器服，侍中、中书令以下俱诣閤奉迎。典仪帅赞者先入就位。吏部兵部赞群官俱出次，通事舍人各引就门外位。
侍中版奏： 外办。 皇帝服通天冠、绛纱袍，乘舆以出，曲直华盖警跸侍卫如常仪。皇帝将出，仗动，皇帝出自西房，即御座西向坐，符宝郎奉宝置於御座如常。通事舍人引群官以次入就位。群官立定，典仪曰： 再拜。 赞者承传，群官在位者皆再拜。
初群官入讫，典谒引舍人，舍人引皇太子，（侍从如常式。皇太子每行事，左庶子执仪赞相。）至悬南北面立。典仪曰： 再拜。 赞者承传，皇太子再拜。典仪引舍人，舍人引皇太子，诣西阶，皇太子脱舄，舍人引升就席西，南面立。尚食奉御酌酒於序，进诣皇太子西南，东面立。皇太子再拜，受爵。尚食直长又荐脯醢於席前。皇太子升席坐，左执爵，右取脯，擩於醢，祭於笾豆之间，右祭酒，兴，降席西，南面坐，啐酒、奠爵，再拜，执爵，兴。奉御受虚爵，直长彻荐还於房。
舍人引皇太子进当御座，东面立。皇帝命之曰： 往迎尔相，承我宗事，勖帅以敬。 皇太子曰： 臣谨奉制旨。 遂再拜。舍人引皇太子降自西阶，纳舄讫，典谒引舍人，舍人引皇太子出门。典仪曰： 再拜。 赞者承传，群官在位者皆再拜。通事舍人引群官以次出。侍中前跪奏称： 侍中臣某言，礼毕。 俯伏，兴，还侍位。皇帝降座，入自东房，警跸侍卫如来仪，侍臣从至閤。
亲迎
前一日，卫尉设皇太子次於妃氏大门之外道西，南向。设侍卫群官次於皇太子次西南，东向北上。
皇太子既受命，遂適妃第，执烛前马，鼓吹振作如式，侍从如常。皇太子车至妃氏大门外次前，回辂南向。左庶子进当辂前，跪奏称： 左庶子臣某言，请降辂。 俯伏，兴，还侍位。皇太子降辂之次。
车将至，主人设几筵如常，醴女如别仪。妃服褕翟花钗，立於东房，侍从如常。主妇衣礼衣钿钗，立於房户外之西，南向。主人公服出立於大门之内，西向。（在庙则主人以下著祭服。）傧者公服立於主人之左，北向。
左庶子前，跪奏称： 左庶子臣某言，请就位。 俯伏，兴，还侍位。皇太子出次，立於门西，东面，侍卫警跸如常。傧者进受命，出门东，西面曰： 敢请事。 左庶子承传，进跪奏如常。皇太子曰： 以兹初昏，某奉制承命。 左庶子俯伏，兴，传於傧者。入告。主人曰： 某谨敬具以须。 傧者出，传於左庶子，奏如初。傧者入，引主人迎於门外之东，西面再拜。左庶子前跪奏称： 左庶子臣某言，请答拜。 俯伏，兴，还侍位。皇太子答再拜。主人揖皇太子，先入。掌畜者以雁授左庶子，左庶子进，东南向奉授，皇太子既执雁进入，侍卫者量入侍从。及内门，主人让曰： 请皇太子入。 皇太子曰： 某弗敢先。 主人又曰： 固请皇太子入。 皇太子曰： 某固不敢先。 主人揖入，皇太子从入。皇太子入门而左，主人入门而右。及内门，主人揖入。及内霤，将曲揖，当阶揖，皇太子皆报揖。至於阶，主人曰： 请皇太子升。 皇太子曰： 某敢辞。 主人曰： 固请皇太子升。 皇太子曰： 某敢固辞。 主人又曰： 终请皇太子升。 皇太子又曰： 某敢终辞。 主人揖，皇太子报揖。主人升，立於阼阶上，西面。皇太子升，进当房户前，北面跪奠雁，俯伏，兴，再拜，降出。主人不降送。
内厩尉进厌翟於内门外。傅姆导妃，司则前引，出於母左，傅姆在右，保姆在左。（执烛及侍从如式。）父少进，西面戒之，必有正焉，若衣若花，命之曰： 戒之敬之，夙夜无违命。 母戒之西阶上，施衿结帨，命之曰： 勉之敬之，夙夜无违。 庶母及门内施鞶，申之以父母之命，命之曰： 敬恭听宗尔父母之言，夙夜无愆，视诸衿鞶。
妃既出内门，至辂后，皇太子授绥，姆辞不受，曰： 未教，不足与为礼。 妃升辂，乘以几，姆加幜。皇太子驭轮三周，驭者代之。皇太子出大门，乘辂还宫，侍卫如来仪，妃仗次於后。主人使其属送妃以傧从。
同牢
其日，司闺设妃次於东閤内道东，南向，掌筵铺褥席。将夕，司闺设皇太子幄於内殿室西厢，东向，铺地重茵，施屏障。设同牢之席於室内，皇太子之席西厢东向，妃东厢西向。（席皆莞筵纷纯，加藻席缋纯。）席閒量容牢馔。典膳监设洗於东阶东南东西当东霤，南北以堂深，罍水在洗东，篚在洗西，南肆。（篚实以二巾、二爵。）设妃洗在东房近北，罍水在洗西，篚在洗东，北肆。皆加勺巾幂。典膳监先馔於房西墉下：笾豆各二十，簋簠各二，钘各三，瓦甒一，皆加巾幂盖，俎三。樽在室内北墉下，玄酒在西，加幂勺，南柄。（幂夏用纱，冬用緆。）樽在房户外之东，无玄酒，篚在南，实四爵、合卺。（其器皆乌漆，惟以陶，卺以瓢。）
皇太子车至侍臣下马所，车权停，文武侍臣皆下马，车右降立於辂右。车动，车右夹辂而趋。车至左閤，回辂南向。左庶子进当辂前，跪奏称： 左庶子臣某言，请降辂。 俯伏，兴，还侍位。皇太子降辂，入，俟於内殿门外之东，西面，侍卫如常仪，左庶子以下皆退。妃至宫门，卤簿仗卫停於门外，近侍者从如常，入至左閤外，回辂南向。司则进当辂前，启 请妃降辂 。掌筵依式执扇，前后执烛如常仪。妃降辂，就次整饰。司闺引妃诣内殿门西，东面。
皇太子揖妃以入。司闺前引升自西阶，姆从升，执扇烛者陈於东西阶内。皇太子即席东向立，妃即席西向立。司馔进诣阶閒，北面跪奏称： 司馔妾姓言，请具牢馔。 兴。司则承令曰诺。司馔帅其属升，奉馔入设於皇太子及妃座前。酱在席前，菹醢在其北，俎三入陈於豆东，豕俎特於俎北。（豆东，菹醢之东。）司馔设黍於酱东，稷在东，设湆於酱南。（馔要方也。）设对酱於东，（对酱，妇酱也。设之当特俎。）菹醢在其南，北上。设黍於豕俎北，其西稷、稻、粱。设湆於酱北。司馔启会，卻於簋簠之南，对簋簠於北，（启，发也。豆盖，彻於房内。）各加匕箸。设讫，司馔北面跪奏： 馔具。 兴。
皇太子及妃俱坐。司馔跪取脯擩於醢，取韭菹擩醢，授皇太子；又司馔取脯擩於醢，取韭菹擩醢，授妃。皇太子及妃俱受，祭於笾豆之间。司馔兴，取黍实於左手，遍取稷，反於右手，授皇太子。又司馔取黍实於左手，遍取稷，反於右手，授妃。皇太子及妃各受，祭於菹醢之间。司馔俱兴，各立取肺，皆绝末，跪授皇太子及妃；俱受，又祭於菹醢之间。司馔俱以肺加於俎。掌严授皇太子巾，又掌严授妃巾，皇太子及妃俱帨手，以柶扱上钘，遍擩之，祭於上豆之间。司馔品尝皇太子馔，又司馔品尝妃馔。司馔各移黍置於席上，以次跪授肺脊，皇太子及妃皆食以湆酱，三饭卒食。
司馔北面跪奏称： 司馔妾姓言，请进酒。 司则承令曰： 依奏。 兴，司馔二人俱盥手洗爵於房，入室诣酒樽所，酌酒进，北面立。皇太子及妃俱再拜，兴，一人进授爵皇太子，一人以爵授妃，皇太子及妃俱受爵，司馔俱退，北面答再拜。皇太子及妃俱坐，皇太子及妃俱祭酒举酒，司馔各以肝从，司则俱进受虚爵，奠於篚。司馔又俱洗爵酌酒，再酳，皇太子及妃俱受爵，俱饮，司则进受虚爵，奠於篚。三酳用卺，如再酳。皇太子及妃立於席后。司则俱降东阶，洗爵，升，酌於户外樽，进，北面俱奠爵，兴，再拜。皇太子及妃俱答拜。司则俱坐，取爵祭酒，遂饮卒爵，奠爵，遂拜，执爵兴，降，奠爵於篚，还侍位。司馔北面奏称： 司馔妾姓言，牢馔毕。 司则承令曰 诺 。司馔彻馔，设於房。
司则前跪奏称： 司则妾姓言，请殿下入。 俯伏，兴，还侍位。皇太子入於东房，释冕服，著葱褶。司则启妃入帏幄。皇太子及妃俱入室。媵馂皇太子之馔，御馂妃之馔。
妃朝见
其日，昼漏上水一刻，所司列御座於所御殿阼阶上，西面。（其席莞筵纷纯，加藻席画纯，次席黼纯，左右玉几。）司设设皇后座於室户外之西，近北，南向。尚食帅司膳设酒樽於房内东壁下，有坫，加勺幂，（樽用瓦甒，实以醴酒。）笾一豆一，实以脯醢，设於樽北。又设洗於东房，近北，罍水在洗西，篚在洗东，北肆。（篚实以巾幂，觯一，角柶一。）
其日，夙兴，妃沐浴。司则启： 请妃内严。 质明，诸卫帅其属陈布仪仗如常仪，近仗入陈於寝门外。内厩尉进厌翟於正寝西阶之前，南向。司则启： 外办。 妃服褕翟，加首饰以出，降自西阶，升辂，侍卫如常。至降车所，司则赞妃降辂，司言引妃入，仗卫停於閤外，障扇侍从如常。妃至寝门之外，立於西厢，东面。
诸卫勒所部屯门布仗，三仗入陈於所御殿閤外如常。侍中奏： 请内严。 尚仪又奏： 请皇后内严。 妃既至寝门，侍中版奏： 外办。 皇帝服通天冠、绛纱袍以出，升自阼阶，即御座，西向坐，侍卫如常仪。尚仪又奏皇后 外办 。皇后袆衣首饰，司言引尚宫，尚宫引皇后出，即御座，南向坐，侍从如常。妃奉笲枣栗，司馔又执奉笲腶脩以从。司言引妃入立於庭北，再拜。司宾引妃升自西阶，进，东面跪，奠笲於御座前，皇帝抚之，尚食进，彻以东。司言引妃自西阶降，复北面位。奉笲腶脩再拜，司言引妃升，进，北面跪，奠笲於於皇后座前，皇后抚之，尚食进，彻以东。司言引妃退立於西序，东面，又再拜。
司设设妃席於户牖之间，近北，南向。司言引妃立於席西，南向。尚食入东房，盥手洗觯，酌醴齐，加柶，面柄，出，进诣妃席前，北向立。妃进，东面再拜，受醴。尚食荐脯醢於席。妃升席坐，左手执觯，右取脯，擩於醢，祭於笾豆之间；以柶祭醴三，始扱一祭，又扱再祭；降席，进，东面跪，啐醴，建柶，奠觯，兴，东面再拜；跪取觯，兴，即席坐，奠觯於荐东，兴，降席。司宾引妃降自西阶，出閤，乘车还宫，障扇侍从如来仪。
会群臣
皇帝会群臣於太极殿，如正至之仪。唯上寿辞云： 皇太子嘉聘礼成，克崇景福，臣某等不胜庆忭，谨上千秋万岁寿。


职官二十
秩品三（陈后魏北齐）
陈官品：（官品禄秩班次，多因梁制。）
第一品相国丞相太宰太傅太保大司马大将军太尉司徒司空开府仪同三司巴陵王、汝阴王后尚书令郡王（爵）
第二品中书监尚书左仆射、右仆射特进太子二傅左右光禄大夫嗣王（爵）蕃王（爵）开国郡公（爵）开国县公（爵）
第三品中书令侍中散骑常侍领、护军中领护军吏部尚书列曹尚书金紫光禄大夫光禄大夫左右卫将军御史中丞太后卫尉、太仆、少府三卿太常卿宗正卿太府卿卫尉卿司农卿少府卿廷尉卿光禄卿大匠卿太仆卿鸿胪卿大舟卿太子詹事国子祭酒扬州刺史南徐、东扬州刺史皇弟皇子封国王世子开国县侯（爵）
第四品通直散骑常侍员外散骑常侍黄门侍郎秘书监左右骁骑将军左右游击将军太子中庶子太子左右卫率朱衣直閤云骑将军游骑将军中书侍郎尚书左右丞尚书吏部侍郎、郎中太子三卿太中大夫中散大夫司徒左右长史诸王师国子博士荆江南兖郢湘雍等州刺史嗣王、蕃王、郡公、县公等世子开国县伯（爵）
第五品秘书丞明堂令太庙令帝陵令散骑侍郎前左右后军将军左右中郎将大长秋太子中舍人、庶子豫益广衡等州、青州领冀州、北兖北徐等州、梁州领南秦州、司南梁交越桂霍宁等十五州刺史丹阳尹会稽太守吴郡太守吴兴太守侯世子皇弟皇子府谘议参军皇弟皇子府版谘议参军皇弟皇子府长史皇弟皇子府版长史皇弟皇子府司马皇弟皇子府版司马皇弟皇子公府从事中郎开国县子（爵）
第六品通直散骑侍郎著作郎步兵、射声、长水、越骑、屯骑五校尉太子洗马太子步兵、翊军、屯骑三校尉司徒左西掾属皇弟皇子友皇弟皇子公府属五经博士子男世子万户以上郡太守、内史、相嗣王府皇弟皇子之庶子府谘议参军嗣王府皇弟皇子之庶子府长史、司马庶姓公府谘议参军庶姓公府长史、司马嗣王府庶姓公府从事中郎皇弟皇子府中录事参军、版府中录事参军、中记室参军、版中记室参军、中直兵参军、版中直兵参军扬州别驾中从事皇弟皇子南徐荆江南兖郢湘雍州别驾中从事开国县男（爵）
第七品给事中员外散骑侍郎秘书著作佐郎奉车、驸马、骑都尉武贲中郎将羽林监冗从仆射谒者仆射南台治书侍御史太子舍人太子门大夫太子旅贲中郎将、冗从仆射司徒主簿司徒祭酒领护军长史、司马廷尉正、监、评皇弟皇子府录事记室中兵等参军、版录事记室中兵等参军、功曹史、主簿公府祭酒皇弟皇子府文学嗣王庶姓公府掾属太子二傅丞蕃王府谘议参军蕃王府版谘议参军蕃王府长史、司马庶姓持节府谘议参军庶姓非公不持节府将军置长史庶姓持节府版谘议参军庶姓持节府长史、司马嗣王府皇弟皇子之庶子及庶姓公府中录事、中记室、中直兵参军及版中录事、中记室、中直兵参军不满万户太守、内史、相丹阳会稽吴郡吴兴及万户郡丞建康令建康正、监、评沐食侯（爵）
第八品中书通事舍人积射、强弩、武卫等将军公车令太子左右积弩将军奉朝请武卫常侍太后三卿丞十二卿丞大长秋丞左右卫司马太子詹事丞胄子律博士皇弟皇子府正参军、版正参军、行参军、版行参军嗣王府皇弟皇子之庶子府录事记室中兵参军、版录事记室中兵参军、功曹史、主簿庶姓非公不持节诸将军置主簿庶姓公府录事记室中兵参军、版录事记室中兵参军、主簿嗣王府庶姓公府祭酒蕃王府中录事记室直兵参军、版中录事记室直兵参军庶姓持节府中录事记室直兵参军、板中录事记室直兵参军太子太傅五官功曹史、主簿少傅五官功曹史、主簿太学博士国子助教司樽郎安蛮戎越校尉中郎将等府长史蛮戎越校尉中郎将等府版长史蛮戎越校尉中郎将等司马庶姓南徐荆江南兖郢湘雍等州别驾中从事不满万户以下郡丞五千户以上县令、相皇弟皇子国郎中令、大农、中尉乡亭侯（爵）
第九品南台侍御史左右二卫殿中将军东宫通事舍人材官将军太子左右二卫率殿中将军丞嗣王府皇弟皇子之庶子府正参军、版正参军、行参军、版行参军庶姓公府正参军、版正参军蕃王府录事记室中兵等参军、版录事记室中兵等参军、功曹史、主簿、正参军、版正参军、行参军、版行参军庶姓持节府录事记室中兵等参军、版录事记室中兵等参军、功曹史、主簿庶姓荆河益广衡青冀北兖北徐梁秦司南徐等州别驾中从事史扬州主簿、西曹及祭酒、议曹二从事南徐州主簿、西曹及祭酒、议曹二从事皇弟皇子诸州主簿、西曹不满五千户以下县令、相皇弟皇子国常侍、侍郎嗣王国郎中令、大农、中尉嗣王国常侍蕃王国郎中令、大农、中尉开国中关外侯（爵）
右承梁制，而又置相国，位列丞相上，并及丞相、太宰、太傅、太保、大司马、大将军并以为赠官。定令尚书置五员，郎二十一员。其馀并遵梁制，为十八班。官数未详。大抵其官唯论清浊，从浊得官微清，则胜於转。自十二班以上，并诏授。表启不称姓。从十一班至九班，礼数复为一等。又流外有七班，此是寒微士人为之。从此班者，方得进登第一班。
后魏百官：（后魏官，初有九品及有从品。每一品之中，又有上中下三等之差。至孝文太和二十三年，改次职令，除其中等，而有上下二等，以为永制。其今所列者是也。）
第一品太师太傅太保王（爵）大司马大将军太尉司徒司空开国郡公（爵）
从一品仪同三司开国县公（爵）都督中外诸军事诸开府散公（爵）
第二品太子太师、太傅、太保特进尚书令骠骑、车骑将军（二将军加大者，位在都督中外之下。）卫将军（加大者，位在太子太师上。）四征将军（加大者，位次卫大将军。）诸将军加大者左右光禄大夫开国县侯（爵）
从二品尚书仆射（若并置者则左居上。）中书监司州牧四镇将军（加大者，次卫将军。）中军、镇军、抚军将军（三将军加大者，四镇同之。）金紫光禄大夫散侯（爵）
第三品吏部尚书四安将军中领军、中护军（二军加将军，则去中，位次抚军。）太常光禄勋卫尉太子少师、少傅、少保中书令太子詹事侍中诸曹尚书四平将军太仆廷尉大鸿胪宗正大司农太府河南尹上州刺史秘书监诸王师银青光禄大夫前左右后将军左右卫将军开国县伯（爵）
从三品散骑常侍四方中郎将护匈奴羌戎夷蛮越中郎将国子祭酒御史中尉大长秋卿将作大匠征虏将军二大二公长史太子左右卫率武卫将军冠军将军护羌戎夷蛮越校尉太中大夫辅国将军中州刺史龙骧将军散伯（爵）
第四品二大二公司马太常、光禄、卫尉三少卿尚书吏部郎中给事黄门侍郎太子中庶子司空、皇子长史太仆、廷尉、大鸿胪、宗正、大司农、太府六少卿中常侍中尹城门校尉骁骑、游击将军从一品将军开府长史司空、皇子司马
以前上阶
镇远、安远、平远、建义、建忠、建节、立义、立忠、立节、恢武、勇武、曜武、昭武等将军从第一品将军开府司马通直散骑常侍司从谘议参军中散大夫下州刺史上郡太守、内史、相开国县子（爵）
从四品中坚、中垒将军尚书左丞二大二公谘议参军司州别驾从事史第二品将军始蕃王长史太子家令、率更令、仆中书侍郎太子庶子第二品将军始蕃王司马前左右后军将军
以前上阶
宁朔、建威、振威、奋威、扬威、广威等将军谏议大夫尚书右丞司空、皇子谘议参军事司州治中从事史左右中郎将建武、振武、奋武、扬武、广武将军从一品将军开府谘议参军事散子（爵）
第五品宁远、鹰扬、折冲、扬烈等将军从二品将军二蕃王长史二大二公从事中郎秘书丞皇子友国子博士散骑侍郎太子中舍人员外散骑常侍从二品将军二蕃王司马
以前上阶
射声、越骑、屯骑、步兵、长水等校尉司空、皇子之开府从事中郎第二品将军始蕃王谘议参军开府从事中郎中郡太守、内史、相开国县男（爵）
从五品伏波、凌江、平汉将军第三品将军三蕃王长史二大二公掾属著作郎通直散骑侍郎太子洗马从二品将军二蕃王谘议参军事第三品将军三蕃王司马奉车都尉
以前上阶
太子屯骑、步兵、翊军校尉都水使者司空、皇子之开府掾属领护长史、司马归义、率义、顺义、朝服侯轻车、威远、虎威等将军开府掾属洛阳令中给事中散男（爵）
第六品宣威、明威将军从三品将军长史二大二公主簿及录事参军事皇子郎中令司空主簿司空、皇子录事参军事从三品将军司马三品将军三蕃王谘议参军事二大二公功曹、记室、户曹、仓曹、中兵参军事皇子文学治书侍御史谒者仆射从一品将军开府录事参军司空皇子功曹、记室、户曹、仓曹、中兵参军事皇子功曹史
以前上阶
河南郡丞虎贲中郎将羽林监冗从仆射驸马都尉廷尉正、监、评尚书诸曹郎中中书舍人从一品将军府功曹、记室、户曹、仓曹、中兵参军事，功曹史下郡太守、内史、相上县令、相
从六品襄威将军厉威将军第二品将军始蕃王录事参军事二大二公诸曹行参军事给事中太子门大夫皇子大农骑都尉符玺郎
以前上阶
从二品将军二蕃王录事参军事皇子主簿司空、皇子诸曹行参军事第二品将军始蕃王功曹、记室、户曹、仓曹、中兵参军事，功曹史正一品将军开府主簿、诸曹参军事从二品将军二蕃王功曹、记室、户曹、仓曹、中兵参军事，功曹史太子舍人太常、光禄勋、卫尉丞
第七品威烈、威寇、威虏、威戎、威武将军四品正从将军长史、司马二大二公祭酒三品将军三蕃王录事参军司空、皇子之开府祭酒王公国郎中令武烈、武毅、武奋将军积弩、积射将军员外散骑侍郎皇子中尉二大二公参军事及诸曹行参军开府祭酒司空、皇子参军事及诸曹行参军
以前上阶
从三品将军录事参军事二品将军始蕃王主簿、诸曹行参军事从一品将军开府诸曹行参军事三品将军三蕃王功曹、记室、户曹、仓曹、中兵参军，功曹史二品将军二蕃王主簿、诸曹行参军事二卫司马讨寇、讨虏、讨难、讨夷将军从三品将军功曹、户曹、仓曹、中兵参军詹事丞六卿丞秘书郎中著作佐郎中县令、相
从七品荡寇、荡虏、荡难、荡逆将军五品正从将军长史、司马强弩将军二大二公行参军司空、皇子行参军二品将军始蕃王诸曹行参军事二品将军三蕃王主簿及诸曹行参军三品将军三蕃王主簿、列曹参军从一品将军开府行参军王公国大农
以前上阶
太学博士皇子常侍太常博士武骑常侍从二品将军二蕃王行参军事及诸曹行参军事从三品将军主簿及诸曹行参军事四品正从将军录事、功曹、仓曹、中兵参军事司州主簿奉朝请国子助教
第八品殄寇、殄虏、殄难、殄夷将军二品将军始蕃王行参军事三品将军三蕃王行参军事及诸曹行参军事四品正从将军主簿及诸曹行参军事侯伯国郎中令司州西曹书佐殿内将军皇子侍郎大长秋丞
以前上阶
侍御史协律郎辨章郎从二品将军二蕃王行参军从三品将军行参军事及诸曹行参军事五品正从将军录事、功曹、户曹、仓曹、中兵参军王公国中尉司州祭酒从事史下县令、相
从八品扫寇、扫虏、扫难、扫逆将军司州议曹从事史二大二公长兼行参军公车令符节令诸署令千石以上者中黄门令门下录事尚书都令史主书令史殿中侍御史中谒者仆射中黄门冗从仆射
以前上阶
宫门仆射侯伯国大农司空、皇子长兼行参军二大二公长兼行参军皇子上中下将军皇子中大夫、二率丞四品正从将军诸曹行参军事王公国常侍厉武、厉锋、虎牙、虎奋将军五品正从将军主簿、诸曹行参军司州文学从一品将军开府长兼行参军员外将军
第九品旷野、横野将军子男国郎中令太祝令诸署令六百石以上者中黄门公主家令皇子典书令四门小学博士律博士校书郎二大二公参军督护都水参军检校御史
以前上阶
王公国侍郎侯伯国中尉谒者太子三卿丞五品正从将军列曹行参军司空、皇子参军督护二品将军始蕃王长兼行参军从一品将军开府参军督护殿内司马督
从九品偏、裨将军太子厩长监淮海津都尉诸局都尉皇子典祠、学官令皇子典卫令王公国上、中、下将军王公国中大夫诸署令不满六百石者
以前上阶
二品将军始蕃王参军督护从二品将军二蕃王长兼行参军太常光禄卫尉领护詹事功曹、五官、治礼郎子男国大农小黄门员外司马督
右内外文武官七千七百六十四人，（二千三百七十一人内，五千三百九十三人外，州刺史、郡太守、县令长等。）内文学学生三千人，都计内外官及学生一万七百六十四人。其京城诸司令史及诸色职掌人及外州郡县属官并诸色职掌人等并未详，命数亦未详。按魏氏之初，法制简略，设官分职，多因事宜，罕依故实，诚非经远。既列九品，每品又分为上中下三等。至孝文帝太和十八年定令，方有伦序。今所录者，以此为正焉。又按前代职次，皆无从品，魏氏始有之。自四品以下，正从又分为上下阶，亦一代之别制也。
北齐职品：
正一品太师太傅太保王大司马大将军太尉公司徒公司空公
从一品开府仪同三司开国郡公（爵）
正二品仪同三司太子太师、太傅、太保特进尚书令骠骑、车骑将军（二将军加大者，在开国郡公下。）卫将军（加大者，在太子太师上。）四征将军（加大者，次卫大将军。）左右光禄大夫散郡公、开国县公（爵）
从二品尚书仆射中书监司州牧四镇将军（加大者，次四征。）中军、镇军、抚军将军领军、（加大者，次尚书令下。）护军、翊军将军金紫光禄大夫散县公、开国县侯（爵）
正三品吏部尚书四安将军中领军中护军太常、光禄、卫尉卿太子少师、少傅、少保中书令太子詹事侍中诸曹尚书四平将军诸王师大宗正、太仆、太理、鸿胪、司农、太府卿清都尹三等上州刺史左卫将军右卫将军秘书监银青光禄大夫散县侯（爵）开国县伯（爵）
从三品散骑常侍三等中州刺史司徒左长史四方中郎将护匈奴、羌戎、夷、蛮越中郎将国子祭酒御史中丞中侍中长秋卿将作大匠冠军将军太尉长史领左右将军武卫将军太子左卫率太子右卫率辅国将军护匈奴、羌戎、夷、蛮越校尉太中大夫龙骧将军散县伯（爵）三等上郡太守
正四品镇远、安远将军太常、光禄、卫尉少卿尚书吏部郎中给事黄门侍郎太子中庶子司徒右长史司空长史三公府司马中常侍中尹城门校尉虎骑、云骑、骁骑、游击等将军大宗正、太仆、大理、鸿胪、司农、太府少卿
以前上阶
建忠、建节将军通直散骑常侍诸开府长史中散大夫三等下州刺史三等镇将诸开府司马开国县子（爵）
从四品中坚、中垒将军尚书左丞三公府谘议参军事司州别驾从事史三等上州长史太子家令、率更令、仆前左右后军将军中书侍郎太子庶子三等中郡太守左右备身正都督刀剑备身正都督备身正都督御仗正都督直荡正都督三等上州司马
以前上阶
振威、奋威将军谏议大夫尚书右丞诸开府谘议参军司州治中从事史左右中郎将步兵、越骑、射声、屯骑、长水校尉朱衣直閤直閤将军太子骑官及内直备身正都督三等镇副将散县子（爵）
第五品广德、弘义将军太子备身正都督、直入、直卫正都督领左右、三等中州长史三公府从事中郎秘书丞皇子友国子博士散骑侍郎太子中舍人员外散骑常侍三等中州司马
以前上阶
折冲、制胜将军主衣都统尚食、尚药典御太子旅骑、屯卫、典军校尉领护府长史、司马诸开府从事中郎开国县男（爵）
从五品伏波、凌江将军三等下州长史三公府掾属著作郎通直散骑侍郎太子洗马左右备身刀剑备身副都督御仗、直荡副都督左右直长中尚药、中尚食典御三等下州司马
以前上阶
轻车、楼船将军驸马都尉翊卫正都督直寝、直斋奉车都尉都水使者诸开府掾属崇圣、归义、归正、归命、归德侯清都郡丞治书侍御史邺临漳成安三县令中给事中三等下郡太守大理司直太子直閤、二卫队主太子骑官备身副都督、内直备身副都督开国乡男（爵）散县男（爵）
正六品劲武、昭勇将军尚书诸曹郎中中书舍人三公府主簿三等上州别驾从事史四中府长史三等镇长史三公府录事、功曹、记室、户曹、仓曹、中兵参军事皇子文学谒者仆射皇子郎中令
以前上阶
明威、显信将军太子备身副都督四中府司马虎贲中郎将羽林监冗从仆射直入副都督千牛备身大理正、监、评侍御师诸开府录事、功曹、记室、户曹、仓曹、中兵参军事三等上州录事参军事、治中从事史三等上郡丞三等上县令太子内直监平准署令
从六品度辽将军横海将军直突都督三等中州别驾从事史三公府诸曹行参军事给事中太子门大夫三等上州功曹、仓曹、中兵参军事皇子大农骑都尉直后符玺郎中三等中州录事参军事
以前上阶
逾岷、越障将军直卫副都督三等中州治中从事史诸开府主簿、诸曹行参军太子舍人三等中州功曹、仓曹、中兵参军事三寺丞太子直前太子副直监太子诸队主
正七品戎昭、武毅将军勋武前锋正都督三公府东西閤祭酒三等下州别驾从事史三等上州府主簿、诸曹参军事三等下州录事参军事四中府录事参军事王公国郎中令积弩、积射将军员外散骑常侍皇子中尉三公府参军事及诸曹行参军
以前上阶
雄烈、恢猛将军翊卫副都督诸开府东西閤祭酒及参军事、诸曹行参军三等下州功曹、仓曹、中兵参军事四中府功曹、仓曹、中兵参军三等中州主簿、诸曹参军事二卫府司马詹事府丞左右备身五职三等镇录事参军六寺丞秘书郎中著作佐郎太子侍医太子骑尉太子骑官备身五职（都将、别将、统军、军主、幢主是也。下同。）三等中郡丞三等中县令
从七品扬麾、耀锋将军勋武前锋副都督强弩将军三公府行参军三等上州参军事、诸曹行参军事三等下州府主簿、诸曹参军事四中府诸曹参军事王公国大农长秋寺丞将作寺丞太子二率坊司马三等镇仓曹、中兵参军事
以前上阶
荡边、开域将军勋武前锋散都督太学博士皇子常侍太常博士武骑常侍左右备身五职三等中州参军事及诸曹行参军诸开府行参军奉朝请国子助教公车、京邑二市署令三等镇诸曹参军事三县丞侍御史尚食、尚药丞斋帅中尚食、中尚药等丞太子直后、二卫队副前锋正都督太子骑官备身太子内直备身五职诸戍主诸军主
正八品静漠、绥戎将军协律郎三等上州行参军三等下州参军事、诸曹参军事四中府诸曹行参军侯伯国郎中令殿中将军皇子侍郎
以前上阶
平越、殄夷将军刀剑备身五职前锋副都督太子内直备身主书殿中侍御史太子典膳、药藏丞太子斋帅三等中州行参军王公国中尉三公府典签三等镇铠曹行参军三等下郡丞三等下县令
从八品飞骑、隼击将军三公府长兼左右户行参军及长兼行参军门下录事尚书都令史检校御史诸陵、太庙令大乐、武库诸署令衣冠将军太仓、典客、骅骝、钩盾、鼓吹、守宫、左右尚方、左藏、太官、掖庭、司染、典农、左右龙、左右牝、冶东西、驼牛、司羊诸署令诸开府典签中谒者仆射中黄门冗从仆射
以前上阶
虎牙、虎奋将军备身御仗五职宫门署仆射大子备身五职侯伯国大农皇子上、中、下将军皇太子上、中大夫王公国常侍诸开府长兼左右户行参军及长兼行参军员外将军勋武前锋五职司州及三等上州典签太子诸队副诸戍副诸军副清都郡丞
正九品清野将军子男国郎中令太祝、导官、太史、太医、黄藏、卫士、细作诸署令内谒者局统三等上州长兼行参军中黄门太子内坊令公主家令皇子防閤皇子典书令四门博士大理律博士校书郎三公府参军督护都水参军七部尉诸郡尉
以前上阶
横野将军王公国侍郎侯伯国中尉、谒者太子三寺丞诸开府参军督护殿中司马督御仗太子食官、中盾、典仓令太子备身平准署丞公车署丞三等中州典签
从九品偏将军诸宫教博士太子司藏、厩牧令太子校书诸署别部局都尉及合昌、方城局都尉诸关津尉三等上州参军督护三等中州长兼行参军秘书省正字皇子典书、典祠、学官、典卫等令王公国上中下将军、上中大夫廪牺、太宰、司仪、左校、中宫仆、奚官、肴藏、清潭、典寺、乘黄、车府、籍田、华林、甄官诸署令诸县丞
以前上阶
裨将军领护府、太常光禄卫尉三寺、詹事府功曹、五官、治礼郎子男国大农小黄门员外司马督太学助教诸幢主廷尉中侍中省录事三等下州典签尚书省、门下省、中书省医师
右内品二千三百二十二人，国子、太学、四门等学生并尚书都令史、门下通事主事等令史五百九十六人，都计文武官及学生、令史等总二千九百一十八人。其诸省台府，因其繁简而置吏，有令史、书令史、书史之属。又各置曹兵，以供其役。其员因繁简而立。其馀司专其事者，各因事立名，条流甚众，不可得而具也。其州郡官及命数并未详。


刑法六
肉刑议（汉后汉魏晋东晋）
汉文帝十三年，齐太仓令淳于意有罪，逮系长安当刑。其女缇萦上书曰： 妾父为吏，齐中皆称廉平，今坐法当刑。妾痛死者不可复生，刑者不可复属，（属，联也。之欲反。）虽欲改过自新，其道无繇。妾愿没入为官婢，赎父刑罪。 天子怜悲其意，遂下令曰： 盖闻有虞氏之时，画衣冠、异章服以为戮，而人弗犯。今法有肉刑三，（黥、劓二，刖左右趾合一。）而奸不止，吾甚自愧！夫训道不纯，愚人陷焉。诗曰： 恺悌君子，民之父母。 今刑者，断支体，刻肌肤，终身不息。（息，生也。）或欲改行为善，而道无繇，岂称为民父母之意哉！其除肉刑。 丞相张苍、御史大夫冯敬奏： 议正律令：诸当完者，完为城旦舂；当黥者，髡钳为城旦舂；当劓者，笞三百；当斩左趾者，笞五百。 （其制具刑制上篇。）
班固曰：
善乎！孙卿之论刑也，曰： 时俗之为说者，以为治古无肉刑，（治古，谓上古至治之时。）有象刑墨黥之属，菲履赭衣而不纯，（菲，草履也。纯，缘也。衣不加缘，示有耻也。菲，扶味反。纯，之允反。）是不然矣。以为治古，则人莫触罪邪，岂独无肉刑哉，亦不待象刑矣。（人不犯法，则象刑无所施。）以为人或触罪矣，而直轻其刑，是杀人者不死，而伤人者不刑也。罪至重而刑至轻，人无所畏，乱莫大焉。凡制刑之本，将以禁暴恶，以惩其未也。（惩，止也。）杀人者不死，伤人者不刑，是惠暴而宽恶也。故象刑非生於治古，方起於乱今也。（古无象刑也，所以有象刑之言者，近起今人恶刑之重，故远推治古之圣君但以象刑，而天下自理也。）凡爵列官职，赏庆刑罚，皆以类相从者也。一物失称，乱之端也。（称，宜也。）德不称位，能不称官，赏不当功，刑不当罪，不祥莫大焉。夫征暴诛悖，治之盛也。杀人者死，伤人者刑，是百王之所同，未有知其所由来者也。故治则刑重，乱则刑轻，（代所以治者，乃刑重也；所以乱者，乃刑轻也。）犯治之罪固重，犯乱之罪固轻也。书云： 刑罚代重代轻。 此之谓也。 （周书甫刑之辞也。刑罚轻重，各随其时。）所谓 象刑惟明 者，言象天道而作刑，（虞书益稷曰： 咎繇方祗厥叙，方施象刑惟明。 言敬其次序，施用刑法，皆明白也。）安有菲屦赭衣者哉？
孙卿之言既然，又因俗说而论之曰：禹承尧舜之后，自以德衰而制肉刑，汤武顺而行之者，以俗薄於唐虞故也。今汉承衰周暴秦极弊之流，俗已薄於三代，而行尧舜之制，是犹以鞿而御駻突，（以绳缚马口谓之曰鞿。駻突，恶马也。马络头曰羁。）违救时之宜矣。且除肉刑者，本欲以全人也，今去髡钳一等，转而入於大辟。以死罔人，失本惠矣。（罔，谓罗网。）故死者岁以万数，刑重之所致也。至乎穿窬之盗，忿怒伤人，男女淫佚，吏为奸赃，（佚与逸同。）若此之恶，髡钳之罚又不足以惩也。故刑者岁十万数，人既不畏，又曾不耻，刑轻之所生也。故俗之能吏，公以杀盗为威，专杀者胜任，奉法者不理，乱名伤制，不可胜条。是以罔密而奸不塞，刑蕃而人愈嫚。（塞，止也。蕃，多也，音扶元反。嫚与慢同。）必世而未仁，百年而不胜残，诚以礼乐阙而刑不正也。岂宜惟思所以清源正本之论，删定律令，撰（音撰）二百章，以应大辟。其馀罪次，於古当生，今独死者，皆可募行肉刑。（欲死邪，欲腐邪？）及伤人与盗，吏受赇枉法，男女淫乱，皆复古刑，为三千章。诋欺文致微细之法，悉蠲除。（诋，谓诬也，丁礼反。）如此，则刑可畏而禁易避，吏不专杀，法无二门，轻重当罪，人命得全，合刑罚之中，殷天人之和，（殷亦中也。）顺稽古之制，成时雍之化矣。
后汉献帝之时，天下既乱，刑罚不足以惩恶，於是名儒大才崔实、郑玄、陈纪之徒，咸以为宜复肉刑。及曹公令荀彧博访百官，欲复申之，少府孔融议以为： 古者敦厖，善否区别，吏端刑清，政无过失，百姓有罪，皆自取之。末代凌迟，风化坏乱，政挠其俗，法害其教。故曰 上失其道，人散久矣 。而欲绳之以古刑，投之以残弃，非所谓与时消息也。纣剒朝涉之胫，天下谓之无道。九牧之地，千八百君，若各刖一人，是天下常有千八百纣也，求俗休和，弗可得已。且被刑之人，虑不念生，志在思死，类多趋恶，莫复归正。夙沙乱齐，伊戾祸宋，赵高、英布为世大患，不能止人遂为非也。虽忠如鬻拳，信如卞和，智如孙膑，冤如巷伯，才如史迁，达如子政，一罹刀锯，没世不齿。是太甲之思庸，穆公之霸秦，陈汤之都赖，魏尚之临边，无所复施也。汉开改恶之路，凡为此。故明德之君，远度深惟，弃短就长，不苟革其政者也。 朝廷善之，卒不改焉。
魏武秉汉政，下令又欲复肉刑，御史中丞陈群深陈其便，相国锺繇亦赞成之，奉常王循不同其议。魏武亦难以藩国改汉朝之制，遂不行。
至齐王芳正始中，征西将军夏侯玄、河南尹李胜又议肉刑，竟不能决。夏侯太初著论曰： 夫天地之性，人物之道，岂自然当有犯，何荀、班论曰： 治则刑重，乱则刑轻。 又曰： 杀人者死，伤人者刑，是百王之所同也。 夫死刑者，杀妖逆也，伤人者不改，斯亦妖逆之类也，如其可改，此则无取於肉刑也。如云 死刑过制，生刑易犯 。 罪次於古当生，今触死者，皆可募行肉刑。及伤人与盗，吏受赇枉法，男女淫乱，皆复古刑 。斯罔之於死，则陷之肉刑矣，舍死折骸，又何辜邪？犹称以 满堂而聚饮，有一人向隅而泣者，则一堂为之不乐 ，此亦愿理其平，而必以肉刑施之，是仁於当杀而忍於断割，惧於易犯而安於为虐。哀泣奚由而息，堂上焉得泰邪？仲尼曰： 既富且教。 又曰： 苟子之不欲，虽赏之不窃。 何用断截乎！下愚不移，以恶自终，所谓翦妖也。若饥寒流沟壑，虽大辟不能制也，而况肉刑哉！赭衣满道，有鼻者丑，终无益矣。 李胜曰： 且肉刑之作，乃自上古。书载 五刑有服 ，又曰 天讨有罪，而五刑五用哉 。割劓之属也。周官之制，亦著五刑。历三代，经至治，周公行之，孔子不议也。今诸议者惟以断截为虐，岂不轻於死亡邪？云 妖逆是翦，以除大灾 ，此明治世之不能去就矣。夫杀之与刑，皆非天地自然之理，不得已而用之也。伤人者不改，则刖劓何以改之？何为疾其不改，便当陷之於死地乎？妖逆者惩之而已，岂必除之邪？刑一人而戒千万人，何取一人之能改哉！盗断其足，淫而宫之，虽欲不改，复安所施。而全其命，惩其心，何伤於大德？今有弱子，罪当大辟，问其慈父，必请其肉刑代之矣。慈父犹施之於弱子，况君加之百姓哉！且蝮蛇螫手，则壮士断其腕；系蹄在足，则猛兽绝其蹯：（扶元反。）盖毁支而全生者也。夫一人哀泣，一堂为之不乐，此言杀戮，谓之不当也，何事於肉刑之间哉？赭衣满道，有鼻者丑，当此时也，长城之役死者相继，六经之儒填谷满坑，何恤於鼻之好丑乎？此吾子故犹哀刑而不悼死也。 夏侯答曰： 圣贤之治世也，能使民迁善而自新，故易曰 小惩而大戒 。陷夫死者，不戒者也。能惩戒则无刻截，刻截则不得反善矣。 李又曰： 易曰： 屦校灭趾，无咎。 仲尼解曰： 小惩而大戒，此小人之福也。 灭趾，谓去足，为小惩明矣。 夏侯答曰： 暴之取死，此自然也。伤人不改，纵暴滋多，杀之可也。伤人而能改悔，则岂须肉刑而后止哉？杀以除暴，自然理也。断截之政，末俗之所云耳。孔少府曰： 杀人无死，斫人有小疮，故刖趾不可以报尸，而髡不足以偿伤。 伤人一寸，而断其支体，为罚已重，不厌众心也。 李又曰： 暴之取死，亦有由来，非自然也。伤人不改，亦治道未洽，而刑轻不足以大戒。若刑之与杀，俱非自然，而刑轻於杀，何云残酷哉？夫刖趾不可报尸，诚然；髡输固不足以偿伤。伤人一寸，而断其支体，为罪已重；夷人之面，截其手足，以髡输偿之，不亦轻乎？但虑其重，不惟其轻，不其偏哉！孔氏之议，恐未足为雅论师也。 （凡往复十六，文多不载。）
丁谧又论曰： 尧典曰： 象以典刑，流宥五刑，鞭作官刑，朴作教刑，金作赎刑，眚灾肆赦，怙终贼刑。 咎繇曰： 天讨有罪，五刑五用哉。 吕刑曰： 蚩尤惟始作乱，延及于平人，罔不寇贼鸱义，奸宄寇攘矫虔。苗人弗用灵，惟作五虐之刑曰法，杀戮无辜，爰始淫为劓、刵、椓、黥。 按此肉刑在於蚩尤之代，而尧、舜以流放代之，故黥、劓之文不载唐、虞之籍，而五刑之数亦不具於圣人之旨也。禹承舜禅，与尧同治，必不释二圣而远，则凶顽固可知矣。汤武之王，独将奚取於吕侯？故叔向云： 三辟之兴，皆叔世也。 此则近君子有徵之言矣。
晋武帝初，廷尉刘颂上言曰：
臣昔上行肉刑，窃以为议者拘孝文之小仁，而轻违圣王之典刑，未详之甚，莫过於此。
今死刑重，故非命者众；生刑轻，故罪不禁奸。所以然者，肉刑不用之所致也。今为徒者，类性元恶不轨之族也，去家悬远，作役山谷，饥寒切身，志不聊生，虽有廉士介者，苟虑不首死，则皆为盗贼，岂况本性奸凶无赖之徒乎！又令徒富者输财，解日归家，乃无役之人也。贫者起於奸盗，又不制之虏也。不刑，则罪无所禁；不制，则群恶横肆。为法若此，近不尽善也。
古者用刑以止刑，今反於此：诸重犯亡者，发过三寸辄重髡之，此以刑生刑；加作一岁，此以徒生徒也。亡者积多，系囚猥畜。议者曰囚不可不赦，复从而赦之，此为刑不制罪，法不胜奸。下知法之不胜，相聚而谋为不轨，月异而岁不同。故自顷年以来，奸恶陵暴，所在充斥。议者不深思此故，而曰肉刑於名忤听。忤听孰与贼盗不禁？
圣王之制肉刑，远有深理，其事可得而言，非徒惩其畏剥割之痛而不为也，乃去其为恶之具，使夫奸人无用复肆其志，止奸绝本，理之尽也。亡者刖足，无所用复亡；盗者截手，无所用复盗；淫者割其势，理亦如之。除恶塞源，莫善於此，非徒然也。此等已刑之后，便各归家，父母妻子，共相养恤，不流离於涂路。有今之困，疮愈可役，上准古制，随宜业作，虽已刑残，不为虚弃，而所患都塞，又生育繁阜之道自若也。
今宜取死刑之限轻，及三犯逃亡淫盗，悉以肉刑代之。其三岁刑以下，已自杖罚遣，又宜制其罚数，使有常限，不得减此。其有宜重者，又任之官长。应四、五岁刑者，皆髡笞，笞至一百，稍行，使各有差，悉不复居作。然后刑不复生刑，徒不复生徒，而残体为戮，终身作戒。人见其痛，畏而不犯，必数倍於今。且为恶者随发被刑，去其为恶之具，此为已刑者皆良士也，岂与全其为奸之手足，而蹴居必死之穷地同哉！而犹曰肉刑不可用，臣窃以为不识时务之甚也。
周礼三赦三宥，施於老幼悼耄，黔黎不属逮者，此非为恶之所出，故刑法逆舍而宥之。至於自非此族，犯罪则必刑而无赦，此政之理也。暨至后代，以时险多难，因赦解结，权而行之，又不以宽罪人也。而今恒以罪积狱繁，赦以散之，是以赦愈数而狱愈塞，如此不已，将至不胜。原其所由，肉刑不用之故也。今行肉刑，之徒不积，且为恶无具则奸息。去此二端，狱不得繁，故无取於数赦，於政体胜矣。
疏上，又不见省。
东晋元帝即位，廷尉卫展上言： 古者肉刑，事经前圣，汉文除之，增加大辟。今人户凋荒，百不遗一，而刑法峻重，非句践养胎之义也。 诏内外通议。於是王导等议，以： 肉刑之典，由来尚矣。肇自古先，以及三代，圣哲明王所未曾改也，岂是汉文常主所能易者乎！时萧曹已没，绛灌之徒不能正其义。逮班固深论其事，以为外有轻刑之名，内实杀人。又死刑太重，生刑太轻，生刑纵於上，死刑怨於下，轻重失当，故刑政不中也。且原先王之造刑也，非以过怒也，非以残人也，所以救奸，所以当罪。今盗者窃人之财，淫者好人之色，亡者避叛之役，皆无杀害也，则加之以刑。刑之则止，而加之斩戮，戮过其罪，死不可生，纵虐於此，岁以巨计。此乃仁人君子所不忍闻，而况行之於政乎！或者乃曰，死犹不惩，而况於刑？然甿者冥也，其至愚矣，虽加斩戮，忽为灰土，死事日往，生欲日存，未以为改。若刑诸市朝，朝夕鉴戒，刑者咏为恶之永痛，恶者睹残刖之长废，故足惧也。然后知先王之轻刑以御物，明诫以惩愚，其理远矣。 尚书令刁协等议以： 今中兴祚崇，大命惟新，诚宜设肉刑宽法以育人。然惧群小愚蔽，习玩所见而忽异闻，或未能咸服。愚谓行刑之时，先明申法令，乐刑者刖，甘死者杀，则心服矣。古典刑不上大夫，今士人有犯者，谓宜如旧，不在刑例，则进退为允。 尚书周顗等议，以为： 复肉刑以代死，诚是圣王之至德，哀矜之弘覆。然窃以为刑罚轻重，随时而作。时人少罪而易威，则从轻而宽之；时人多罪而难威，则宜死刑而济之。肉刑平代所应立，非救弊之宜也。方今圣化草创，人有馀奸，习恶之徒，为非未已，截头绞颈，尚不能禁，而乃更断足劓鼻，轻其刑罚，使欲为恶者轻犯官刑，蹈罪更众，是为轻其刑以诱人於罪，残其身以加楚毒也。昔之畏死刑以为善人者，今皆犯轻刑而残其身，畏重之常人，反为犯轻而致困，此何异断刖常人以为恩仁也！恐受刑者转广，而为非者日多，踊贵屦贱，有鼻者丑也。徒有轻刑之名，而实开长恶之源。不如杀以止杀，重以全轻，权小停之。须圣化渐著，兆庶易感之日，徐施行也。 议奏，元帝犹欲从展所上，大将军王敦以为： 百姓习俗日久，忽复肉刑，必骇远近。且逆寇未殄，不宜有惨酷之声，以闻天下。 於是乃止。
安帝元兴末，桓玄辅政，又议欲复肉刑斩左右趾之法，以轻死刑，命百官议。蔡廓上议曰： 肉刑之设，肇自哲王。盖由曩代风淳人谨，图像既陈，则机心遂戢，刑人在涂，则不逞改操，故能胜残去杀，化崇无为。季末浇伪，设网弥密，利巧之怀日滋，耻畏之情转寡，终身剧役，不足止其奸，况乎黥劓，岂能反於善？徒有酸惨之声，而无济俗之益。至於弃市之条，实非不赦之罪，事非手杀，考律同归，轻重均科，减降路塞，锺、陈以之抗言，元皇所为留愍。今英辅翼赞，道邈伊、周，诚宜明慎用刑，爱人弘育，申哀矜以革滥，移大辟於肢体，全性命之至重，恢繁息於将来。 而孔琳之议不同，用王朗、夏侯玄之旨。时论多与琳之同，故遂不行。
详谳（周汉魏晋）
周易噬嗑卦云： 雷电噬嗑，先王以明罚敕法。 又贲卦曰： 君子以明庶政，无敢折狱。 又丰卦曰： 君子以折狱致刑。
礼记王制曰： 刑者，侀也。侀者，成也。一成而不可变，故君子尽心焉。 （变，更也。）
周西伯立，有明德，时诸侯有狱，皆请决平。虞、芮有争田者，久不能决，乃来求平。及入周，见耕者让畔，少者让长，皆惭而返，两弃其田。
周官司寇： 以两造禁人讼，入束矢於朝，然后听之。（讼，谓以财货相告者也。造，至也。使讼者两至，入束矢，乃理之也。不至，不入束矢，则是自服不直者也。必入矢者，取其直也。造，七报反。）以两剂禁人狱，入钧金三日，致於朝，然后听之。（狱，谓相告以罪名者也。剂，今券书也。狱者各取券书，入钧金，又三日，乃理之，重刑也。不券书，不入金，则是自服不直者也。必入金者，取其坚。三十斤为钧。）以三刺断庶人狱讼之中：（中，谓罪正所定。）一曰讯群臣，二曰讯群吏，三曰讯万人。（刺，杀也。三讯罪定，则杀之。讯，言也。）听人之所刺宥，以施上服下服之刑。（宥，宽也。人言杀，杀之；言宽，宽之。上服，劓、墨也。下服，割、刖也。）又以五声听狱讼，求人情：一曰辞听，（观其出言，不直则烦。）二曰色听，（观其颜色，不直则赧然。）三曰气听，（观其气息，不直则喘。）四曰耳听，（观其耳聆，不直则惑。）五曰目听。 （观其眸子顾视，不直则眊然。）
礼记王制： 凡听五刑之讼，必原父子之亲，立君臣之义，以权之；（权，平。）意论轻重之序，慎测浅深之量，以别之；（意，思念也。浅深俱有罪，本心有善恶。）悉其聪明，致其忠爱，以尽之；（尽其情。）疑狱，汎与众共之，众疑，赦之，必察小大之比以成之。（小大，犹轻重也。已行故事曰比。）成狱辞，史以狱成告於正，正听之；（史，司寇吏也。正，於周礼乡师之属也。汉有平正丞，秦置。）正以狱成告於大司寇，大司寇听之棘木之下；（周礼乡师之属，辨其狱讼，异其死刑之罪而要之，职听於朝。司寇听之朝，王之外朝也。左九棘，孤卿大夫位焉；右九棘，公侯伯子男位焉；面三槐，三公之位。）大司寇以狱之成告於王，王命三公参听之；（王使三公复与司寇及正共平之，重刑也。周礼，王欲免之，乃命三公会其期也。）三公以狱之成告於王，王三宥，然后制刑。 （宥，宽也。一宥曰不识，二宥曰过失，三宥曰遗忘。）
穆王作吕刑曰： 两造具备，师听五辞。（两，谓囚证。造，至也。两至具备，则众狱官共听其入五刑之辞。）五辞简孚，正于五刑。（五辞简核，信有罪验，则正之於五刑。）五刑弗简，正于五罚。（不简核，谓不应五刑，当正五罚，出金以赎。）五罚弗服，正于五过。（不服，不应罚，正於五过，从赦免。）五过之疵，惟官，惟反，惟内，惟货，惟来。（五过之所病，或尝同官位，或诈反囚辞，或内亲用事，或行货枉法，或旧相往来，皆病所在。）其罪惟均，其审克之。 （以病所在出入人罪所在，五过罪与犯法者同。其当清察之，能使之不行。）
孔子曰： 君子之於人也，有其语也，无不听者，皇於听狱乎？（皇，犹况也。）必尽其辞矣。 又曰： 听狱者，或从其情，或从其辞。 又曰： 听狱之术，三理必宽；宽之术，归於察；察之术，归於义。是故听而不宽，是乱也；宽而不察，是慢也。 又曰： 今之听人者，求所以杀之；古之听人者，求所以生之，不得其所以生之，乃刑杀焉。
汉高帝诏曰： 狱之疑者，吏或不敢决，使有罪不论，无罪久系。自今以后，狱疑者各谳所属二千石官，二千石官以其罪名当报之。（当，为处断。谳，平议也。）所不能决者，皆移廷尉。廷尉不能决，具为奏，附所当比律令以闻。
景帝中五年，诏曰： 狱，人之大命，死者不可复生。吏或不奉法，以货赂为市，朋党比周，以苛为察，以刻为明。有罪者不伏罪，奸法为暴，甚无谓也。诸狱疑，若虽文致於法，而人心不厌者，则谳之。 （厌，服也。一赡反。）后元初，诏曰： 狱，重事也。人有智愚，官有上下。狱疑者谳有司。有司所不能决，移廷尉。有令谳而后不当，谳者不为失。（假令谳讫，其理不当，所谳之人不为罪失。）欲令理狱者务先宽。 自此，狱刑益详，近於五听、三宥之意。
宣帝置廷平员四人，使平刑狱。
魏廷尉高柔，时护军营士窦礼近出不还，营以为亡，表言逐捕，没其妻盈及男女为官奴婢。盈连至州府，称冤自讼，莫有省者，乃辞诣廷尉。柔问曰： 汝何以知夫不亡？ 盈垂泣对曰： 夫少单特，养一老妪为母，事甚恭谨，又哀儿女，抚视不离，非是轻狡不顾室家者。 柔重问曰： 汝夫不与人有雠乎？ 对曰： 夫良善，与人无雠。 又曰： 汝夫不与人交钱财乎？ 对曰： 尝出钱与同营士焦子文，求不得。 时子文適坐小事系狱，柔乃见子文，问所坐。言次，曰： 汝颇曾举人钱不？ 子文曰： 自以单贫，初不敢举人物也。 柔察子文色动，遂曰： 汝举窦礼钱，何言不耶？ 子文怪知事露，应对不次。柔曰： 汝杀礼，便宜早伏！ 子文於是叩头，具首杀礼本末、埋藏处所。柔便遣吏卒承子文辞往，掘得其尸。诏书复盈母子为平人。班下天下，以为体式。
吴孙权太子登出游，时有弹丸飞过，左右往捕，得一人挟弹怀丸，抗言实不放弹，左右请付法。登即使求过丸，比之非类，乃释之。
孙亮出西苑，食生梅，使黄门至中藏取蜜渍梅。蜜中有鼠矢，召问藏吏，藏吏叩头。亮问吏： 黄门从汝求蜜邪？ 吏曰： 向求，实不敢与。 黄门不伏。侍中刁玄、张邠启： 黄门、藏吏辞语不同，请付狱推尽。 亮曰： 此易知耳。令破鼠矢，里燥，必是黄门所为。 黄门首服。左右莫不惊悚。
晋陆云为浚仪令。云到官肃然，下不能欺，市无二价。人有见杀者，主名不立，云录其妻，而无所问。十许日遣出。密令人随后伺之，谓曰： 不出行十里，当有男子候之与语，便缚来。 既而果然。问之具服，云与此妻通，共杀其夫，闻妻得出，欲与语，惮近县，故远相邀候。於是一邑称为神明。
决断（汉后汉）
汉沛县有富家翁，赀三千馀万。小妇子年才数岁，顷失其母。父无亲近，其女不贤。翁病困，思念恐争其财，儿必不全，因呼族人为遗书，令悉以财属女，但遗一剑，云儿年十五以还付之。其后，又不肯与，儿诣郡自言求剑。时太守何武得其条辞，因录女及婿，省其手书，顾谓掾史曰： 女性强梁，婿复贪鄙。畏残害其儿，又计小儿得此财不能全护，故且与女，实寄之耳，不当以剑与之。夫剑者，所以决断。限年十五者，智力足以自居。度此女婿必不复还其剑，当关县官，县官或能证察，得见申展。此凡庸何能思虑弘远如是哉！ 悉夺取财以与子，曰： 蔽女恶婿，温饱十岁，亦以幸矣。 论者大服武。
汉时，临淮有一人，持匹缣到市卖之，道遇雨，披戴，后人来，共庇荫。雨霁当别，因共争斗，各云我缣，诣府自言。太守薛宣核实良久，两人莫肯首服。宣曰： 缣值数百钱，何足纷纭自致县官。 呼骑吏中断，人各与半。使人听之。后人曰 受恩 ，前撮之，而缣主称怨。宣曰： 然，固知其当尔也。 因诘责之，具服，悉畀本主。
后汉锺离意为会稽郡北部督邮。有乌程男子孙常，与弟并分居，各得田十顷。并死，岁饥，常稍稍以米粟给并妻子，辄追计直作券，没取其田。并儿长大，讼常。掾史议，皆曰： 孙并儿遭饿，赖常升合，长大成人，而更争讼，非顺逊也。 意独曰： 常身为父遗，当抚孤弱，是人道正义；而稍以升合，券取其田，怀挟奸路，贪利忘义。并妻子虽以田与常，困迫之至，非私家也。请夺常田，畀并妻子。 众议为允。
谢夷吾为荆州刺史，行部到南阳县，遇章帝巡狩，幸鲁阳，有诏敕夷吾入传录见囚徒，勿废旧仪。上临西厢南面，夷吾处东厢，分帷於其中。夷吾首录囚徒，有亭长奸部人者，县言 和奸 。上意以为长吏以劫人而得言和，且观刺史决当云何。须臾，夷吾呵之曰： 亭长职在禁奸，今为恶之端，何得言和！ 切让三老、孝悌，免长吏之官，理亭长罪。帝善之。
考讯（附大唐）
大唐律：
诸察狱之官，先备五听，又验诸证信，事状疑似，犹不首实者，然后拷掠。每讯，相去二十日，若讯未毕，更移他司，仍须拷鞫者，（因移他司者，连写本案俱移。）则通计前讯，以充三度。即罪重害，及疑似处少，不必皆须满三者，囚因讯致死者，皆俱申牒当处长官，与纠弹官对验。
诸拷囚不得过三度，数总不过二百。杖罪以下，不得过所犯之数。拷满不承，取保放之。若拷满三度，及杖外以他法拷掠者，杖一百。数过者，反坐所剩。以故致死者，徒二年。即有疮痛，不待差而拷者，亦杖一百。若决杖笞者，笞五十。以故致死者，徒一年半。若依法拷决，而邂逅致死者，勿论。仍令长官等勘验。违者，杖六十。（拷决之失，立案、不立案等。）
诸拷囚，限满不首，反拷告人。其被杀、盗家人亲属告，不反拷。（被水火损败者，亦同。）拷满不首，取保并放。违者以故失论。
诸赦前断罪不当者，若处轻为重，宜改从轻；处重为轻，即依轻法。其常赦所不免者，依常律。（常赦所不免，谓虽会大赦，犹处死及流，若除名、免所居官，及移乡者。）赦书定罪名，合从轻者，不得引律比附入重。违者，各以故失论。
诸犯罪在市，杖以下，市决之。应合荫赎及徒以上，送县。其在京市，非京兆府，并送大理寺。（驾幸之处，亦准此。）
诸决大辟罪，在京者，行决之司五覆奏；在外府，刑部三覆奏。（在京者，决前一日二覆奏，决日三覆奏。在外者，初日一覆奏，后日再覆奏。纵临时有敕，不许覆奏，亦准此覆奏。）若犯恶逆以上，及部曲、奴婢杀主者，唯一覆奏。其京城及驾在所，决囚日尚食进蔬食，内教坊及太常寺并停音乐。
诸决大辟罪，皆防援至刑所，囚一人防援二十人，每一囚加五人，五品以上听乘车，并官给酒食，听亲故辞诀，宣告犯状。皆日未后乃行刑。（犯恶逆以上，不在乘车之限。决经宿，所司即为埋瘗，若有亲故，亦任以瘗之。）即囚身在外者，奏报之日，不得驿驰行下。
诸决大辟罪，官爵五品以上，在京者大理正监决，在外者上佐监决，馀并判官监决。从立春至秋分，不得奏决死刑。若犯恶逆以上及奴婢、部曲杀主者，不拘此令。在京决死囚，皆令御史、金吾监决。若囚者冤枉灼然者，停决闻奏。
诸囚死，无亲戚者，皆给棺，於官地内权殡。（其棺，在京者将作造供，在外者用官物给。若犯恶逆以上，不给官地，去京七里外，量给一顷以下拟埋。诸司死囚，隶大理检校。）置塼铭於壙内，立榜於上，书其姓名。仍下本属，告家人令取。即流移人在路及流所、徒在役死者，亦准此。
诸枷长五尺以上、六尺以下，颊长二尺五寸以上、六寸以下，共阔尺四寸以上、六寸以下，径三寸以上、四寸以下。杻长六寸以上、二尺以下，阔三寸，厚一寸。钳重八两以上、一斤以下，长一尺以上、一尺五寸以下。鎌长八尺以上、丈二尺以下。
诸杖皆削去节目，长三尺五寸。讯囚杖，大头三分二釐，小头二分二釐。常行杖，大头二分七釐，小头一分七釐。笞杖，大头二分，小头一分半。其决笞者腿分受，决杖者背、腿、剑分受，须数等。考讯者亦同。笞以下，愿背、腿均受者，听。即殿廷决者，皆背受。